text:
下個禮拜就十二月喇,無論對各行各業世界抑或個人嚟講,都係例牌做總結嘅時間,而音樂層面嚟講,即係各大小頒獎禮舉行嘅日子.
自從林峯喺所謂樂壇橫空出世又消失後,香港人好似對頒獎禮已經無感覺咗好多年,此不關乎本地出產嘅音樂質素,而係大家都唔再覺得「獎」呢樣嘢有認售性,就好似果啲勳章呀乜乜盛咁,who cares.反而對國外果啲都仲會有反應,例如 Grammy,又例如韓國嘅Mnet亞洲音樂大獎.
對岸嘅台灣亦有一個名稱相近嘅亞洲音樂大賞,源自第九屆金音創作獎起向國外擴充嘅轉型計劃,金音獎英文全寫為 Golden Indie Music Awards,睇名就知定位與流行音樂獎項有別,文案中亦講明係側重音樂創作本質,睇返2010年起嘅得獎及入選名單亦明顯具前瞻性.不同於香港現狀,一般普羅大眾/商業機構仍視獎項為指標,想入門搵indie嘢聽時自然會從入圍名單著手,頒獎禮對一個產業嚟講有其獨特價值.
武漢肺炎繼續嚇怕幾十億嘅未感染人口,但全球防疫no.1嘅台灣雖然因為技術問題無法進行海外演出(隔離措施衍生嘅海外藝人住宿成本,感染風險等等),各類型境內演出卻幾近全面回復正常,繼續每日零感染.身為演出搞手嘅 OC2S 當然對明年全球嘅演出業運作抱樂觀態度,亦有一直update心水對像,咁除咗我哋自己會搞嘅落日飛車(咁啱國國同張洪泰嘅《龍港 LONGONE》得到今年金音評審特別賞)之外,都喺度推薦返幾個搞到就最好,搞唔到都想喺香港睇到嘅2020金音入圍單位:
1. 蛋堡 Soft Lipa
基本上任何時候見到蛋堡個名都會即刻幻想佢玩某幾十首歌嘅現場畫面,damn,如果老師夠力玩場四個鐘嘅live的話,我都絕對可以唔使揸水一口氣睇曬.回想2016年喺香港開始多人聽 Nujabes 時,隔個海嘅蛋堡已經係做jazzy做咗七年有多,無論係編曲sample定係玩rhyme(hit the rhyme! 找出最簡單的方法🎶)都愈玩愈有,即使拍埋 Shing02 呢啲日本大神級rapper都完全夠秤.
當年作為傳奇廠牌「顏社」嘅開國元老,帶 Leo王 及 李英宏 等人出身,到做埋老竇變咗 Soft Lipapa,杜振熙依然keep到果份幽默火氣,今年告別顏社後自資發表新碟《家常音樂》即刻入圍金音最佳專輯獎,就算題材係叫囡囡「小蛋花」第時要proud of自己有個rapper爸爸(跟你同學說 這裡饒舌特別多 這是我們家的家常音樂),父愛爆棚得嚟都可以不帶一絲老氣,任性不減當年.坦白講香港觀眾似乎咁多年來都唔係特別buy蛋堡,真係好可惜,希望有機會幫佢做多啲推廣.
2. YELLOW
每次見到英俊又玩音樂嘅光頭男子,都不免會諗起《NANA》入面嘅阿泰,所以第一眼見到 YELLOW 主腦黃宣時,以為係玩傳統啲嘅band sound嘢.殊不知一開聲就發覺soul funk到不得了,直程帶些少二千年頭 Jamiroquai 果類嘢嘅感覺.黃宣本身係台灣圈內頗有名氣嘅製作人,曾與 9m88 等對象合作,行到幕前唔只入選最佳新人(團)獎,野獸派嘅性感台風更入圍埋最佳現場演出獎.
華語音樂圈好少有呢種chok出嚟唔假嘅騷靈味,喺獨立樂團中更加少見,而呢個程度嘅演奏dynamic齋靠耳機/屋企喇叭一定無法如實表現,我哋敢寫包單係睇live比聽Spotify更精彩,睇騷唔係個個都識un,但睇 YELLOW 你一定會睇到一半兩邊望下,睇下係咪個個觀眾都好似自己聽得咁入神.
3. 美秀集團 Bisiugroup AmazingShow
老老竇竇,今年金音入圍名單中最想睇就真係美秀集團,淨係睇主音狗柏舞佢果支自製小鋼炮「台八線」都已經值回票價,難怪以《美秀集團《八寶山》演唱會》入圍最佳現場演出獎.查實上年 Detuned Radio Festival 已經請咗佢哋嚟 TTN 玩,但因為果日見攰就無睇到,諗返真係蠢過隻豬,明明美秀live係咁提神醒胃!想了解佢哋係咩風格咩形象嘅可以從〈我要你愛〉MV入手,浮誇到荒謬嘅台客搖滾舞曲,可謂同鄉前輩伍佰嘅特濃版本,喺呢個失常年代實在特別啱心水(今年見到有人將首歌剪埋《亞基拉》畫面,夾到不得了),一句「我要你為了我變壞」就已經把我攻佔 :3
P.S. 查資料先知佢哋攞過「香港亞太青年樂隊大賽」亞軍,奇怪的知識今天又增加了.jpg
4. 熱寫生 Heat Sketch
民謠喺香港仿佛總係一件這麼遠那麼近嘅事,或者因為呢處係一個有城無鄉嘅地方?就算有都係黑色嘅……入圍今年金音最佳新人(團)獎嘅熱寫生起先由阮眯及曾立組成,走民謠風格,後來變得愈來愈多樣化.無論係聽處女大碟《豆皮少年》抑或聽佢哋喺玉成戲院錄嘅live session,最搶耳必然係三支結他嘅交流,兩位創團成員主要以riff或單音做底,而新加入嘅主結他手張盛文(透明雜誌)總可以喺溫暖氛圍中撩出一抽刺激腦皮嘅彈奏,但喺〈青元春朗〉呢種慢版歌又會有點到即止嘅和諧表現.熱寫生IG經常post團員食嘢,而佢哋嘅歌詞亦穿插住不少食物嘅描寫,如果有機會請嚟香港,一定要帶佢哋去食好西.
5. LINION
金音獎嘅「最佳現場演出獎」有一個幾有趣嘅安排,就係會喺正式頒獎禮前,安排入選單位喺亞洲音樂大賞嘅「FEAST展演」同場battle,另外再有嘉賓加持,而其中一員就係與 YELLOW 同年入選「大團誕生」嘅 LINION.起先以「9m88 御用低音結他手」身份引起注意,雖然推出個人單曲〈Room 335〉後不時被樂迷與同樣走軟性柔情路線,因翻唱〈夏夜晚風〉而爆紅嘅 Layton Wu 作比較,但 LINION 憑住更純粹嘅R&B風格已經漸漸走出一條都會男孩路線,值得期許.
6. イルカポリス海豚刑警
除咗展演,由金音獎派生出來嘅「GIMA練團室」名單亦係發掘台灣時興樂隊/唱作人嘅好地方,今年就有我哋私心喜愛嘅 #海豚刑警,來自台南,一首〈安平之光》已經聽得出佢哋十分討人歡喜嘅任性氣質,尤其係表情多多嘅主音 #楊淑芬,彈起結他上嚟有種說不出嘅狠勁,想睇.推介海豚刑警,主要係覺得大家值得喺呢個唔開心嘅環境下開心一下.
寫呢篇推介文最大感受係每個單位嘅live片都非常易搵,而且大部分都有返咁上下view count,證明業界有心紀錄發展之餘觀眾亦樂於積極回應,咁講絕對無眨低香港個scene嘅意思畢竟 OC2S is also a part of it ———— 但真係好羨慕台灣人逐步逐步建立到一個行內行外都享受嘅大環境.


c: text/html

text:
去旅行唔識講當地語言未必輸蝕,但食飯就無可避免會有啲麻煩,一來要慢慢睇菜單,二來叫菜時下下都 This This This,講得多都口臭失禮.
去英語世界嘅地方都仲好啲,英文再差都講得到聽得到,去西班牙或者法文地區,大城市當然無問題,但去一啲二三線城市已經語言不通,無事發生還好,唔識路搭錯車想問都唔知點問.
去得日本韓國多嘅應該都有類似體驗,普普通通去下東京大阪首爾當然無問題,但離開大城市,去下附近啲城市仔,入下啲溫泉區,去啲非旅客區,點菜真係苦過 DD,最麻煩係連 7-11 都無嘅時候,真係雞同鴨講.
有啲朋友話去外國駛咩呢啲翻譯機,反正身體語言搭夠,但當你試過旅開旅客區,試過入一啲地道小店但溝通唔到嘅時候,你就明呢啲翻譯機幾幫到手.有時啲野唔係你諗覺得佢幾幫到手,係當你無佢嘅時候先發現原來唔可以無.
支援語言啱香港人
今次同大家介紹呢部「ZOHO WiFi 分享與翻譯機(A8)」睇落同坊間有賣嘅翻譯機差唔多,唔係細心留意啲字都唔知佢有咩賣點.大部份嘅翻譯機標榜支援語言多,呢部話支援 50 種,個部話支援 80 種,實行以量取勝,但其實大家用來用去咪又係個幾種,最緊要常用嘅都有.
「ZOHO A8」支援嘅語言根本為香港人而設,一來有廣東話,二來有日文,韓文,泰文,法文,德文,意大利文,俄語,荷蘭語,波蘭語,捷克語.日韓泰,西歐呢啲無問題.
去北歐嘅話有埋挪威,丹麥,芬蘭,瑞典,就算去東歐都有希臘,匈牙利,斯洛伐克,加埋其他好似印尼,阿拉伯等等,基本上你會去嘅都有齊.
使用上好簡單,揀左想要翻譯嘅語言後,係下面嘅按鈕按,然後對住講就識翻譯出來,識聽識講會叫係差唔識跳.細細個有用過快譯通個啲字典嘅一定識得用.
翻譯同時係 WiFi 蛋
當然,呢部「ZOHO WiFi 分享與翻譯機(A8)」最特別嘅唔係使用方法,係部機真係有為旅行人士想過.除左翻譯功能外,佢本身仲係一隻 WiFi 蛋.今時今日去旅行邊有可能唔買定 SIM 上網,將 SIM 卡插入去 ZOHO A8 到,一來可以翻譯,二來可以將 SIM 卡訊號分享埋出來用,一機兩樣,方便至極.
一般嘅翻譯機又要 WiFi 連線,去到外國旅行除左帶佢做翻譯,仲要帶多隻 WiFi 蛋,費時失事.本身去旅行帶嘅野都唔少,少得一樣得一樣.一部機做番 WiFi 蛋又做埋翻譯機呢啲先係貼心嘅設計,真係有為用家想過.
總結:一機兩用最吸引
總括來講,成部 ZOHO A8 最吸引係可以一機兩用.去旅行嘅拿佢來做 WiFi 蛋,有需要時先係背包拿佢出來做翻譯機,單係入餐廳叫餸都夠哂方便.相比起其他支援單純得翻譯功能嘅翻譯機,呢部就真係有用啦!
查詢:

robotstxt: allowed

filter: keep


text:
2016年12月28日星期三
叉電
電動車最重要梗係叉電啦. 叉電站奧地利似乎呢間嘅網絡最大. 但係叉40%去到全滿要兩個幾鐘,太慢了.
了解過後,原來呢間公司有特快叉電站.40%去到全滿只係半個鐘啫.
呢間公司係要入會,有三個plan,費用係每分鐘計.快速叉電當然每分鐘費用高啲啦.
隨車附有家居插頭.但係冇人棟大廈嘅停車場有電製.於是搵咗住house嘅另一人試吓家居叉電.
70%去到全滿要用12個鐘.真係傻眼.
用家嘅評語係住house嘅先啱用,仲要唔係揸長途,平時揸去shopping就OK.
27 則留言:
香港初初都好少叉電站架,想買都要諗下回覆刪除
依家連屋村停車場都有
又出咗條例,叉完仲霸住個車位,過1分鐘罰5蚊
我都有考慮換電動車.But....向業主立案法團申請自費在我們自置的車位安裝電掣,足足申請咗兩年仍未批,話牽涉好多好複雜問題喎.多數都係換番普通車喇.所以都係住house嘅先啱用,鍾意裝幾多個電掣自己話事.回覆刪除
香港都多咗電動車.回覆刪除
屋企有得义電先至好買,唔係買咗要食頭痛丸.回覆刪除
我地都想環保, 可惜問過, 長期要揸成個鐘返工嘅佢計過, 係做唔到呢回覆刪除
我仲以為你講啲係大人玩的電動玩具車㖭!回覆刪除
最近我呢邊有很多賣,貴的要差不多成千元.
我呢邊都未普及,有啲購物中心有叉電咋.回覆刪除
你哋喺邊攞架電動車嚟試?如果想買車去車行試車,唔係有個職員倍住你哋試咩?回覆刪除
個特快叉電站喺burger king隔離喎,可以一邊食飯一邊叉電 :p
我度有啲有機健康食品超市嘅停車場有叉電站,又有啲比較新嘅apartments嘅停車場都有叉電站
養車都真係好貴下呀!回覆刪除
呢種電動車我就冇乜興趣,太多限制啦,反而對電嘅單車有興趣回覆刪除
叉電問題一日不能解決,電能車都不可能普及啦回覆刪除
咁無晒電至差滿電又要幾銀呢???回覆刪除


text: 吳浩康(Deep)今日推出新歌《愛沒懷疑》.《愛沒懷疑》由Deep操刀作曲,陳耀森填詞.一直以來,Deep唱過不少經典苦情歌,卻鮮有甜蜜故事放於他的歌曲內,這次他親自作曲,演繹了一首幸福滿瀉的冧爆情歌.創作歌曲時,Deep回顧自己以往的作品,得出一個字:「慘」!他說:「我嘅歌除咗慘,就係好慘,一係就冇咁慘,一係就慘到唔知點講,點解會做啲慘嘅歌?其實係因為比較手到拿來嘅一個曲式.所以覺得song list裏面係時候要挑戰一隻冧嘅情歌.」他說自己作曲自己唱,或多或少會把自己的生活感受,情懷放進歌曲內,「我覺得一個歌手,或者一個人都唔會淨係得唔開心,或者開心,或者興奮嘅moment,會有好多唔同嘅階段,我覺得呢隻歌係完整番我嘅song list.」問到他在情路上甜酸苦辣哪一樣比較多?他坦言各樣都有,「好難去統計,但我好感恩每一個經歷,因為每經歷一件事或者每一段關係,都會令我成長好多,我會覺得呢啲係成長裏面嘅印記,遇過嘅一啲好人好事.」他笑說想對自己好一點,所以酸,苦盡量不記,「但甜嘅係有好多.」他更透露現階段的「味道」,「我而家都甜.」MV以「失憶」為拍攝概念,Deep表示:「如果俾我選擇唔記得一樣嘢,到暫時為止,我人生嘅價值觀都係我無悔經歷過任何嘅開心同唔開心,而我經歷過嘅事,我都已經擁有咗,所以我唔會選擇忘記我人生中每一個時刻.」另外,Deep將於十二月三十日於旺角麥花臣球場舉行「DEEP 2019+1演唱會」,門票今日於KKTIX公開發售.事隔兩年再開騷,Deep表示可以藉着演唱會答謝一眾這一年來並肩作戰的隊友,「而家密鑼緊鼓咁練氣,練歌.歌單方面,都會喺網上收集歌迷嘅意見,盡量唱一啲佢哋想聽嘅歌,可能未必係一啲大家耳熟能詳嘅歌,希望可以滿足到佢哋.」


text:
第五集:Music Heals 嘉賓:BECKY YEUNG 楊碧琪 Manson 張進翹嘅《Welcome Aboard》第五集主題係,請嚟參加台灣選秀歌唱比賽《聲林之王2》彈出嘅BECKY YEUNG 楊碧琪,同聽眾分享音樂嘅治癒.Becky 同林宥嘉合唱嘅 至今已經累積逾5百萬點閱率.兩位新晉唱作人坦率地分享創作嘅點滴,同時交流遇到創作瓶頸時點樣突破.今集節目仲有一個彩蛋,Manson 同 Becky...
第四集:Embrace the Unknown 擁抱未知 《多一張船飛》 第四集「擁抱未知」今集,係生活感比較重嘅一集,隨性同直接.Manson會同大家分享,佢呢兩個月演音樂劇嘅時候,由早到晚會聽嘅歌.喺通往劇院嘅地下隧道樓梯,早上前往游泳池經過嘅窄巷,黃昏時喺巴士站見到夕陽嘅片刻,完成一日表演後嘅回家路上,或者係夢入面有人叫我佢呢隻歌等等… 呢啲片段可能零碎,但係當佢透過聽返啲歌回憶嘅時候,又發現呢啲 moment 好珍貴. 所以今集Manson希望同大家一齊 enjoy the...
第三集:Bedroom Escape 睡房逃離 睡房可能係一個人 metaphorically 同 literally 最赤裸嘅空間 — 關埋房門,就係自己同自己嘅獨處.無論係沉思前塵往事,咀嚼人生哲理定係漫無邊際嘅白日夢,思想可以喺呢到馳騁萬里;或者係某啲無以名狀嘅黯然,不可言喻嘅愁緒或者有啲埋藏得好深,桀驁不馴嘅隱隱怒氣,情緒可以喺呢到盡情拼發. 第三集《多一張船飛》, Manson 邀請大家進入佢嘅睡房,以一眾近年興起,被歸類為 Bedroom pop...
第二集:The Awakening of Rock (& Metal) DNAs 搖滾(金屬)之魂 覺醒! 唱歌又得演戲又得嘅人氣新晉唱作人Manson張進翹進駐 Clockenflap Music 透過音樂同影像畀樂迷深入了解佢對音樂,成長聆聽經驗,創作乃至生活嘅各種觀察與想法,第一集一出街已經好多反響,大家都好驚喜可以同Manson 咁深層次交流. 嚟到第二集,Manson 帶大家進入一個成長中少年嘅世界,主題係The...
凡係樂迷都好清楚,聽乜歌喺某程度上會反映出你係一個點樣嘅人.Manson 將會喺佢首個主持節目《多一張船飛》(Welcome Aboard) 中,分享私家歌單,同大家講下佢對音樂,成長聆聽經驗,創作乃至生活嘅各種觀察與想法,全面展現佢嘅不同面向,應該可以滿足到大家對佢嘅好奇心.而第一集 Manson將以 Acoustic & Folk Music作為起點,分享佢音樂旅程嘅開始. The Beginning – Acoustic & Folk...


text:
醫學美容近年都流行減肥機,一班富貴名媛,名模,美魔女,IG天菜男神唔止V面緊緻,仲冇肚腩!點解?因為做機減肥!冷凍溶脂,高能量射頻溶脂,高聚焦超聲波HIFU減肥,日本流行空穴爆脂等等,靚仔靚女爭住做!市面上有幾部機非常之流行,包括「SWISS REJU熱光溶脂」,或者已經一段時間嘅「CoolSculpting 冷凍溶脂」等,今次教大家點分.
新一代高能量減肥,定點溶脂技術,已經取代早年低端美容中心冇乜效嘅人手搣脂.
減肥,係終生努力!好多事業上好成功嘅專業人士,公司高層,貴婦闊太,權力政治人物,富二代,可能係人生各個方面都好美滿,但係偏偏減肥就永遠都係一個解唔開嘅難題!亦都因為咁樣,佢哋好多時候唔知道點樣去分辨市面上唔同醫學美容減肥機,因為唔識得後續嘅步驟,雖然部機有用,但係因為自己唔配合,參加完treatment仍唔覺有乜效果.
根據美國統計,美國人花費喺減肥療程,減肥食品與及做gym嘅消費,已經超越成個美國嘅反恐行動支出!
做機減肥,係一個幾十億產業!
好多親戚朋友成日都會問我,有關於醫學美容中心做機減肥,「減肥機」有冇用嘅問題.
簡單答案:「有用.」
但係,邊部最有用?原理係點?今日就會同大家一一解釋,邊部減肥機最有效?減肥機價錢係點樣?減肥機技術層面係點,佢個能量有幾大,儀器間廠本身係咪信得過等等.
如果要我簡單咁話俾你知個答案,可以話市面上大部份醫學美容中心,高端美容院嘅HIFU,射頻,冷凍溶脂減肥機其實都有用,但就一定要自己配合,某些生活習慣,先至可以令到效果更顯著,配合某啲生活習慣,你投資出去嘅時間與及消費會有最快同最大回報.
(位於中環,瑞士年輕管理中心Swiss Reju已經搶先提供單次減肥定點修身優惠,$688可以即時參加韓星最愛無創定位修身!
(韓國醫學美容權威機構,上市公司GTG Wellness生產嘅「ABAS SR全能綠精靈」,用高頻高周波溶解脂肪,無痛,快速,定點修身;呢部機喺韓國醫美甚至娛樂圈非常之受歡迎,技術層面上亦都覺得可行.Photo Credit: GTG wellness,香港儀器場地提供:SWISS REJU)
(熱光溶脂係近年富貴名媛,名模圏大愛嘅減肥醫學美容儀器,無痛減肥快!狠!準!3個能量頭主要針對大小不同肥胖部位,不斷融化脂肪,排走脂肪,淍亡脂肪)
做機減肥,減肥機原理
市面上大部份有用嘅醫學美容減肥機儀器,其實都係將脂肪分解成「脂肪酸」同「糖分」,令到頑固脂肪分解,釋放到血液裏面,然後隨着新陳代謝慢慢排出體內.
要講減肥,首先要了解脂肪分布.一般人嘅脂肪總共分為三層,即係三個部份: 橙皮脂肪,皮下脂肪,內臟脂肪.
橙皮脂肪點解咁令人討厭?因為橙皮脂肪係一種特殊嘅脂肪,佢係冇辦法變成能量嘅來源,亦都無辦法透過減少進食或運動去減!
簡單來講,就係好難減!
基本上你唔做醫學美容機,又或者專用嘅儀器,係減唔到.
就算你自己點樣做運動都好,你嘅身體都唔能夠減到呢一個類型嘅橙皮脂肪.
醫生同埋醫學界發現,超過八成人士身上都有呢一類型非常之討厭嘅橙皮脂肪,即使身形纖瘦嘅人,都會有呢類問題.
好彩嘅係,醫生已經發現,呢一類型排列得非常之緊密嘅脂肪細胞,有一個辦法去分解,就係用空穴,揉搓嘅方法,呢個方法,可以將頑固嘅橙皮脂肪及起,而且打散囤積嘅脂肪.亦都係以前日本大熱嘅醫學美容儀器「空穴爆脂」嘅原始概念.當然現在技術大幅改善,通常已經會結合幾種不同更大功能,達到最佳瘦身效果.
邊個特殊嘅儀器,可以有助燃燒橙皮脂肪,經過兩至三次嘅重點調整之後,同一個部位嘅脂肪就會開始燃燒,脂肪,就會慢慢變成油膩脂肪酸同糖分,釋放血液裏面.
新一代有效高端嘅醫學美容減肥儀器(減肥機/做機減肥專用儀器)通常會包含三個部份:
Step 1 高能量射頻 / 高能量聚焦超聲波 / 激光 / 冷凍溶脂 (令到脂肪細胞液體化,或令到脂肪凋亡)
Step 2 吸啜脂肪功能 (有破壞脂肪結構,通淋巴,排出毒素作用)
Step 3 光動力PDT (令到減肥後鬆弛皮膚比較緊致)
要作為一部高端嘅醫學美容減肥機,呢三樣基本上全部都要!
市面上有啲技術含量低依「家用減肥機」,都會有以上一種或多種嘅功能.但係由於功率太細,無論係民間聚焦,吸啜能力,定係光動力都太弱,遠遠唔及專業醫學美容診所嘅強力儀器,基本上性價比係好低,家用減肥機只係噱頭,同埋做極減唔到嘅煩惱,唔值得大家考慮.
真正專業高周波或射頻,會令肌肉葡萄糖減少,同時亦都令到肌肉自行作出運動,令到身體嘅皮下脂肪,廢物排出,肌肉還得到保持.
去開高端美容院,醫學美容中心做機減肥嘅人,都會發現自己年紀越大,基礎代謝就越低,好容易積聚脂肪!減肥機個好處,就係透過儀器燃燒自己難以減去嘅脂肪,即是運動量一樣,都會見到效果.
當然,其中一個減肥機,做機減肥嘅好處,就係你會發現你自己再去做additional運動嘅時候,燃燒脂肪,整體速度同效率高左好多!就慢慢變成易瘦體質!
市面上做機減肥,醫學美容減肥機選擇眾多,而家就逐一同大家介紹唔同嘅原理,與及專家推薦程度.
做機減肥:高周波減肥
大家去到醫學美容中心,美容院嘅時候,都有機會比人哋建議過參加高周波減肥.
高周波減肥真係受歡迎到爆!英文全名,叫做Thermal Lipolysis.無論名媛最愛名牌嘅高端Venus Freeze,ABAS SR定大陸低端山寨cheap cheap仿冒機高周波,都有好大市場!
無論係瑞士,韓國,美國等等醫學美容比較發達嘅地方,射頻溶脂,用醫學高能量射頻去減除身體多餘脂肪,令到脂肪迅速溶解,排出體內,定點修身,做機減肥,都係常見,亦都係技術上最獲得認可與及安全程度較高嘅方法之一.
射頻減肥以醫學上理論,技術上可行.亦都係咁多種醫學美容做機減肥嘅方法之中,比較有悠長嘅歷史同埋根據.
RF射頻溶脂基本上係黃金定律,減肥機,無論係走高貴路線嘅醫學美容中心,定係一啲小型美容苑,都一定會有射頻.當然,新出嘅儀器,大廠出嘅儀器,亦都貴好多,安全性與及穩定性亦都得到大大嘅提高.
RF射頻減肥醫學美容機裏面,有幾部特別值得留意,第一就係來自韓國,由當地上市醫學美容集團GTG Wellness打造嘅儀器,ABAS SR全能綠精靈.
呢部機係市面上性價比最高嘅醫學美容高階射頻減肥專業儀器之一,安全性高,而且好快見效.呢部機只需要做幾次,效果好過其他普通出邊機做10幾次!
達人一出手,便知有沒有!市面上有好多減肥儀器都有效,射頻減肥價錢亦都可以好高,呢部機嘅好處,就係可以媲美百萬超高端儀器,但係價錢就比市面上嘅大型醫學美容射頻減肥合理,一般中產階層消費者都可以用!
減肥效果,相信大家都好想知道.當然,如果一啲大型嘅醫學美容儀器,多數都經過反覆嘅驗證,並唔係好似普通舊式美容中心求其攞把軟尺度下度下咁樣,通常經過電腦運算及MRI.經過精密運算,都發覺減肥效果顯著.
美國研究發現,RF方式嘅射頻高周波減肥,完成整個療程後,大約會最少有2cm - 4 cm改善.大家千祈唔好睇小呢幾cm,如果你要自己運動,冇儀器幫助之下自己嘗試減,真係跑到坐輪椅都減唔到!尤其是年紀大稍為大啲嘅人.
另外一部,值得大家留意,就係醫學級Venus Freeze.呢一部儀器啦美國比較出名,香港一啲好貴嘅醫學美容中心都有,但係價錢就真係非常之勁,依家效果雖然良好,但係而家新一代嘅美容儀器已經做到相似效果.價錢平一截.
建議度:5/5 (5最高)
做機減肥:激光減肥
激光都可以減肥?
冇錯,而家醫學美容專家發現,原來激光都有溶解脂肪嘅效果!英文學名,叫做Photobiomodulation Therapy.
呢個,亦都係近期人氣鼎盛,Le Shape熱光雷神嘅背後原理.
(GTG wellness 熱光雷神)
呢部機價錢非常之昂貴,有幾貴?仲貴過一架Benz !
呢部儀器減肥嘅方案其實好簡單,就係用高能量1065mm 激光,令到細胞之間嘅脂肪,釋放出來,釋放到組織細胞之間嘅空隙.
專業醫學美容儀器,會釋放出42樓47度嘅能量,破壞皮下脂肪細胞,減少內臟脂肪.
專家發現,用呢種方法去減肥,最好,就係同時加上運動!點解呢?因為用得運動嘅時候,可以迅速幫助排走液體脂肪.將廢物排出體內.
實在係學術理論上,呢個方法其實幾可行,但呢個方法比較少響香港普及的原因,最主要係因為價錢問題,因為呢一部機實在太貴,每一次療程講緊接近一萬蚊一次!所以,多數都係啲闊太,達官貴人,富二代先有機會用呢部機.
做機減肥:冷凍溶脂
冷凍溶脂其實已經出現好一段時間,其實早係好多年前,已經得到美國FDA認可,因為可以減少肚腩,大脾之間嘅肥胖.實際執行上,亦都被發現對於小規模嘅肥胖範圍例如雙下巴都有一定作用.
冷凍溶脂其中一個要注意嘅地方,就係對於身體嘅影響,當然有啲人係比較鬼妹仔性格,覺得冇乜所謂,但係如果比較傳統,或者覺得自己身體都係相信中國五行,中醫調理身體嘅方法,太過凍嘅治療方法,就會造成宮寒,對子宮有影響.


text:
我又想講VDB,雖然大家都覺得唔知點解阿蘇簽佢返嚟又唔用佢,覺得佢無機會證明自己.但其實佢上季實際上陣時間有1666分鐘,即係近20場比賽.無錯,大部分上陣時間唔係聯賽,但佢都要把握機會,喺啲盃仔踢好啲先可以令人放心畀佢上陣,但事實上佢呢1600分鐘有邊場有好表現?
佢無機會踢只係錯覺,實際情況係佢就算喺場上大家都唔多覺佢存在.我初初未睇數據都以為佢真係得好少時間上陣,除咗第一場上陣即刻入波,我真係對佢其他比賽完全無印象.不過有啲球員係要多啲時間適應,所以加入一個新球會點都要試兩季,如果今季都唔掂就好似占屎咁轉會算啦.
其實要佢做嘅嘢係 dirty work
呢個位的確好少可有勁 significant 嘅場次
Fred 係主力身分 佢 19-20 season 叫做有進步 但上季呢
佢上季咗 3746分鐘又有幾多場值得被銘記先
最後 最重要一環係佢今夏已經扯白旗 講明想被借走先
因為要入搏國家隊去出年世界盃
19 一直經營方針係好向左走向右走勁 好似儲水池咁有備無患將啲人攬得就攬 製造冗員
佢表現差係事實 格格不入係事實 你用唔著係事實
咁點解仲要強留呢 冇心踢嘅你留嚟係害己害人 搵自己笨
麥湯 Fred 普狗 般奴 連皇 馬達 其實係夠哂人
成日詬病佢唔識經營 就請件識嘅 director 或 ceo
而唔係被木狗 阿蘇呢啲半桶水嘅不斷自作主張


text:
英國升學心得- Imperial Biochemistry | 好chur好難?有咩出路?
又有多一個Imperial嘅分享喇~ 今次係biochem🔬!多謝 @aggy.zc 嘅分享❤ 佢都有開YouTube channel㗎,如果大家想了解多啲Imperial學生嘅生活同埋個vibe係點,可以睇吓佢啲片~ 課程結構 Biochemistry 同biotechnology 嘅同學喺year 1同year 2頭都係一齊上堂嘅, 所以直到year 2 尾揀selective module之前你都可以換你個degree嘅title. Biotech喺year 2尾同year 3都有特定嘅selective module 要揀,而biochemistry嘅自由度就大啲. Year 1 (11.3%): 4 modules 讀啲基本嘅嘢,比A Levels 難/深入小小.總共有4個core modules. Year 2 (33.3%): 5 modules + 1 dissertation + 1 elective (必修) 會讀technical 啲嘅嘢,例如製藥/protein嘅結構係點樣推論出嚟/免疫系統等等.仲要寫一篇4000字嘅dissertation,內容嘅自由度都好大,一定會揀到自己有興趣嘅嘢嚟研究.最後一個elective係自選嘅,比較隨意/簡單. Year 3 (55.3%):全部selective modules, 主要簡而精.只需要讀3個modules.Coursework 唔多,但要求好高,所以每一份都需要用好多時間同effort.最後會有一個final year project,係自己做嘅研究/report. 究竟係讀咩? 關於體內/生物裡面嘅reactions 點樣predict 一啲化學嘅structure/如何應用於製藥/研究藥物 例如COVID-19 嘅形狀/係點令人體感染/點樣製造對抗COVID嘅疫苗,呢啲都係關biochem事嘅 都會讀stem cells,點樣regenerate 細胞去醫病 好多genetic 嘅regulations 可以揀data analysis 嘅modules嚟讀,會有coding (Linux/Python/Matlab/R等等) 大致上都係學一堆bio knowledge,然後進行研究同埋需吓點應用喺醫病到. 理想 vs 現實 課程好難,coursework 好難摸索到點做.好多時候都有唔同形式要跟~ Coursemates畀到好好嘅influence,因為大家都好努力讀書,所以你自然都會努力啲. Coursemates之間都好容易相處,好樂於助人,有啲咩唔識,佢哋都會好樂意教你 Professor 都好nice,有啲咩嘢都可以直接問professor,大部分好無架子,可以輕鬆做朋友,咩都可以傾 Campus 比想像中細好多 成個上堂氣氛都好輕鬆 適合咩人讀? 對biology ,醫療有興趣 想為社會出一分力(通過研究) 想讀一科有較多出路嘅.因為讀biochem都可以做好多方面嘅工作,亦可以幫你打好個底,等你可以有多啲masters嘅學科選擇 需要有自主學習能力,self-discipline同好好嘅時間管理,因為大部分curriculum 都係自學(如果想有理想嘅成績).老師教嘅嘢唔多,好多都expect 你自己睇reading學識 教學模式 主要係lectures ,會有lecture recording,然後要睇readings Problem-based嘅堂 :將成個course 嘅人分為2-3組,一齊做啲題目,而有咩唔識都可以即時問 Tutorials:大約6-7個人一齊上.上tutorials之前要做啲題目先,之後上嘅時候professor就會講解啲題目 Labs:上完要寫report,係coursework嘅一部分 Computer labs:教coding/data analysis 考核模式 Coursework: 25% Exam: 75% MCQ 25% 3-4 題essays 75% 有時會冇MCQ Exchange? 呢個我都唔肯定,應該其他科才有,biochem 就冇嘅.只係知道有時候Imperial會接受其他大學嘅人插班,直接入讀year 2. 但成績優異嘅,通常year 3 都有大公司嘅placement,例如GSK.好多人都會喺year 3 之前take個placement year, 然後再番嚟讀year 3. 收生/成績要求 冇interview DSE:Grade 5 - 5* in relevant subjects. Where Mathematics is required applicants should achieve the required grade in both the Mathematics compulsory and Mathematics Extended 1 or 2 components. A level:AAA-A*AA IB:38分(chem HL 6 + bio/math/phy HL 6) IELTS (academic):Overall 7.0,每個subtest至少要有6.5. 點解揀呢間大學? - 英國頂尖大學 Imperial offer嘅學科比較專 (specific啲),感覺會比其他大學教得好啲 Research 好勁,professor 都係好出名 Alumni reputation 好好 大學提供到好多就業機會,同埋好多alumni 都係喺大公司到返工,對我地啲學生都有好處 大學嘅研究都有機會會畀學生參與其中,對CV好有幫助 啲professor都好有心機咁同你討論同交流 位置比較好,locate喺一個比較高尚嘅住宅區,所以夜晚都比較安全.喺library 溫書溫到好夜,返屋企都冇咁驚 Personal statement tips 寫多啲自己嘅experience,describe嘅時候要充分顯示到呢個experience 係增加咗你對呢一科嘅熱誠. 參加講座/ open day/ summer course 都好有用 出路 基本上有好多出路 可以再讀masters, 讀啲specific 啲嘅嘢.你亦都可以再進修其他科(醫科/牙醫 etc) 成績好嘅 (first class/ deans),通常都可以入一啲大公司到做研究/medical affairs/data analysis 好多人 (至少70%) 都會做consulting/banking (所以通常都會再讀business school masters),好少人最後真係會去做研究


text:
(捲土重來) Google Authenticator 3年嚟首次重大更新 到底改咗啲乜?
登入 IG 或Google 帳戶時,如果有設定雙重因素認證(2FA)嘅話,相信對 Google Authenticator 一啲都唔陌生.呢個 app 可以為已連結嘅網上帳戶產生一個驗證碼,通常係一組六位數字,用戶登入帳戶時要喺限時內輸入驗證碼,否則驗證碼就會失效,需要重新再產生一組數字.
不過同類嘅 app 好似 Authy 或 Microsoft Authenticator,都容許多部裝置共用同一個帳戶,即係如果你要登入一個啟用咗雙重因素驗證嘅網上帳戶,都唔會限定你用死一部手機,只要喺女相關裝置上安裝呢啲 app 再登入返你個帳戶就得.不過,舊版嘅 Google Authenticator 就非常之唔user friendly,如果你要轉去新裝置,就要逐個網上帳戶重新綁定,一兩個都係小事,如果你有十個已綁定嘅帳戶,而你部電話一個唔小心出事嘅話,贈你四隻字:「嗚呼哀哉!」
自 2017 年以嚟就無再更新過嘅 Google Authenticator,今次終於都洗心革面,迎嚟5.10版本更新,當中唔少得嘅就梗係加入裝置之間嘅帳戶轉移,用戶唔需要再喺舊裝置逐個帳戶解除,然後喺新裝置重新連結,新版本新增咗轉移模式,用戶可以喺舊裝置打開 QR Code,再用新裝置掃一下就可以完成轉移(詳細方法可參考呢度).雖然唔係咩大發明,不過至少令呢隻app唔再落後,有返值得使用嘅價值,有用家都即刻留言話:「終於可以轉移手機!」
難得更新一次,又豈止於此?新版嘅介面亦有改動,主要採用咗 Material Design 2.0 設計,字型同版面編排望落都靚仔啲,而且終於提供「真‧黑色模式」,等 OLED 屏幕裝置更加慳電,係雞毛蒜皮咗啲,不過都叫做有多啲嘢改善咗,受唔受就見仁見智啦.
新版 Google Authenticator 已經開始陸續提醒 Android 裝置使用者更新,Android用家當然可以即刻上Google Play睇下有無份啦,唔係嘅話就等多排,至於 iOS 用戶呢,官方就未有更新消息,等唔切嘅話,都係考慮用住其他雙重驗證方法先啦.
相關文章:(手快快出禍)唔睇使用條款 突破 2FA 雙重驗證話咁易


text:
你有無諗過點解上司咁蠢,但佢既職位會比你高?
你有無諗過上司連影印機都唔識用,但你就要係佢面前做到好尊敬佢咁.
你有無諗過上司連做人既常識都欠缺既時候,佢職位就係比你高.
點解?
可能你覺得自己懷才不遇,時辰未到,未到你升.到你係公司做返三五七年都未到你升,到時後悔都黎唔切.
呢個世界唔係做到野就升到,以香港為例,除左一個局長,其他通通都係廢柴,我敢寫包單,你上去做都一定好過班廢柴.佢地上到呢個位唔係靠實力,有實力既都走得七七八八,梁震英咪要係廢柴堆入面搵 D 無咁廢既出黎.
如果你上司係廢柴,我會勸你快 D 跳槽.因為你上司除時都係因為有實力既走左先升到呢個位,咁你認為佢再升職既機會有幾大?佢唔升,咁你有冇機會升?自己諗下啦!你自己有料,你個廢柴上司係會用盡方法留住你,唔比你升,唔比你調 Team,你走左,咁 D 野邊個做?唔通佢做呀?
對住呢 D 人跳級投訴係無用,佢一定係打好晒關係,唔係點解咁無料都坐係個位到咁耐,你投訴完比佢知只會令自己更無運行.對住呢 D 人唯一辦法就係轉工!
正所謂魚唔過塘唔肥,你仲留係間公司只係唔想放棄個舒適圈,跳左出去返唔到黎點算?唔跳出去係唔知出面有幾好有幾差,你只會成世係井底睇 Facebook 羡慕人,分享下 Google 辦公室既圖,順便打返句「如果我公司有咁正就好啦!」.
最後祝各位都遇到有料上司.
Like 我 Facebook 有更多好文睇!


text:
「香港」
係香港帶嬰兒出街真係好考功夫,原因係當社會推行母乳餵哺嘅時候,個社會仲有好多人未接受到係公眾場合啲好辛苦餵母乳嘅媽媽公開餵哺.何況好多媽媽亦都接受唔到係公眾地方無啦啦坐低餵個嬰兒.所以育嬰室係好緊要,而香港其實唔係得好多地方有育嬰室.雖然感覺好多翻新咗嘅商場都以經慢慢配備育嬰室,但係個量始終唔夠.所以好多時父母可以去嘅地方都真係幾局限!
「父母」
我相信如果你未做人父母之前,一定唔會留意香港啲商場邊度會有育嬰室.而老實講除咗大型商場之外,絕大部份嘅地方其實都無育嬰室而令好多父母唔敢同嬰兒出街.有時都唔好話育嬰室,連就算最簡單可以幫嬰兒換尿片嘅地方都唔多,淨係廁所入面加塊所謂嘅嬰兒板.最大鑊嘅就係好多時淨係係女廁,咁其實係唔係唔阻止或者唔俾我哋嚟啲做阿爸嘅單獨帶嬰兒出街?真係諗唔明!
「感受」
之前有好幾次一家大細出街,事前亦無特別去睇下邊個地方有育嬰室,所以有幾次都真係幾麻煩,因為個仔要換片同食奶.講真唔通真係去殘廁咩?始終係一個廁所,乾淨極都有個限度!而好多香港公司仲未有對餵哺母乳嘅員工作出適當安排,所以要推動母乳餵哺除咗社會敎育之外,其實亦需要公司環境一齊配合先至可以令更多媽媽返工之後繼續餵母乳.


text:
上回提到,拍咗拖啱啱好三年嘅男朋友同我講要追第二條女,所以要同我分手.
俾人抛棄一定係痛,射咗波冇返工返學係屋企喊左幾日,一諗到要同屋企人講令佢地擔心自己,個心就更加痛(點知佢地知道之後好開心話想我飛左佢好耐⋯⋯人生⋯⋯).但另一方面正因為佢用左咁狠心嘅方式離棄自己,我先會覺得無野再值得我留戀,所以我喊左幾日就收拾心情,重回生活正軌.
嗰陣時有人問我,你唔覺得佢好仆街咩.我話唔覺,感情係兩個人嘅事,佢只係做咗佢嘅選擇,我冇得怪佢.
勢估唔到,有如韓劇劇情一樣既故事會發生係我身上⋯⋯
分手之後第六日,我收工行出公司門口,突然之間,我聽到急速嘅腳步聲,「噠噠噠噠」咁,有個熟悉既身影跑埋黎.
一見到係佢,我即刻走都走唔切,點知就俾佢一手捉住我:
「你可唔可以俾一個泡芙嘅時間我,聽我講嘢?」
問可唔可以,但原來係冇得我答唔可以,佢一隻手攞住個紙袋,另一隻手捉實我唔俾我走,係咁同我講佢好後悔,好想同我喺返埋一齊.WHAT??
「係我嗰排返工太大壓力,一時衝動先會講分手,其實我唔係真心鍾意個女仔架!」我差啲以為我聽錯,大佬我一個女仔係一個月裏面挽留左你三次,你為咗飛我,連你發夢見到自己同嗰個女仔結婚都同埋我講,而家你同我講係一時衝動?又唔見你一時衝動衝出馬路俾車撞?
我都唔記得當日係公司樓下講左幾多億個「唔好」,「你俾我走啦」,淨係記得講講下佢開始跪我,喊晒口咁話好對唔住傷害左我,又挨又西咁叫我念在我地有過咁多美好回憶俾個機會佢⋯⋯老實講都搞到我有啲心軟症發作,只係同自己講唔可以下巴輕輕俾佢講幾句就箍到煲,完咗就係完咗.扯返佢起身之後,我同佢講我原諒你,我哋可以做返朋友.佢話好.
或者我係唔想同呢個同行左五年既人留有遺憾,所以我執意想將舊情轉化為友情,咁我個心就會好過啲.
痴線,我真係傻豬仔黎.
之後我哋做咗兩個禮拜「朋友」.好似以前咁樣,傾下返工嘅嘢,又講下唱歌嘅話題.有時半夜夜長夢多,又有得同對方講下,好似會無咁放唔低.佢有約我食飯,我又有搵佢睇戲.中間佢又寫信又送禮物咁,一邊話我先至係佢最想搵嘅另一半,一邊就係咁問我佢以前有咩做得唔好,佢會努力去改變,成為更好嘅人云云.
呢段日子我一直認為佢都係攞個心出嚟同我相處.
佢加返我Facebook,隔三兩日佢就會打下啲叫春status,話咩「失去之後才學懂珍惜」.我同佢講,你呢啲叫捨棄,唔係失去.佢堅持,因為佢都好痛悔喎.
終於有一日,佢問我「你係咪真係唔會再俾機會我?」
我話係啦,其實我哋都係唔夾先至會分開,可能我哋真係做朋友會好啲.
然後佢話:
「而家似係你一早就想分手多啲喎.」
嗯?????
嗰次之後,我哋就冇再見過面.過多幾日,我見佢突然間冇再主動搵我傾計,我亦都主動同佢講不如大家就咁算啦,無謂勉強,就冇再聯絡.當時我仲有返合唱團,要去埋最後幾次練習,見到佢一副落寞神緒躲避我嘅眼神,仲為佢感到心噏⋯⋯
時間好快又過咗一個月.有一日,我無聊碌下個whatsapp 諗住八卦下人地啲profile pic(我成日都會),突然之間見到佢轉左頭像.
「好心啦,髮線高就唔好學人影高炒啦⋯⋯」我一邊好黑心咁諗,一邊打開佢個頭像,見到隔離有半個女仔頭.
唔知點解直覺已經話到俾我知發生咩事,我諗我嗰刻心跳應該標到有200,手震震咁打開合唱團嘅群組,打開佢三個月之前提起過嗰個阿慧既頭像—
果然係同一張相⋯⋯
更加狂野嘅係,係嗰一晚,佢兩個竟然同一時間係instagram 貼文話「一個月快樂❤」
一.個.月.?
一個月之前你唔係仲求緊我同返你一齊既咩?
屈指一算,原來喺佢問我「我哋係咪冇機會啦」之後一個禮拜,都冇,佢哋就一齊左.唔使問都知道,佢哋一定係嗰幾日入面由零開始既,佢話我多男仔friend 話左咁多年,佢自身一定好清高,又點會容許自己有第三者呢?
所以,我都好大方地搵佢講左句恭喜,佢亦都好有禮貌地應左我thank you.
之後,不斷有零星既合唱團團友走黎問我,「明明前排佢先至喊晒咁同我講好後悔分手,點解可以咁快就同左人一齊?」「點解要喺你仲喺度嘅時候公開?唔會好傷害你咩?」
我笑而不語.
因為,我終於發現一切一切都係按照佢嘅劇本執行.對我冷暴力,我就會忍唔住提出分手;但係我無,咁就生堆硬砌話我有野瞞住佢,令佢「被逼放棄」;之後打電話俾朋友喊,喺Facebook 打幾個post,就可以表現得痛悔;及後走黎跪地箍煲,以我嘅性格一定會回絕,佢就可以話「而家係你想分手先岩喎」;順便搵我講下佢有啲咩可以做得更好,做埋佢嘅戀愛顧問;最後當然光明正大同人地係埋一齊,所以一個月咪可以自自然然公告天下囉.毫無破綻,中間亦絕無半點overlap,哦咩嗲拖.
但其實打完都覺得好心累.點解唔可以簡單少少,係你講完「我唔追嗰個女仔會後悔一世」之後就真係去追人,唔好再返嚟搵我呢?搞咁多手腳唔想俾自己做衰人,最後做咗個人渣,何苦?
事過境遷,瞎眼的終得看見.感激人渣給我上了一課呢啲老土野我就絕對唔會講,因為佢最後留俾我既不過係一堆想丢棄既回憶,對自我價值既質疑,同埋一個我最唔鍾意食既朱古力味泡芙(到底點解會cheap到買泡芙黎箍煲⋯⋯).以前一齊得辛苦嘅時候我成日問上天點解要咁樣玩_我,而家終於知道其實個天係想打救我,只不過係我一直都唔肯放手咁解.感謝上天幫我係身邊拎走一舊垃圾,真好.


text:
網絡
網絡 或者 網路 可以係: 電腦網絡 互聯網絡 流動網絡 社交網絡
網絡社交
網絡社交 即係透過互聯網做嘅社交行為,通常由一班志同道合嘅人通過互聯網(好似電子郵件,即時訊息,討論區咁)互相交流.而專門為網絡社交而起嘅網站就叫做 社交網站 ,例子有Facebook,Google+同Myspace. 而家亦流行手機網絡,喺手機上進行社交例子有WeChat,Whatsapp,SKOUT,PlanDo.
人工神經網絡
人工神經網絡 (粵拼: jan 4 gung 1 san 4 ging 1 mong 5 lok 6 ;英文: artificial neural network ,簡稱「 ANN 」)係指一啲模仿生物神經網絡(即係動物嘅中樞神經系統,尤其係個腦)嘅結構同功能嘅數學模型:一隻(例如)靈長目動物嘅腦閒閒地有斷百億計嘅神經細胞(neuron),一粒神經細胞喺俾電同化學物訊號刺激到嗰陣,會跟住以電或者化學物嚟傳新訊號,所以當一粒神經細胞射訊號嗰陣可以引起連鎖反應,將資訊(information)喺成個神經網絡度傳開去;而人工神經網絡主要以電腦程式模擬呢個過程,令電腦程式能夠出現類似動物神經系統噉嘅行為-對人工智能同機械人學等嘅領域嚟講好有用. 一個人工神經網絡由大量嘅人工神經細胞(art ...
社會網絡
一個 社會網絡 ( social network )係指由一班社會物體(人或者組織)以及物體之間嘅連繫組成嘅社會結構.抽象啲噉講,一個社會網絡可以想像成若干個 節點 (node),每個節點代表咗一個個體,是但搵兩個個體嚟睇,佢哋之間可以係「冇連繫」或者「有連繫」,而唔同嘅連繫喺特性上可以唔同,例如「兄弟」同「朋友」係唔同類型嘅連繫.例如以下呢個簡化嘅網絡當中嘅每一個波波都係一個節點,代表一個人,個波波入面嘅冧把表示嗰個人係「第幾號」,而如果兩個波波之間有條線,就表示條線連住嗰兩個人識得對方: 社會網絡理論(social network theory)仲會按各種嘅準則將社會網絡分類,例如係按個網絡嘅用途分做 功用網絡 (instrumental netwo ...
霍菲特網絡
霍菲特網絡 ( Hopfield network )係一種有高度內部連繫嘅遞迴神經網絡:喺一個霍菲特網絡入面,每粒細胞都同全體細胞之間有連繫(不過一粒細胞唔會影響自己啟動程度).如果個網絡有 K {\displaystyle K} 咁多粒細胞,成個網絡裏面就會有 K {\displaystyle K} 條連繫.即係話: w i = 0, ∀ i {\displaystyle w_{ii}=0,\forall i} (冇任何細胞能夠影響自己嘅啟動程度) w i j = w j i, ∀ i, j {\displaystyle w_{ij}=w_{ji},\forall i,j} (所有細胞間嘅連繫都係對稱嘅) 喺一個霍菲特網絡當中,細胞會係噉互傳訊號,最後會去到一個穩定狀態.
區域網絡
區域網絡 ( Local Area Network ,簡稱 LAN ),又叫 局域網絡 ,係覆蓋一個區域(譬如同一寫字樓或者樓層)嘅電腦網絡,同廣域網絡相對.
卷積神經網絡
卷積神經網絡 ( convolutional neural network ,簡稱「 ÇNN 」)係一種深度神經網絡,主要用嚟分析圖像.
網絡傳輸協議
網絡傳輸協議 或者簡稱 傳輸協議 (英文: Communications Protocol )喺電信入面,係指喺任何物理介質中畀兩個或多個喺 傳輸系統 中嘅終端之間傳播資訊嘅系統標準,亦係指電腦通訊或網絡裝置嘅共同語言.
網絡搜尋器
網絡搜尋器 (英文: Web search engine ),又叫 網絡搜尋引擎 ,係最常見嘅搜尋器,係套互聯網上面幫人搵網頁嘅系統.網絡搜尋器會預先自動收集好多網頁嘅資料,用家只要入個關鍵字,網絡搜尋器就會顯示相關嘅結果. 時下比較流行嘅網絡搜尋器包括Google,Yahoo同Bing.
網絡戰
網絡戰 ( cyberwarfare )泛指運用電腦網絡等嘅資訊科技技術嚟達到軍事目的,簡單嘅例子有嘗試請黑客盜取敵國嘅軍事情報.
提款機
提款機 ,又叫 櫃員機 , 自動提款機 , 自動櫃員機 (譯自英文 Automated Teller Machine ,簡寫 ATM ),係一可以做到銀行櫃員攞錢工作嘅機,唔單止提款,部機可以畀客人做入錢,轉賬等等唔同交易.提款機其實係部電腦通訊裝置,駁埋銀行中央電腦系統.用提款機攞錢叫 㩒錢 ,因提款機要㩒制先攞到錢. 提款機係銀行第一種畀客自己用嘅機器,之後重有打簿機,轉賬,入錢機同入票機,減省銀行櫃員工作,長遠亦都幫銀行慳人工錢.
數據傳輸
數據傳輸 ( data transmission )係指一個電腦網絡嘅節點之間以乜嘢物理方式傳遞數據.
數據機
數據機 (粵拼: sou 3 geoi 3 gei 1 ,英文:Modem)係一種硬件,可以將數據由數字格式轉做適用喺傳輸介質(例如電話線同無線電)嘅數字格式,呢種數字格式旨在直接喺有專用佈線嘅設備之間通訊.
時延
時延 ( network delay )喺電腦網絡上係指由一個節點傳到第個節點嗰度要花嘅時間,一般數值愈細愈好.
深層網絡
深層網絡 ,簡稱 深網 (英文: Deep web ) ,係種隱藏網,指唔可以畀標準網上搜尋引擎例如Google搵到嘅萬維網內容.同深網相反嘅術語係表網(英文:Surface Web)同明網(英文:Clearnet),任何人都可以用網際網絡存取.深網嘅內容隱藏喺HTTP表單後面,包括咗好多成日見嘅用途,例如網絡郵件,網上銀行.
網絡拓樸
網絡拓撲 ( network topology )係指構成電腦網絡嘅成員之間特定嘅排列方式.
網絡節點
網絡節點 ( network node )係指一個電訊網絡當中能夠發訊同接訊嘅點.
羣控技術
羣控技術 係對大量啲相同抑或係相似設備進行控制嘅電子,網絡技術,用呢種技術搭成嘅系統就喊做 羣控系統 .佢可以用喺控制一堆製造業機器,運輸設備,建築電氣抑或係消費電子產品(譬如智能電話 等等)上.
順應力
順應力 ( resilience )喺電腦網絡上係指個網絡有幾能夠喺異常情況出現(例如突然間有好多用家想要攞數據)嗰陣維持正常運作.
頻寬 (電腦)
頻寬 ( bandwidth )喺電腦網絡上係指耗用嘅資訊量位元速率,以每秒嘅數量表示,一般數值愈大愈好.
黑暗網絡
黑暗網絡 (英文: Darknet )係路由嘅一部分,佢分配嘅IP空間咩服務都唔會運行.因為冇活動主機,所以流量冇可能去到呢種IP暗區.黑暗網絡係一種覆蓋網絡,只可以用特殊軟件先至入得到.佢嘅類型包括 F2F 網絡(通常用於同對等連接嘅檔共用)同私隱網絡例如Tor.加密黑暗網絡嘅相反術語係明網或者表網.


text:
早兩日就同史友們介紹到華人建築傳奇貝聿銘喺蘇州嘅祖宅雖然無房無廁,但最後就以過千萬嘅價錢賣出,呢位建築界傳奇嘅貝氏家族喺全國甚至有成過千套房產,真係誇張!提到貝聿銘呢個名,阿史當然就要同大家介紹下佢到底有幾傳奇啦!
之前都同大家講過,貝聿銘係蘇州望族之後,出生喺廣東省番禺縣,佢將一生都投入到建築設計上,直到八十歲都仍然創作緊,咁佢到底一生點解會同建築結緣呢?貝聿銘嘅父親係中國銀行創始人之一貝祖貽,由於工作關係,貝聿銘一家就多次隨父親移居鄉,先後喺廣州,香港,上海居住同讀書,佢就係喺聖約翰大學附屬中學畢業.
提到佢點解會同建築結緣,就要由佢祖父嘅一個要求講起.由於佢祖父貝理泰想經常見到個孫,所以要求佢每年都要返到蘇州,貝聿銘就經常返到佢叔父1917年購買嘅獅子林,喺呢段住喺蘇州園林嘅經歷入面,貝聿銘就得出「人與自然共存」嘅設計哲學.
時間去到民國二十四年(1935年),貝聿銘就去到美國先後喺賓州大學,麻省理工學院,哈佛大學攻讀建築學,並且喺當地加入齊氏威奈公司(Webb and Knapp),單係喺呢間公司就先後設計過66件設計案.而佢一生亦都有唔少經典作品就好似香山飯店常春廳,紐約阿孟科IBM公司入口大廳,香港中銀大廈中庭,巴黎羅浮宮玻璃金字塔等等,都一一應用咗貝聿銘名言「讓光線來作設計」.貝氏一生投入於建築設計,直到八十歲仍然創作,難怪佢會被稱為「現代主義建築的最後大師」.
原圖嚟自網絡


text:
法國升學心得- 巴黎政治學院 Sciences Po Application | 點報名?| 程序係點?
法國留學應該比起英國/美國/澳洲升學冷門,但如果有意讀political humanities嘅話,其實法國係一個不二之選!而之前都有d followers pm問過我相關嘅野,所以今日決定講吓我自己嘅經歷🤓 講番自己點解會consider法國升學,事緣係因為我見到HKU同法國一間幾出名嘅大學Sciences Po有個dual degree program,覺得幾吸引同埋自己對呢方面都好有興趣,所以就報讀咗~ 首先講吓個programme structure,dual degree係兩年喺法國讀,兩年喺香港讀.報讀之前唔需要識得法文,可以到時再學~ Sceinces Po果度可以揀campus,唔同嘅campus focus嘅地方唔一樣.例如我報讀嘅Le Havre Campus就係focus落europe+asia嘅issues.另外,HKU果度有好多學科可以畀你選擇,如business management, geog哈哈 如果單純係Sciences Po個bachelor degree(其實如果報dual degree,個application system都規定你一定要報埋佢自己個bachelor degree),就係讀3年,2年喺佢自己間大學到讀,最後1年一定要去佢d partner universities到讀.佢partner universities嘅選擇有好多,好多國家同名校都cover到,例如英國嘅話就有Oxford果d啦 至於點樣報讀,其實程序我覺得比起UCAS更為繁複🙈首先,你要去Sciences Po個網站到開個account,然後入面就有超多資料你要填 除咗你d個人資料外,仲要畀埋transcript+predicted grades+CV,仲有2 personal statements (1000 words each).PS有兩份嘅原因係因為一份係for dual degree programme,另一份係for Sciences Po嘅bachelor degree programme.建議兩份都寫一d自己嘅"真心話",因為interview嘅話有可能會問到架~ 講到interview,你會喺submit咗application大約1個月後收到通知.如果有幸去到interview,佢會畀篇新聞畀你,然後有30mins去prep,之後你就會同3位interviewers present你自己對果樣野嘅睇法/意見 (~10mins).d interviewers就會based on你講咗嘅野/議題再問你一d challenging嘅問題.完咗呢一part之後,就會問你一d比較personal嘅問題,可能係關於你嘅背景,志向等等 呢到要提一提番,呢個application嘅reference letter果到同UCAS嘅做法有d唔同,因為你要搵2位老師幫你答Sciences Po準備咗嘅一d question boxes咁. 希望呢個post可以畀大家了解多一d法國升學嘅野啦🙋🏻♀其實如果有意畢業後從事政治/入UN organizations果d,去Sciences Po到讀真係有好大優勢架!佢一路以黎都產出咗好多總統同國際組織嘅主席😳


text:
DSE,AL,CE 各科嘅 Past Paper 對每位 DSE 考生嚟講都係必備之物!但係要 by topic,by year 咁搵齊佢哋就好嘥時間,所以 AfterSchool
幫各位同學整合咗邊到可以搵到 Past Paper 下載 download.另外,我哋仲會送上各科嘅操 Past Paper 心得同埋溫書 Tips!
相信各位有搵開 Past Paper 嘅同學都唔會對呢個網站陌生.佢係小編個人認為 DSE Past Paper 嚟講,最方便同較齊全嘅網站.佢唔單止有歷屆 DSE Past Paper (包括練習卷,樣本試題) 題目 question + 答案 answer,亦有齊每一科嘅分卷(e.g. 中文有齊卷一,二,三,四,英文有齊Paper 1,2,3,4).雖然依家暫時只係更新到 2017 年,但係每一年嘅資源都非常齊全.
另外佢啲 Past Paper 可以直接透過 DSEPP
嘅網站打開,唔需要另外再喺 Google Drive 打開文件,亦唔一定要下載 download 個 file 檔案落電腦.
包含科目:中文 Chinese,英文 English,數學 Maths,數學延伸單元一 M1,數學延伸單元二 M2,通識 LS,生物 Bio,化學 Chem,物理 Physics,中國歷史 Chinese History,歷史 History,經濟 Econ,地理 Geog,企會財 BAFS,資訊及通訊科技 ICT.
語言:中文版 + 英文版 English Version
比起 DSEPP
,喺年份方面嚟講,DSE00
呢個網站嘅 Past Paper 更為齊全.佢包含晒 HKCEE 會考,HKDSE 香港中學文憑試 (2012-2018) 同埋HKALE A-Level 高考嘅試卷,有時仲會有埋坊間嘅 Mock 卷.不過,佢唔一定有齊所有分卷question 同埋答案 marking scheme,同學們亦需要 Click 入佢個 Google Drive download 下載試題.
包含科目:中文 Chin,英文 Eng,數學 Maths,數學延伸單元一 M1,數學延伸單元二 M2,通識Liberal Studies,生物 Biology,化學Chemistry,物理 Phy,中國歷史 Chinese History,歷史 Hist,經濟 Economic,地理 Geography,企會財 BAFS,資訊及通訊科技 ICT,音樂 Music
語言:中文版 + 英文版 English Version
除左 Past Paper 之外,DSE00
仲有其他資源,例如一啲關於各科 cut-off 分數,溫書技巧,JUPAS,大學面試 Interview,選課等等嘅文章,如果大家有興趣可以睇吓.
小卒論壇
比起上面兩個網站嘅資源更為齊全,無論係 CE,DSE,AL,定係 by year,by topic,基本上你想要嘅嘢都可以搵到.不過真係要「搵」!由於佢係一個論壇,入面嘅資源種類繁多 (有 n 個版主,版塊,主題,貼文),網站又只係大概咁幫大家分咗學術區
,大專/大學區
,初中
/高中討論區
,補習專區
同 HKDSE 資源求檔區
等,所以同學可能要花啲時間搵下所需要嘅 Past Paper.
注意!各位要先免費註冊做網站會員,再回覆貼文,然後先可以睇到啲隱藏內容 (即係大家所需要嘅 Past Paper).雖然好似好煩咁,但係小編認為呢個網站非常有用,建議各位同學都去註冊一下!註冊完,真係可以 download 下載到好多試題㗎!
包含科目:所有主要科目
語言:中文版 + 英文版 English Version
想做會考 CE 同高考 AL 嘅試卷,大家可以去圖書館個網 by year 咁搵吓有無所需要嘅 Past Paper,然後親身去公共圖書館借.不過喺呢個數碼化嘅時代,大家亦可以選擇留喺屋企,利用香港公共圖書館多媒體資訊系統
入面嘅「數碼館藏
」.「數碼館藏
」有一個「香港會考及高考試題特藏
」,喺呢個館藏區裡面,圖書館將CE + A-Level 所有科目嘅 Past Paper 都 scan 成電子書(有題目 question + 答案 marking scheme) . 連比較冷門嘅科目,好似德文 German 同倫理及宗教 Ethics and Religious Studies 都有.雖然 e-version 嘅試卷就無去到 80 年代咁遠,但係大家都可以好輕鬆咁喺度搵到年份較近嘅 Past Paper.
包含科目:全部
語言:中文版 + 英文版 English Version
通常比較新嘅 DSE Past Paper 真係非常難搵.如果你點都搵唔到,但係又好想做呢啲 DSE 試題,可以考慮去考評局買各科嘅考試試題專輯.本嘢入面有晒試卷,評卷參考同埋考生表現評論.大家亦可以選擇郵購,上網
或者親身去考評局嘅兩個辦事處買.(其實有好多中學或者老師都會買考試試題專輯,所以同學喺自己畀錢買之前,不妨問下相關科目嘅老師,睇吓有無得借).
包含科目:全部 DSE 科目
語言:中文版 + 英文版 English Version
HKDSE 中文評核模式
根據考評局 2022 年評核大綱
,考評局
將 DSE 中文卷主要分為兩個部分:公開考試(DSE)+ 校本評核(SBA).同學需要迎戰嘅有三份卷(卷四說話卷已被取消),包括:
- 卷一(閱讀能力)佔全科 32%,考試時間為 1 小時 30 分鐘
- 卷二(寫作能力)佔全科 32%,考試時間為 1 小時 30 分鐘
- 卷三(聆聽及綜合能力)佔全科 26%,考試時間約為 1 小時 30 分鐘(實際卷長可能會受試場因素影響)
校本評核(SBA)有閱讀活動(佔全科 10% 的分數)
閱讀活動並唔係每間學校都係一樣嘅,有啲會叫同學寫閱讀紀錄;有啲都會叫同學寫長達 1000 字左右嘅閱讀報告.部分學校都會提供建議書單畀同學~
中文 DSE 溫書攻略
數數手指原來小編同 DSE 相隔都已經有一段時間,但都希望以一個過來人嘅身份同同學分享吓自己當時溫中文嘅心得〜
DSE 中文卷一:閱讀能力
做閱讀理解最重要係分配好時間,尤其卷一多咗範文部分,要喺 1 小時 30 分鐘之內做晒 3 part 確實係會好趕.小編建議同學用 20 分鐘做晒範文部分,剩低嘅時間就根據白話文同文言文嘅分數而分配.
小編強烈建議同學要溫熟範文部份,因為呢 part只要溫熟佢嘅語譯,中心思想,論證手法等等就可以攞到分,呢 30 分絕對值得大家投放時間同心機落去.另外小編都明白唔少同學都會好驚面對範文同文言文,但要消除對文言文嘅恐懼,最緊要係識得克服!小編嗰陣溫文言文係會用一本簿仔記低經常出現嘅古詞嘅意思同同義字,久而久之小編就會認得某幾個「老是常出現」嘅字,從而慢慢睇得明文言文同 get 到佢嘅主旨〜
除咗要溫文言文之外,小編建議同學每個星期都做一份閱讀卷,除咗可以幫你做好時間管理,仲可以幫你了解到考評局嘅評分準則.每做完一份試卷透過對答案,你可以捉到你失分嘅位喺邊同埋考評局畀分嘅原因,每次花呢少少嘅時間就可以幫到你提升你嘅答題技巧同得分.
小編建議同學嘅操卷順序應該係:DSE Past Paper 中文閱讀卷 → CE Past Paper.DSE 卷應該要全部做晒先,因為係考評局嘅官方試題,而 CE Past Paper 小編建議大家可以先做咗 2007-2011 年嗰啲先,因為 2007 年之前嘅 CE 閱讀卷同 DSE 出題模式有啲唔同,所以參考價值相對唔大,同學有多餘時間先再考慮操.
DSE 中文卷二:寫作能力
想當年小編最唔鐘意做嘅卷就係寫作,因為平時冇閱讀嘅習慣令到自己文筆較差,但中六嗰年都堅持每個星期作一篇畀中文老師改,希望喺最短時間改善自己嘅文筆同表達能力.小編建議同學平時除咗睇多啲書,得閒都可能寫吓短文去紀錄低日常生活嘅大小事,相信一段時間後你嘅文筆都會有進步!
喺試卷時間分配上,同學可以用 5 分鐘去畫吓 mind map 可以幫你組織文章結構.如果你想寫敍述文,你就要諗吓文章嘅「起承轉合」同中心思想;想寫議論文嘅話要諗下文章嘅立場,每一段用咩論據同點樣論證.呢個方法可以幫你喺作文嘅時候冇咁易離題.
操卷嘅話,同學除咗 DSE 卷之外,CE 嘅寫作卷都應該操埋,因為佢同 DSE 一樣都有議論文同敍情文嘅文章題型,而考評局 CE 同 DSE 寫作卷 marking scheme 嘅評分準則都差唔多,所以絕對做得過!
DSE 中文卷三:聆聽及綜合能力
小編覺得綜合卷係一份好值得大家多溫習嘅卷,因為比較容易上到高分.小編溫呢份卷係會做晒 Past Paper 同其他免費模擬試卷,會對比自己嘅答案同 5** 作品,睇吓人哋喺作答嘅時候用咩角度切入,點樣用資料去支持自己嘅 point.
雖然 2016 年開始 DSE 中文卷三同卷五合併,但兩份卷本質上都冇太大分別,所以小編都幾建議同學可以做埋 2016 年之前嘅 Past Paper,可以俾自己練多啲綜合同聆聽技巧.
HKDSE English 英文考核要求
- Paper 1 (Reading) Weighting : 20%,考試時間為 1 小時 30 分鐘
- Paper 2 (Writing) Weighting: 28%,考試時間為 2 小時
- Paper 3 (Listening & Integrated Skills) Weighting: 30%,考試時間約為 2 小時(實際卷長可能會受試場因素影響)
- Paper 4 (Speaking): 10%,考試時間約為 20 分鐘
英文卷同中文卷都一樣都有 SBA,日夜校學生需要交 SBA 校本評核,而 SBA 佔全科分數 15%.自修生無須進行 SBA 校本評核,而自修生 SBA 嘅分數係根據你英文科 DSE 考試所得個 level,然後再睇全香港考生同你考相同 level 嘅人嘅 SBA 分數,再作調整之後,就係你 SBA 個分.
而喺 DSE 英文
科入面,卷一閱讀理解,卷二寫作,卷三聆聽及綜合都有分 Part A 同埋 Part B;而卷一閱讀理解同卷三聆聽及綜合嘅 Part B 仲有分 B1 同 B2 部分.記住,同學只需要應考 Part A (必答)同埋選擇作答 Part B1 或者 Part B2.
B1 同 B2 有咩分別呢?相對而言,B1 比 B2 更加簡單,但係答 B1 嘅同學要注意,你就算全卷答啱曬都好,你最高只會攞到 Level 4;相反你答 B2 最高就可以攞到 5**.不過講到尾,同學應該按照自己嘅能力選擇翻合適嘅試卷.
同學係唔需要 B1 同 B2 同時作答,你交卷都淨係交 B1 或者 B2 其中一份㗎咋!同埋英文卷操練都係有方法㗎
!所以同學唔好淨係盲目咁操練,答題改題啊!
溫習 DSE 英文小貼士及操卷攻略
好多同學都唔知點樣溫英文呢一科,同埋唔知應該由邊到落手,令到溫習英文科成為一眾考生好困擾嘅事.想當年小編為咗 DSE English 都下咗唔少苦功,今日就同大家分享吓小編當年係點溫英文啦.
DSE English Paper 1: Reading
小編嗰陣不斷做 Reading Paper,做完 DSE 就會做 CE/AL,甚至係其他出版社嘅 material.千祈唔好做完份試卷求其剔完答案就算呀,記得每次對卷嘅時候除咗對答案之外,仲要睇吓自己失分嘅地方,點解錯,以及自己同考評局嘅標準答案有咩出入,慢慢你就會捉到考評局想你點答㗎啦〜
小編都有一個貼士,可以幫大家喺做 Reading 卷嘅時候更快更準.同學喺正式睇文章之前,首先快速睇一次試題,而大概估到篇文想講啲咩.而喺閱讀文章嘅時候,可以用唔同顏色嘅螢光筆 highlight 一啲專有詞(例如人名,數字,組織名等等)同埋特別難嘅字,因為呢啲字有機會係之後問題嘅答案,到時就唔洗嘥時間喺篇文到搵 answers.
除咗平時操卷,小編建議大家睇多啲英文新聞(SCMP,BBC,The New York Times)同埋課外書,雖然一開始會睇得好慢,但只要持之以恆,慢慢就可以改善閱謮嘅速度同埋語感.
正如上面都有提及,AL 會比 CE 難而且程度同 DSE 相若,而 AL 會比較著重喺 Grammar 同語感,所以題目大多數都會係 summary close 同 MC 題.建議同學可以做咗 DSE Past Paper 先,然後做 2005-2011 年嘅 AL(幫大家加強語感同理解文章嘅能力),有時間(或者能力相對低嘅同學)可以再選擇做 CE Past Paper.
DSE English Paper 2: Writing
小編都試過喺作文嘅時候會格梗塞一啲好難嘅英文字,以為會有豐富詞彙之效,篇文會好靚同埋可以從中加分.的而且確,如果我哋用啱字嘅話,係可以令到篇文嘅質素有所提升.但如果用錯嘅話,會令到考官對文章嘅印象唔好,就好似早幾年好多人都鐘意用“Every cloud has a silver lining”,有機會令到篇文章被扣分,就真係弄巧反拙㗎啦!所以小編建議大家可以整一本vocab book,閱讀嘅時候寫低你唔識嘅英文字佢嘅中英文解釋,part of speech,例句.當你每一日都攞呢本 vocab book 複習嘅時候,你嘅詞彙就會越來越多,亦都會更加清楚呢個字到底係乜場合先啱用.
仲有一個攻略係,想當年小編每個禮拜都會作兩篇文比英文老師或者係補習老師批改,之後佢哋會再同我講返篇文有啲咩可以改善,例如係唔通順嘅句子,用錯 vocab 等等.要留意嘅係學好英文科,由其係 Writing 都唔可以臨急抱佛腳,建議各位同學唔好等到中六先開始瘋狂作文,由中四開始就要 keep 住每個禮拜都作一篇文呢個習慣,相信三年之後會對你有一定嘅幫助.
至於操卷方面,除咗做 DSE Past Paper 之外,同學都可以考慮吓做每年 CE Writing Paper 嘅 Task 2 同 AL Writing Past Paper,CE 嘅 Task 2 要求考生寫 250 字,同 DSE Task 1 要求嘅 250 字以及題型相若,而 AL 四選一題目同 DSE Task 2 嘅考試模式都好相似,所以小編認為同學可以以 CE Task 2 + AL 四選一題目呢個組合操練.
DSE English Paper 3: Listening
小編認為溫習 Listening 最緊要係多聽,睇 Netflix 嘅時候試吓開英文字幕,甚至唔開 subtitle,開頭會聽唔切或者聽唔明,但慢慢你就會跟到佢哋嘅語速以及聽得明唔同嘅 accent.另外亦都建議大家可以去聽英文電台例如 BBC radio,一路聽新聞一路默寫返新聞稿,可以訓練到你 jot notes 嘅速度㗎!
而喺做卷方面,小編建議無論同學揀 B1 定 B2,喺 Data File 搵資料嘅時候都應該用唔同顏色嘅螢光筆間低重點字眼,同埋一啲專有名詞,可以幫你之後做嗰三個 tasks 都可以慳返啲時間.而時間分配方面建議同學應該按照分數比例去分配時間,平均喺 25 分鐘內完成一個 task,如果字數同分數都多嘅話可以用 35 分鐘作答.
同學應該要操練晒 DSE Past Paper 先做 AL 同 CE,CE Part A 嘅難度會較為貼近 DSE Part A 頭三個 tasks,而 AL Part A 因為語速較快同較多資料,難度會比較似 DSE Part A 後幾個 tasks,同學可以由 2006 年做到 2012 年,建議同學做完 CE 再做 AL,程度會慢慢加深.
HKDSE Maths 數學 — 考核要求
必修部分有卷一(長答 LQ)同埋卷二(選擇題 MC):
- 數學卷一 LQ 長答 (考試時間 2 小時 15 分鐘,佔全卷 65%)
- 數學卷二 MC 選擇題(考試時間 1 小時 15 分鐘,佔全卷 35%)
選修部分為兩個單元,每個單元只考一份試卷,同學只可報考其中一個單元:
- 單元一 M1 微積分與統計(考試時間 2 小時 30 分鐘)
- 單元二 M2 代數與微積分(考試時間 2 小時 30 分鐘)
溫習 DSE 數學小貼士及操卷攻略
重要!Maths 數學操卷三部曲
成日聽人話唔好「死讀書」,其實亦都唔可以「死操卷」.雖然大家已經有歷屆 Past Paper 係手,但都唔好咁心急開始操住.眾所周知,DSE 唔單止係一個考知識嘅考試,亦係一個玩考試技巧嘅遊戲.喺操歷屆試題之前,不妨留意一下有咩考試技巧,做下其他練習,熟悉下呢個遊戲先.到操卷嗰一刻,一定會事半功倍.
清 Concept,記數學公式
喺開始操卷之前,首先一定要清曬所有 concept,熟悉所有數學公式.如果喺咩都唔記得嘅情況下操卷,只會浪費咗份試卷 (始終 Past Paper 數量有限,唔好咁浪費啊喂).知道各位同學一直想搵一份最完整嘅數學公式表,所以我地就特登邀請經驗豐富嘅 Gary Sir
幫手整理咗一份按照 DSE Syllabus by topic 咁排好嘅數學Maths formula sheet 公式筆記
.快啲 save 低啦!
DSE Maths 考試 Skills
小編作為一個文科人,當年係靠計數機 program同考試技巧打數學大佬,最後成功送自己入到大學.所以,喺操卷之前記得入好曬啲 program!
DSE 數學操卷攻略
當你部計數機已經入曬啲 program,個腦又裝晒啲數學公式同考試技巧時,就係時候開始準備操卷喇!雖然 AfterSchool
小編好畀心機咁搵埋年代久遠嘅 Maths Past Paper 俾大家參考,但其實真係唔使操晒所有㗎!無論 by topic 定係 by year,操卷都係有技巧!DSE 至少考 6 科,如果科科都要操晒咁多年嘅卷,真係分分鐘暴斃……想有效率咁操卷,就一定要避免操卷常犯嘅錯誤.點樣操卷先有用?快啲睇(DSE Maths)數學Past Paper操卷技巧!
其實考好 DSE 數學科嘅公式好簡單,就係(技巧 + 操卷).AfterSchool
提供啲考試技巧比你,你自己再付出少少努力,相信各位同學到時一定可以打贏數學呢個大 Boss!
根據考評局 2022 年通識科評核大綱,2022 DSE LS 公開考試部份分為卷一(資料回應題)及卷二(延伸回應題),分別佔全科分數 62% 同 38%.
到底 DSE 通識想考你啲咩?
讀通識 LS 你唔一定要通通都識,但就肯定唔可以咩都唔識!講到尾,讀通識都係為咗考通識,所大家第一樣要知嘅野就係「佢到底考你啲咩?」好多同學以為考通識非常輕鬆,完全唔使溫書,淨係行入試場吹水同寫一大堆廢話.No No No!如果你有咁嘅諗法,你依家嘅處境非常危險,因為通識並無你想象中咁簡單.快啲睇《逐一破解通識四大迷思+教你準備通識考試!
》儘早拯救自己嘅生命......
備戰 LS 溫書攻略
溫考試並唔係一朝一夕嘅事,提早開始準備對大家將來 DSE 絕對係有好無壞.唔似其他科咁,通識嘅教科書的確望落無咩嘢可以溫,最多俾大家背吓概念詞 Concept Words.想考好通識又唔知可以點溫?等 AfterSchool
送一篇 Liberal Studies 通識備戰攻略俾
大家,等各位同學了解下通識到底係點溫啦.記住!通識絕對唔係食咗本書就會考得好嘅科目嚟㗎!
DSE 通識考試技巧
但同時,兩者對考生都有一啲共同嘅要求:除咗要熟悉唔同嘅議題 topic,例子 example,概念詞 concept words 之外,大家亦要熟悉各類題型,答題框架,格式,包括資料回應題
同埋延伸回應題
.呢到就有一篇 Issac Sir
整理咗嘅通識 LS題型 + 答題技巧全方位
筆記.份筆記非常有用,因為只有熟悉各類答題框架同格式,你先可以清晰表現出自己嘅「邏輯思維」.另外,對於無寫開文嘅同學嚟講,考試點樣分配時間
絕對係你要知道嘅野!特別係卷一,一開卷就係同時間嘅競賽.時間就係分數!時間控制 Time Management 係非常非常非常重要!
BTW 除咗知道考試要做啲咩之外,大家亦要了解下有啲咩係唔可以做,千祈唔好犯 DSE 通識大忌
啊......
IES 攞高分方法
DSE 通識 LS 除咗計算「公開考試」試卷嘅分數之外,大家亦唔好遺忘咗「校本評核」(即係 IES) 呢個佔全卷 10% 嘅部分啊!10% 雖然睇落唔算多亦唔算少,但係其實分分鐘影響你一至兩個 grade.其實要做一份幫自己升 level 嘅 IES 一啲都唔難,你要做嘅嘢只係 set 一條「好題目」同埋係做嘅過程中保持「細膩」.點先算係「好題目」?所謂嘅「細膩」又係咩嚟?
HKDSE Biology (Bio) — 考核要求
「公開考試」分咗卷一 (必修部分) 同埋卷二 (選修部分):
- 試卷一 Paper 1 (必修部分) (考試時間 2 小時 30 分鐘,佔全科 75%)
- 甲部 Section A:多項選擇題 MC (佔全科 22.5%)
- 乙部 Section B:短題目 short questions,結構式題目 structured questions,論述題 essay question (佔全科 52.5%)
- 試卷二 Paper 2 (選修部分) (考試時間 1 小時,佔全科 25%)
DSE 生物 Bio 攻略筆記
Bio 溫書方法
一個唔識英文嘅人去學英文會學乜嘢先?會學 ABC 先,因為簡單而且係所有英文字嘅基礎.唔學 ABC 基本上就唔使學其他字住.讀 Bio 亦係同樣嘅道理,只有由淺入深咁學,由最基本嘅學起,先可以將唔同嘅 Topic 融會貫通,了解課題與課題之間嘅關聯.想考好 Bio 又唔知點溫?放心,一早有人幫你安排好溫書順序!快啲入嚟睇下 《必學 Bio溫書次序—課題歸類法
》啦!
生物科操卷攻略
上面幫大家搵咗好多屆 Past Paper 翻嚟,但係點樣做先可以發揮佢地最大嘅效用呢?其實操卷都係有方法㗎!好努力但係用錯方法,一切都只會係徒勞無功...... 唔好再浪費寶貴嘅溫書時間啦,入嚟快速睇完《每個讀 Bio 嘅同學都會有嘅四大迷思
》,然後再用正確,有效率嘅方法操卷啦.
Biology 考試技巧
講到 DSE Bio 生物考試,就唔可以唔提好多同學嘅死穴 — 實驗題型.但其實呢啲「變幻莫測」嘅題目都只係換湯不換藥,淨係得個樣嚇你.只要溫書嘅時候,放多少少時間去搞清楚實驗基本嘅concept,definition,再分析每題 Past Paper 背後出題嘅目的,就可以輕鬆應付到佢地.想再知多啲點樣 K.O. 呢類型嘅題目就要睇《BIO實驗題型—三大溫習方法
》啦.
HKDSE Chemistry 化學 — 考核要求
「公開考試」有分試卷一 (必修部分) 同埋試卷二 (選修部分):
- 卷一 Paper 1 (必修 Compulsory)(考試時間 2 小時 30 分鐘,佔全卷 75%)
- 甲部 Section A: 多項選擇題 MC (佔全卷 22.5%)
- 乙部 Section B: 短題目 short questions,結構體 structured questions,論述題 essay questions (佔全卷 52.5%)
- 卷二 Paper 2 (選修 Elective) (考試時間 1 小時,佔全卷 25%)
DSE 化學 Chemistry 小貼士 Tips
Chem 溫書技巧:背書,清 Concept,然後再操卷
如果你成日諗:「明明我已經好比心機咁做卷,點解啲成績都無咩大進步?」咁就可能係你未背熟啲書,或者未搞清啲 concept 啦.Molecule 分子, Ion 離子,原子 Atom
你識分未啊?稀釋 (Dilution) 嘅概念
你又搞清楚未啊?想考好化學 Chemistry,就先要打一個好嘅基礎.雖然化學屬於理科,但係要背嘅嘢一啲都唔少,所以奉勸各位千祈唔好臨考試前一兩個月先走去背書,最好一路學一路背 (因為越早背就越熟).對於 Chem 呢科嚟講,equation 公式,chemical reaction 化學反應,ion 離子嘅顏色,又或者structure 結構等等,就好似支撐住你 DSE 成績嘅重要根基,無背好基本上就等於無分.
建議大家可以順住個 syllabus 咁去背書,由基礎開始,背背定義,清清 concept,循序漸進,腳踏實地咁打好基礎.另外亦可以 follow 我地instagram 嘅化學 Chem 學術台@dse.chemistry
,我地會不時分享 DSE Chem 必背嘅送分題,快啲 follow 啦!
操卷攻略
喺做 DSE/CE/AL Past Paper 之前,不妨先做下坊間嘅 Mock Paper,又或者做多幾次學校以前嘅工作紙/測驗/考試卷,之後分析下自己邊啲 topic 特別弱,再集中溫佢地,甚至 by topic 咁操卷.喺確保自己所有野都 ready 嘅時候,先開始操歷屆 Past Paper.
同其他科一樣,考化學 Chem DSE 都要注意時間控制.例如喺做 Paper 1 Section A MC 部分嘅時候,就會有好多同學唔小心用多咗時間.所以操卷嘅時候,不妨養成一個 set time limit 嘅習慣,規定自己一定要喺某個時間裡面完成幾多條題 (e.g. 50 秒要做到 1 題 MC),幫自己建立一個良好嘅時間觀念,到時正式考 DSE 嘅時候就自然唔會咁慌張.
HKDSE Physics 物理 — 考核要求
「公開考試」分咗卷一 (必修部分) 同埋卷二 (選修部分):
- 試卷一 Paper 1 (必修部分 Compulsory) (考試時間 2 小時 30 分鐘,佔全科 75%)
- 甲部 Section A:多項選擇題 MC (佔全科 26.25%)乙部 Section B:短題目 short questions,結構式題目 structured questions,論述題 essay question (佔全科 48.75%)
- 試卷二 Paper 2 (選修部分 Elective) (考試時間1小時,佔全科 25%)
DSE 物理 Physics 小貼士 Tips
Physics 溫書流程 Study Flow
其實溫物理 Physics 無咩嘢捷徑,溫書流程大概就係以下咁:
溫書 → 做練習 (e.g. 測驗卷,考試卷,Mock 卷) → 操 Past Paper
計埋會考 CE 同 A-Level 嘅試卷,雖然好似望落有好多 Past Paper 咁款,但其實對大家最有幫助嘅係 DSE 嗰堆.所以小編會建議大家先溫書 train 好自己個腦,喺確保你理解所有 formula 公式嘅運用之後,再由 Physics 書裡面嘅例題,學校工作紙/測驗卷/考試卷,CE Past Paper 開始做起 (有能力嘅可以做埋 A-Level),最後先做 DSE 試卷,以發揮佢地最大嘅效用.
物理 Phy 溫書攻略
淨做 Past Paper 但係唔研究自己嘅弱點係無用嘅.因為到最後,通常大家都會做 Past Paper 做到識背曬啲答案咁濟.所以喺操卷嘅過程入面,大家要仔細研究自己嘅錯處.小編建議各位同學可以用手機影低成日錯嘅題目,當整一份電子筆記咁,得閒無聊嘅時候攞出黎望兩眼.望得多就會自然容易記得,考試嘅時候都會比較注意.另外,大家亦可以 follow 我地 instagram 物理 Physics 學術台 @dse.phy
,我地唔單止會不時post 一啲關於 DSE 物理考試 syllabus 嘅小貼士,仲有一個 Physics 問題收集區,隨時幫各位解答關於 DSE Physics 嘅難題.
HKDSE Economics 經濟 — 考核要求
「公開考試」分咗卷一同卷二:
卷一 Paper 1:必修部分 Compulsory
- 考試時間 1 小時,佔全科 30%
- 多項選擇題 MC
卷二 Paper 2:必修部分 Compulsory + 選修部分 Elective
- 甲部 Section A:必修部分 (佔全科 30%) (短題目 Short Questions)
- 乙部 Section B:必修部分 (佔全科 40%) (結構 structured / 文章式 essay-type / 資料回應 data response)
Economics 經濟溫書考試技巧
溫書攻略筆記
想考好 DSE Econ 最最最重要係熟悉所有 concept.所謂「熟悉」,唔單止要你知道佢嘅存在或者知佢會喺邊一課出現,仲要你可以好清楚咁分辨到唔同 concept 之間嘅分別.係操歷屆 Past Paper 之前,不妨利用學校/坊間嘅 mock 卷,練習卷黎溫吓書先,透過答短題目,畫圖,做 MC 去了解自己嘅弱點,之後再 by topic 或者按題型咁操練自己嘅弱點.另外,喺做完卷對 marking scheme 嘅時候,記得留意有乜「得分位」同埋「失分位」啊!
DSE Econ 考試技巧
HKDSE BAFS 企業,會計與財務概論 — 考核要求
卷一 Paper 1 (必修部分 Compulsory) (考試時間 1 小時 15 分鐘,佔全科 40%)
- 甲部 Section A:多項選擇題 MC (60 分)
- 乙部 Section B:短題目 short questions (30 分)
試卷二 Paper 2 (選修部分 Elective) (考試時間 2 小時 15 分鐘,佔全科 60%)
考生只可選擇應考以下其中一項
- 二甲 2A: 會計單元 Accounting module
- 二乙 2B: 商業管理單元 Business management module
BAFS 溫書考試攻略
不停背書,清 concept
溫習 BAFS 要由背書做起!建議各位將 Paper 1 可以背嘅嘢一字不漏咁食晒落肚,之後操卷嘅時候亦要將不停重複嘅 marking scheme 吞埋落肚.不過奉勸各位唔好臨考試前一兩個月先走黎背書,因為咁只係兩個字 ——「嘥氣」.背書呢家嘢越早越好(最好一邊學一邊背啦),因為喺背書嘅過程中,大家可以順便幫自己清埋啲 concept,確保自己真係理解各個課題嘅概念.雖然背書好麻煩,但係只要肯背,DSE 分數就有一定嘅保證.喺呢度送大家一份 by topic 整理好嘅 BAFS Accounting 筆記
俾大家,希望可以幫各位同學輕鬆一眼望晒唔同 topic 嘅重點啦!
操 BAFS Past Paper 技巧
考 DSE,操練歷屆試卷就一定走唔甩.其實只要做得多 Past Paper (CE+DSE+AL),你就會發現出題嗰個人真係又懶又無創意,出嚟出去都係嗰幾個 pattern.所以喺操完卷對答案嘅時候,唔好淨係睇自己錯咗啲乜,亦要順便留意吓不停重複嘅 marking scheme 同埋題型.搵到出題嘅 pattern 你基本上就已經贏咗一半.
HKDSE 歷史 Hist — 考核要求
卷一 Paper 1 (佔全科 60%,考試時間 1 小時 45 分鐘):
- 歷史資料題 (會有不同形式嘅歷史資料,包括文獻,統計數據,地圖,漫畫及照片)
- 有 4 題歷史資料題,考生只需選答任何三題
卷二 Paper 2 (佔全科 40%,考試時間 1 小時 30 分鐘)
- 有 7 題論述題,考生只需回答其中兩題
- 主題甲(三) 2 同埋主題乙(四) 3b 只會喺卷二出題
Hist 歷史溫書考試攻略
溫書小貼士 Tips
雖然好多同學都好唔鍾意背書,但係講到讀歷史,背書(特別係背年份)就係一個好重要嘅部分.因為無論係卷一 Paper 1 定係卷二 Paper 2 嘅題目,都好鍾意將問題背景 set 喺某一段時期.如果唔係講嗰段時間,無論你寫得幾好,考官都係唔會比分你㗎!
另外各位同學喺溫書嘅時候,可以嘗試將課文內容分成唔同地區咁嚟溫,咁樣對睇題目會好有幫助,例如歐洲,亞洲,美國咁.用分類法去溫書,可以幫你喺考試嘅時候,一望到條題目就好快諗翻起相關嘅論點,留多啲時間俾自己寫文.
同其他科目一樣,想考個好成績嘅話,最重要當然係要做多啲 Past Paper 啦.做多啲歷史 Past Paper,盡量令自己習慣 DSE 嘅考試模式,咁樣對 set 一個好嘅作答框架會有幫助㗎!
考試技巧
同每份卷一樣,做歷史卷嘅時間控制 time management 非常重要.喺操卷或者考試之前最好分定每 part 要用嘅時間,咁樣時間就會控制得好啲.
以下係小編當年考歷史時嘅做法,大家可以參考吓:考卷一資料題嘅時候,每一分就要分配 2.5 分鐘落去,如果超時得太多就會好易做唔切.卷二論述題時,要盡量分配相同嘅時間比個兩條題目,避免太側重其中一方.
另外,做資料題嘅時候,大家要睇住個分數嚟決定寫幾多個 point.記住!即使係 3 分題都要寫兩個 point 呀!另外亦都要注意清楚題目字眼,特別係地區或者國家,例如歐洲唔包美國,而超級大國只係指蘇聯同美國咁.
HKDSE 資訊及通訊科技 ICT — 考核要求
「公開考試」分為卷一 Paper 1 同 卷二 Paper 2:
卷一 Paper 1 必修部分 Compulsory (佔全「公開考試部分」 70%,考試時間 2 小時)
- 甲部 Section A:多項選擇題 MC (佔卷一 40%)
- 乙部 Section B:結構式試題 structured questions (佔卷一 60%)
- 全部試題都需要作答
卷二 Paper 2 選修部分 Elective (佔全「公開考試部分」 30%,考試時間 1 小時 30 分鐘)
- 選修以下其中一項
- 2 (A) 數據庫 Databases
- 2 (B) 數據通訊及建網 Data Communications and Networking
- 2 (C) 多媒體製作及網站建構 Multimedia Production and Web Site Development
- 2 (D) 軟件開發 Software Development
- 有4題試題,考生只需選答3題
ICT 溫書考試攻略
溫書策略
喺 ICT 入面,MC 算係最容易升 grade 嘅 section.你只要細心留意 MC 卷,就會發現其實佢每年嘅考核內容都差唔多,所以大家要熟悉 MC 嘅出題趨勢.小編建議同學可以每星期都做一份 DSE ICT Past Paper 嘅 MC 卷,因為大約做咗 5 份之後,你就會發現其實年年都差唔多.如果操完都係覺得唔夠高分,大家可以喺對答案嘅時候順便分析以下自己邊睇 topic 比較弱,然後 by topic 咁操卷.
Section B :因為考評局經常將唔同課題嘅問題 mix 喺同一個大題,所以會比較難去跟 topic 去操你比較弱嘅課題.另外,考試時間都比較長,每次操 section B 都要溫好書先,唔好嘥咗啲時間同埋令自己有挫敗感.每次操完之後都要檢查一下自己嘅答案,中唔中考評局嘅 marking scheme.雖然有唔少人都話可以接受嘅答案好廣,唔係全部都有寫喺 marking scheme 裡面,但係無人知到時 marker 諗乜架嘛.所以最好就 play safe,認識吓考評局要嘅答案,盡量唔好失去分數.小編認識唔少電腦好叻嘅人,但係就係唔識點寫考評局要嘅答案,所以最後都考得唔理想.
考試技巧
按照分數比例,小編建議同學 MC 可以預留大約 45 分鐘,SQ 就 75 分鐘.操卷時一定要記得掌握節奏同睇時間,上到戰場就更有效咁分配時間啦.記得操卷除咗係 test下自己對於科目嘅認識外,仲係一個令自己習慣考試節奏嘅重要經驗.記得一定要識掌握節奏,背好內容同考評局要嘅答題模式同風格.
HKDSE Geography 地理 — 考核要求
卷一 Paper 1 (佔全科 75%,考試時間 2 小時 30 分鐘):
- 甲部Part A:MC 多項選擇題 24%
- 乙部Part B:Fieldwork-based 實地考察為本問題及數據/技能為本/結構式問題 39%
- 丙部Part C:Short Essay 短文章式問題 12%
卷二 Paper 2 (佔全科 25%,考試時間 1 小時 30 分鐘)
- 丁部Part D:Data 數據/ Skill-based 技能為本/ Structured 結構式問題 15%
- 戊部Part E:Short Essay 短文章式問題 10%
地理溫書考試攻略
考地理 DSE 其實並唔需要熟讀所有嘅Topic,所以大家喺溫書嘅時候,可以放棄 1-2 個自己無咩信心嘅 Topic,然後專攻其他內容.以下有地理 MC,DBQ 同埋 Essay 嘅考試溫書攻略,希望可以幫到大家啦!
地理 MC 多項選擇題攻略
MC 嚟講最重要就係時間管理 time management.知唔知道點解好多同學做地理卷嘅時候,成日都無時間覆卷,甚至根本完成唔到份卷?答案就係因為花咗太多時間去地圖閱讀 map reading 嗰度!其實 map reading 嘅 MC 題目真係唔值得大家投資咁多考試時間入去.大家最好就 set 定一個 time limit 比自己,萬一喺限時之內完成唔到,就撞住啲答案先,之後有時間再翻轉頭慢慢研究.除咗 map reading 之外,大家亦要留意考評局好鍾意出嘅 MC「陰濕」位.平時操卷嘅時候,各位同學要特別留意自己喺啲咩位成日「被人陰到」,然後 mark 低記住.考試嘅時候要非常仔細咁睇題目,千祈唔好白白送分比考評局啊!另外,喺新制之下,MC 嘅題目數量雖然少咗一半,但係所佔比重依然一樣.即係話,每一條 MC 都佔全科 1%!所以大家記得花多啲時間操練 MC 卷啊!
DBQ 攻略
歷屆地理考試 DBQ 嘅答案嚟嚟去去都係咁,所以比起背教科書,其實背 marking scheme 可能更加有用.大家只要做得多 Past Paper, 都應該會發現一啲經常「翻炒」嘅題目或者答案.喺溫書嘅時候,不妨按 topic,按題目咁整理歷屆試題嘅 marking scheme,然後背晒佢.假設你背咗 6 個 points,但係考試嘅時候,就算條題目只係佔 4 分,你都應該要大包圍咁將背咗 + 啱用嘅嘢寫晒落去,以確保自己唔會漏 points.因為有機會要寫好多字,所以無論如何,答 DBQ 嘅時候都記得要寫!快!啲!
Essay 短文章攻略
好多人覺得 Essay 只不過係吹水題,答咩完全係臨場發揮.不過,其實 Essay 題都係有得準備㗎!每一個課題 topic 都有屬於自己嘅幾個答題框架 (e.g. 大氣圈,水圈,岩石圈,生物圈).喺答題嘅時候,大家可以跟住個框架放翻適當嘅答案入去.咁樣篇文唔單止望落結構嚴謹,而且可以避免漏 point 嘅問題.另外,大家溫書嘅時候要習慣幫每個 point 諗定 1-2 個例子,方便到時考試嘅時候可以好快咁寫到出黎.
HKDSE Chinese History 中國歷史 — 考核要求
試卷一 (佔全科 70%,考試時間 2 小時 15 分鐘):
- 第一部分分別於甲部及乙部各有 1 題,考生只需選答 1 題,佔 20 分
- 第二部分分別於甲部及乙部各有 3 題,考生可從 6 題中自由選答 2 題,佔 50 分
試卷二 Paper 2 (佔全科 30%,考試時間 1 小時 20 分鐘):
- 設 6 單元,每單元各設 3 題,學生從所選的 1 個單元中選答 2 題,共答 2 題完卷,佔 50 分
中史溫書考試攻略
溫書策略
雖然中史 DSE 考試出名範圍廣,內容長,但係奉勸各位同學千祈唔好 tip 題目 tip 得太窄,甚至放棄唔溫習部分內容.因為近年考評局卷一必答題都傾向以跨單元嘅形式出,甚至出好多冷門 topic 同題目.為咗避免失去全題嘅分數,同學喺溫書嘅時候,就算時間幾緊迫都好,至少都要將唔係主力溫習嘅範圍睇 2-3次,等自己對相關內容有印象.如果唔好彩遇到啲無咩點溫過嘅必答題,都可以靠少少嘅印象,題目資料同答題技巧拯救自己.建議大家溫書嘅時候唔好溫得咁專,可以考慮以板塊為一個溫習單元,跨時代咁溫習.
至於卷二呢啲真真正正考史實嘅題目,大家就真係要好俾心機咁背書啦!
考試技巧
卷一必答題其實比較資料主導,考核各位同學嘅演繹能力.想考好必答題,比起背書,其實操練 Past Paper + 練好答題技巧更加重要.另外,其實呢部分只要求考生中 points,中字眼,所以大家並唔需要非常詳細咁寫答案,盡量以短答嘅方式答題.雖然考評局嘅建議答題時間喺 55 分,但其實 45 分鐘應該已經足夠.大家作答嘅時候亦要注意自己嘅答題方向,千祈唔好偏離資料啊!
選答題方面,除咗要求大家中 point 之外,評卷員畀分嘅時候仲會考慮埋答案嘅「詳細程度」.不過,比起寫得非常詳細但係唔齊 point,寫齊 point 而無咁詳細嘅得分會比較高.所以各位同學除咗要留意字速同寫詳細啲之外,亦要注意時間控制,唔好過分投資啲時間去某一個論點度!
卷二方面,中史嘅考生只需要揀 1 個單元,然後回答入面嘅其中 2 條題目.建議大家最好就全面咁溫熟自己會揀嘅嗰個單元,到應考嗰陣有多一個選擇嘅機會,而唔係被逼作答某2條題目.
HKDSE Chinese Literature 中國文學 — 考核要求
「公開考試」部分咗「卷一 (文學創作)」同埋 「卷二 (文學賞析)」兩份卷:
- 卷一 (文學創作,佔全科 34%,考試時間 2 小時):
- 共有兩條題目,考生只需要二揀一作文一篇,文白不拘,字數不限
- 卷二 (文學賞析,佔全科 66%,考試時間 2 小時):
- 共設四題,考生只需要四揀二
中國文學溫書考試攻略
卷一攻略
卷一文學創作雖然都係考作文,但評分標準同中文科嘅作文有啲分別.相對於中文寫作卷,文學創作唔單止要求各位扣題,想要攞高分,大家更加要用字精準同識得表達情感.所以考試嘅時候,各位同學可以根據自己嘅體會同感受去揀題目.喺用字表達方面,雖然好多同學都會事先背定一啲靚嘅文句,希望考試嘅時候可以用到,但大家應該避免抄襲.
文學創作嘅題目字數較短,限制較少,同學可以發揮嘅空間都比較大,但大家需要留意題目字眼,避免離題.以「過關了」為例,雖然「過關」呢個詞語可以從好多方面入手,但係「了」呢個字眼就限制咗「過關」呢件事發生嘅時間.另外,大家亦都應該避免書寫太過空泛嘅內容,要加入唔同嘅例子去形象化所描述嘅事物.
時間控制方面,建議各位喺一開始嘅時候要花大約 10-15 分鐘去寫大綱.因為文學創作嘅發揮空間較大,好多時候同學寫寫下主線情節會突然分咗心去寫其他枝節位,令成篇文變得好亂.寫大綱唔單止可以幫大家整理好故事嘅主線情節,仲可以避免大家出現太貪心嘅情況,浪費時間寫咗好多多餘嘅嘢.
卷二攻略
卷二通常都係要求大家將屬於同類型文體嘅指定篇章同課外篇章進行比較.所以大家係溫習嘅時候可以按文體溫書,並將內容大意,人物性格分類整理,方便喺考試嘅時候應用.呢幾年 DSE 中國文學考試所出嘅題目越問越仔細,所以同學更加應該熟讀文章,以確保自己攞到一定嘅分數.另外,大家有時間不妨睇多啲其他文學作品,咁樣唔單止可以幫助提升自己嘅閱讀理解能力,更可以累積詞庫,對卷一文學創作都有好大嘅幫助㗎!
考試嗰陣,大家喺閱讀課外篇章嘅同時,亦要時刻留意文章嘅寫作手法同埋主題思想.喺睇題目嘅時候,仲要留意題目字眼,了解題目要求嘅引文同闡述方向,避免離題失分.
HKDSE Music 音樂 — 考核要求
必考部分:
卷一 (聆聽) (公開筆試):
- 甲部:西方古典音樂 (考試時間 75 分鐘)
- 乙部:中國器樂,粵劇音樂,本地及西方流行音樂 (考試時間 75 分鐘.甲部及乙部共佔全科 50%)
卷三(創作 I):校外評核—作品集 (佔全科 25%)
選考部分 (選一卷) (佔全科 25%):
卷四甲 (專題研習):校本評核 (專題報告)
卷四乙 (演奏 II):校本評核 (實習考試) 或 其他認可資格 (約30分鐘)
卷四丙 (創作 II):校本評核 (作品集) 或 其他認可資格


text:
香港雖然係一個商業金融中心,但都有好多出色運動員,其中單車項目喺亞運會同奧運會屢獲佳績,出產唔少運動明星.除此之外,喺新界地區亦設有多條單車線,令踩單車成為唔少人放假嘅消閑活動或代步方式.今日我哋就嚟到將軍澳嘅單車館公園,呢度除咗可以租架單車,遊走將軍澳嘅單車徑之外,亦設有世界級單車場館同極限運動,啱晒大家嚟放電同出身汗啦!
提提你
香港單車館內嘅室內賽道,並不開放讓市民踩單車;而單車館外嘅公園亦不是單車徑.所以想踩單車嘅,可以去返附近嘅將軍澳單車徑.
香港單車館
喺公園入面,最吸晴嘅當然係鵝蛋形設計嘅香港單車館啦!當年香港因黃金寶喺2006年亞運會上贏得兩面金牌,令香港掀起單車熱潮.而政府為加強推廣單車運動,斥資超過11億港幣興建呢個場館.單車館鵝蛋形嘅外型,原來設計理念源自於單車嘅頭盔,館內設有室內單車賽道,更多次舉辦單車比賽.
單車館設施
除咗單車賽道,館內仲設有多用途球場,舞蹈室,健身室,兒童遊戲室等設施.館內仲有體育用品店,餐廳同租借單車服務.
另外,場館內外都擺放唔少香港嘅單車展品,可以了解香港單車運動嘅發展同歷史.
驚喜係香港主辦2009年東亞運動會嘅吉祥物,喺呢度都見得到.
將軍澳單車館公園
設有緩跑徑,攀石牆,兒童遊樂場,長者健體設施,人工湖,中央草坪同模型船池.但公園內最特色嘅就係極限運動場,可以喺呢度玩滑板同X-game.不過,今日嚟到見到最高難度嘅區域就未有開放.


text:
大陸武漢肺炎疫情又爆發,廣東省新冠肺炎防控指揮辦今(6日)宣佈,將越秀區,海珠區,昌崗街和濱江街由低風險地區調整為中風險地區.香港唔少院校都會派出學生到當地中醫院實習.據我哋向當地嘅中醫學生了解,由於廣東省中醫院護士都確診肺炎,同學嘅中醫實習都要暫停,而且同學需要用健康碼做病毒測試,出入都頗為困擾.
同學表示,中醫院嘅門診暫停,住院部唔洗出入,六月嘅進修醫生全部都提早離去,唔洗再留喺中醫院,而香港學生都暫停咗實習.同學需要不停做核酸測試,一個星期都做兩三次.「健康碼成日無啦啦就黃(由安全變成「待核實中高風險人員」),一黃又要去做檢查,on99」.而健康碼黃就連屋企都返唔到,地鐵又搭唔到,要諗辦法走去做核酸測試,對生活頗為困擾.
問到香港學生有冇打疫苗,同學表示冇得打.「依加疫苗唔係俾平民打,全部都留俾前線打,而且打國藥同科興.我哋就唔想打,但佢一定要我哋打都無辦法.」
佢仲話醫院都俾突然封區殺個措手不及.「一封區就無得出門口.所以上個禮拜啲醫生已經開定一個月藥畀病人,點知星期五就封院.」佢哋又話廣州市面上無乜特別,但封鎖區就冇乜消息.因為而家只有微信上唔知真假嘅cap圖.而官方消息只係一味歌頌啲疫苗接種率好高,醫護好辛苦,好偉大咁.
佢又話,居民都對疫情有點擔心,特別驚自己住嗰度會突然封區,所以多咗人儲糧,好多人買幾袋米返屋企.
我哋會同廣州嘅同學保持聯絡,有進一步消息會同大家跟進.


text:
南韓日團BIGBANG隊長權志龍(GD,權志龍)近期推出個人專輯,首創以USB手指當音樂片發行,而非使用傳統CD片,睽違四年嘅新推出,已經畀好多粉絲相當等咗好耐.然而,就有日本網友指出,收到嘅卻是會甩漆嘅USB,手上沾染些紅色,質疑係咪係瑕疵品,呢畀好多粉絲開始鬧,鬧到沸沸揚揚嘅.
姑且唔論後續韓媒曝光USB手指嘅甩漆設計同佢嘅個人演唱會「母胎」有關,係GD嘅巧思.
我哋唔通唔會想問GD,點解你揀嘅係USB而唔係傳統唱片?
然而此舉更畀南韓政府承認嘅唱片排行榜Gaon Chart拒絕採用. GD都透過本人嘅Instagram霸氣回應:「藝人嘅作品就只能夠分為『係吾係唱片』嗎?一定要咁做嘅,理由係乜嘢?」提出對唱片形式嘅睇法.
從音樂人嘅角度黎講,音樂紀念品訂製嘅形式並不但限於「唱片」,欣賞音樂其實可以透過多啲方式黎表現,而usb手指只係其中一種.
音樂嘅形式過去從留聲機到黑膠片,再係卡聲帶到CD,科技嘅發展,人嘅需求都係不斷嘅進步與改變.而從GD發行USB嘅方法黎睇,就係一種數位音樂嘅展現.根據國際唱片業聯盟(International Federation of the Phonographic Industry)嘅統計,係2014年,數位音樂嘅銷售首度超越實體專輯,傳統唱片音樂市場已逐漸式微.啲人欣賞音樂唔須透過實體專輯,隨住網路與行動裝置嘅盛行,音樂人展現作品嘅方式轉移到虛擬平台上,而唔係只係實體CD片類似紀念品製作嘅行銷包裝,呢個的確畀人重新諗音樂嘅價值.
打開GD推出嘅usb手指,入面只附上個名為『權志龍(KWONJIYOUNG)』網頁選項,啲入去後會連到YG娛樂嘅網頁,專輯冧巴之後就可以下載音源同MV等檔案.
呢個的確畀網友諗下「點解唔直接張啲歌直接放入USB手指?」
但本編推測GD粉絲眾多,利用呢啲龐大粉絲數點入YG官網,除咗增加點擊率與曝光率之外,仲希望可以畀大眾重視音樂嘅產出黎自YG娛樂,亦都符合GD想傳達音樂係一件藝術品,重視作者都重視來源,無疑咁係為YG娛樂與及GD身為音樂人嘅另一個印象價值加分.


text:
九月一日開學之後,因為令人討厭嘅三號風球令九月四日停課,今日終於有得返學啦~今日係最後一日可以陪埋入去課室一齊上堂lu,聽日就要自己返三個鐘啦~
返咗兩日,仲未掌握到最好嘅返學路線,今日搭唔到小巴,上咗巴士,巴士停站耐,上落乘客多,落車位置又要行遠啲,即使今日出門口時間一樣,到落車時只剩9分鐘,我到站前就同曉講定,陣間要「豹咁快」呀~(之前睇一本Maisy書,講contrast,入面有豹去表現快,烏龜去表現慢,我哋就開始出現「豹咁快」嚟催促佢行路行快啲~)我一心都諗住萬一真係夠鐘就抱佢行快多兩步到學校,好在曉曉豹真係幾快,8:56就返到學校啦,冇遲到~但係聽日都係早啲好啲,去到可以自由拎玩具嚟玩,今日曉一揀好玩具準備玩,老師就拍搖鼓要大家收拾玩具了,慘慘~對曉嚟講,聽到指令要收拾玩具係非常習慣嘅事,以前去playgroup同埋而家個個星期都仲有嘅兒童崇拜都做緊,所以心理上一啲都唔難接受~
不過令我較難接受嘅係,今日第一個環節係洗手食茶點﹗^^”啱啱先食完早餐,邊度咁快食得落茶點?﹗因為今日仲係適應日,返學只有一個鐘,要小朋友嘗試「排洗」,「茶點禮儀」,「等接放學」等事實在時間有啲緊逼,所以一來就先排洗~媽媽真係接近30年冇返幼稚園,所以係零印象,原來課室地板嘅小腳印係用嚟指示佢哋排隊用㗎,男仔排藍色,同校服衫一樣,女仔排粉紅色,同校服裙一樣~跟住老師會放一條布索係男仔女仔中間,大家握住索圈,就變成一列火車可以出發啦~不過今日嘅火車比較累贅,因為每個小朋友都帶住一個家長,啲小朋友又想黏住自己嘅爸媽,所以架火車行走得唔太利落~穿過門口時我難以同曉並排咁出去,佢就用眼神追住我,好在佢都乖乖握住繩索,冇離群走出嚟~
暫時嚟講,曉係屋企唔肯坐小廁所嘛,今日去到學校廁所佢仲呆呆地時我就抱佢除片坐咗上去廁所⋯叫做坐咗幾秒鐘﹗老師話唔尿尿都唔緊要,跟住就洗手~洗手好叻女,果然平時訓練有素~到放學同曉講番今日返學嘅事時,佢仲同我講係橙色梘液添~原來洗完手之後都唔係馬上食得嘢㗎,要去書包架拎自己個書包去自己個位度,再將毛巾盒同水杯放係餐墊上面指定嘅位置,老師會帶祈禱,用歌仔教小朋友合手時,因為曉知道係祈禱佢就歌都未唱完就合好手仔了~犀利咯,今日茶點係蒜蓉包﹗﹗雖然係迷你版,但都好實在~我就諗喇,究竟之後嘅早餐要食幾多成飽呢?會唔會個茶點日日都咁勁呢?今日節目豐富,食包包嘅同時,英文老師入咗嚟課室,帶埋錄音機向小朋友唱咗三首歌,同爸爸姨媽講起時,佢哋問,咁大家忙住食包,咪得老師一個自high?唔係,佢哋好有義氣嘛,仲有本來嘅三位班主任都一齊又唱又跳﹗食完包包,要自己收拾碟去籃入面,用毛巾抹抹口同手,又要放好水杯同毛巾盒入書包,再放好書包先繼續下一個環節,所以都幾緊湊㗎~
之後到做手工,老師先示範一次,之後派材料就可以開始做,估唔到兔兔同貓貓之中⋯
曉曉揀咗貓貓喎~媽媽幫手幫少少,幫口幫多多,曉曉動手動多多,我哋合作完成呢隻貓貓~不過臨尾要吹氣吹漲佢時,曉一吹就漲了,但馬上吸嗰下氣又吸扁咗,哈哈,所以我要趁佢一吹漲時就拔走隻貓貓啦~
其實之後就放學了,不過為咗模擬真實情境,老師要求我哋扮「接放學」,即是爸媽要出去課室外面排隊接,曉都算唔錯,我同佢講定要出一出去再接佢,佢都ok,只有周圍搵下我,有啲小朋友嘅家長一出去就爆喊啦~anyway,聽日要自己返三個鐘,應該個個都會爆喊大合奏了﹗為咗令小朋友分少少心唔好太掛住爸媽,每人送咗一個氣球呢~
今日放學曉冇咁唔捨得走,可能之後聽日又有得返嚟?定係佢已經太攰?不過外面有驚喜等緊我哋呀,原來Mandy姨姨同愷揚嚟接我哋放學呀~曉上堂時神情一直好凝重,佢以前初初返playgroup時都係咁樣,非常留心地觀察,出到去一見到愷揚就笑逐顏開啦~兩個小朋友一齊係屋苑嘅兒童遊樂場玩咗一陣,跟住我哋就返屋企lu~曉?又係途中倒下瞓著覺啦~返一個鐘學要瞓兩至三個鐘,爸爸就問,咁返三個鐘學點算?係咪中間要瞓一瞓?我估應該係會keep住hyper三個鐘,之後一接放學就秒速倒下大昏迷﹗最怕喊到筋疲力盡途中就瞓著,咁點算?﹗
晚上見到公公婆婆姨媽姨丈佢哋,大家都問曉曉返學嘅情況,食晚飯我去咗洗手間時,佢哋原來問佢老師叫咩名,公公同姨媽覆述曉話係「柯老師」,「戴老師」,佢哋向我確認~唔⋯其實都啱嘅,因為事實上係何老師,鄧老師同埋鄭老師,曉心入面冇文字家嘛,聽落何同柯差唔多,鄧同戴差唔多,係咁㗎啦~正如當年我同爸媽講我同學叫「盤一盤」,佢哋都唔明啦,後來先知道佢叫盤頊媛呀,阿爺仲笑我一盤盤添~曉都好叻呀,講得番出嚟~
呢兩日我可以現場直擊報導,打番個紀錄等第時可以回味下,之後曉要自己返學,我得到嘅嘢全部都係第二手資料啦,希望唔好打折打得太犀利~


text:
自然風貌
香港本來就是這麼美,只是隱形眼鏡污染了色彩.
是次要為大家介紹的是在港島南區的舂坎山.舂坎山位於赤柱半島的西部,高133米,整段路程只需大概3小時,而且上落幅度小,景色優美,舂坎山處於的舂坎角亦是觀看日落的好地方,簡直是一舉兩得.
舂坎山
吉澳鴨洲是位於沙頭角以西的兩座小島,兩島之間大概需要10分鐘的船程,所以人們通常都會在一日內遊覽兩個小島.由馬料水碼頭乘搭街渡前往,大概需要兩小時,途經赤門海硤,可以在一睹鬼手岩和紅石門,這兩個大自然的鬼斧神工.不得不讚的是船上的導賞員,在兩小時的船程裏,他無間斷地給我們介紹途經的風景以及一些地理小知識,彷如用90元參加了一個本地旅行團的感覺.
吉澳鴨洲
大帽山
說起愉景灣,大家可能第一時間會想到水清沙幼的沙灘,又或者是海邊夢幻的白色小教堂,相信不太多人會想起愉景灣其實也有條風景怡人的山徑.今次就讓小編帶大家到訪老虎頭,坐在虎頭上看風景.
老虎頭
九龍市區今日能夠進身全球人口最稠密的地區之一全靠填海造地之外,其實亦不少得大量的開山造地工程.原來的九龍半島並不平坦而且還相當崎嶇不平,包括很多我們熟悉的市中心地帶都由山丘夷平而成(例如,佐敦的前身是官涌山).而至今整個九龍當中依然存有不少山丘,但隨著香港急促的城市發展,高樓大廈林立,要在臨近市區的地方找到開揚且能夠俯瞰城市景色的地點逐漸變得寥寥可數.近年來變得比較熱門的地點嘉頓山甚至格仔山或者已經擠得水洩不通吧!如果你想避開人潮,不妨踏足一些不同的社區,欣賞一下九龍另一個方向的景色,鮮為人知的紅燈山都是一個不錯的選擇!
紅燈山
花瓶頂位於大嶼山之東北,高273米,是一條易走且風景優美的路線.
花瓶頂
田下山位於釣魚翁郊遊徑中,提起釣魚翁,大家不難聯想到它和青山,蚺蛇尖合稱為「香港三尖」,屬難度較高的路線.不過,我們並不用攀上陡峭的釣魚翁也可以飽覽清水灣半島的美景.沿着釣魚翁郊遊徑慢步,很快便能夠到達田下山,沿途上落不大,甚為輕鬆,大家不妨來一趟貼近市區的短線遊,感受一下郊外風光.
田下山
狗肚山,又稱九肚山,古稱龍窩,位於新界沙田區火炭之西北,高399米.要登上九肚山,可以由沙田乘小巴66K到起點馬料村,下車後沿著馬路向上走,很快便會在盡頭看見往馬料村的指示牌,牌後便會有一條若隱若現的小梯級,踏上梯級便正識開始九肚山之行.
九肚山
大家若果是陳奕迅的歌迷,相信都有機會聽過他在2010年發行的《Taste of Atmosphere》專輯,當中的封面更是在大東山拍攝.專輯推出後,更令本來甚少遊人的大東山聲名大噪,吸引了很多遊客到訪. 可是,伴隨遊客而來的是大量垃圾和環境破壞.近年我們都聽過不少新聞報導遊人的自私行為,例如站在爛頭營石屋的屋頂打卡,又或者是帶同迷你煙花到山上拍照.此外,更有行山隊自發到大東山拾垃圾,所收集到的垃圾載滿數十個垃圾袋.的確,我們有權利享受大自然的風光,可是我們並不是要消費大自然,這種自私的行為實在不要得!
大東山
香港華山(原稱大嶺)位於上水,坐落於新界北與深圳之間,整條路段約6公里,全程都是鋪砌好的石屎路,途中經過長甫頭,杉山,華山,犀牛望月,馬頭嶺,松山等,由上水一直伸至坪洋,因此亦有港版萬里長城之稱,路程景色大至開揚,不失為一個半日遊的好路線.
上水華山
彌勒菩薩,據說是釋迦牟尼佛的繼任者,在佛教中,彌勒菩薩具有慈悲,忍辱,寬容與樂觀等象徵意義,而此山峰正是以他命名.
彌勒山
九龍水塘位於金山郊野公園,雖然水塘名稱有九龍兩個字,但係九龍水塘並唔係位於九龍,而係屬於沙田區.九龍水塘群由九龍水塘,九龍副水塘,九龍接收水塘同石梨貝水塘組成,由於水塘並唔係好大,所以好容易行完呢幾個水塘!如果大家嘅體能好好,不妨從城門水塘起步,沿麥理浩徑6段行到去大埔道,更加可以觀賞到二戰時期醉酒灣防線嘅遺跡添!
九龍水塘
大埔位於新界北部,屬於早期發展嘅新市鎮.可能係大家眼中,大埔只係一個平凡嘅地方.睇到呢度,大家可能會話,係咪又係介紹鐵路博物館呢啲好多人知嘅景點?小編可以好肯定咁答你!唔係!!今次就等小編帶大家欣賞下大埔嘅花卉,呢度都孕育咗好多植物㗎!
大埔
假日西貢人頭湧湧,今次就等小編帶大家到西貢麻南芴半島,唔使同人迫之餘又可以欣賞到牛尾海嘅風景.
麻南芴
作為一個土生土長嘅屯門人,筆者最常畀人問到嘅就係:「屯門係咪有牛㗎?」或者喺昔日嘅屯門真係有牛嘅,而家就唔太有喇,馬就有幾隻!喺屯門碼頭近美樂花園嘅山邊,就有一個騎術學校,不過,今次筆者想介紹嘅反而係近渡輪碼頭嘅區域!
屯門海濱花園
東龍島分新,舊碼頭,新碼頭會比較近營地,但係只可以喺西灣河上船,價錢亦會畀油塘貴$10,不過可以縮短由舊碼頭到營地所需要嘅20分鐘到30分鐘嘅路程.
東龍島(露營篇)
「燒雞翼,我鍾意食!」但係喺香港,周圍唔係大廈就係山,就算係休憩公園都已經少之又少,又可以去邊燒雞翼呢?原來,喺一塊鮮為人熟悉嘅地區,竟然有一個簡直為燒烤而設嘅絕世寶地!
蝴蝶灣
宜家瑞士就未必有機會去到,不如去住香港嘅瑞士先啦!今次小編就帶大家去位於西貢東郊野公園嘅赤徑啦!赤徑屬於西貢北約嘅42條村之一,亦有赤涇之名.以前嘅赤徑都大有唔少人居住,所以都係個幾繁盛嘅地方.由於交通唔算好方便,好多居民都搬咗出市區住,宜家嘅赤徑只係淨低少數居民.不過正正因為赤徑咁遠離繁囂,加上有片好大嘅草地,吸引咗好多人嚟露營㗎!
赤徑
大潭水塘位於香港島嘅南區,由於當時屋住喺香港島嘅居民日漸增加,為咗應付持續增長嘅 食水需求,港英政府喺1883至1917年之間建造咗大潭水塘.雖然宜家香港主要靠東江水作為主要嘅食水來源,令到香港水塘嘅重要性大大降低.不過,大潭塘宜家已經成為咗一個親親大自然嘅好去處.唔單止咁,正正因為大潭水塘歷史悠久,所以沿途都可以見到好多戰前文物㗎,更加有22項建築喺2009年被列為法定古蹟添!即刻帶大家睇下啦!
大潭水塘
唔知大家有幾耐無見過滿天星空呢?其實小編都好耐無見過,近幾年嘅污染都好嚴重,睇到 清澈嘅天空可以話係件好奢侈嘅事.而年頭爆發嘅肺炎疫情,就巧合咁為地球帶嚟喘息嘅機 會,工業活動減少令到污染物嘅數量下降,本身灰矇矇嘅天空都變得更加清澈同通透.加上 近排香港受到高空反氣旋嘅影響,能見到超級高,小編出發去水口嗰日嘅能見到更加有 46 公 里.(編按:究竟 46 公里係個咩概念呢?大概就係大澳同西貢市中心嘅直線距離)
水口
唔知大家對東涌嘅印象係咩?係一個新市鎮?有個好大嘅outlet血拼名牌嘅地方?又抑或會比行李篋轆親嘅地方?定係有好多公共屋邨?相信呢啲都係普遍人對東涌嘅睇法,不過又有幾多人知道,東涌其實都充滿文化特色㗎?唔單止有懷舊漁村,仲有歷史悠久嘅炮台同侯王古廟,係咪估唔到呢?東涌除左有高樓大廈之外,仲有好靚嘅泥灘,孕育住唔少動植物㗎! 東涌位於大嶼山嘅北面,雖然係香港近期發展的新市鎮,不過都有唔少古蹟同遊玩嘅地方,今次就等小編帶大家行下東涌,發掘下鮮為人知嘅一面啦!
東涌
你知唔知港島除咗半山同叮叮之外,原來仲有一個天然瀑布係華富邨呢? 華富邨仲咗神秘傳說,仲有一個遠眺南丫島,廣闊海景嘅寧靜石灘同燒烤場,消暑之餘仲適合一家大細𠻹!而且依到仲係攝影發燒友必到之處,潮汐下拍低雞蛋仔奇景!
瀑布灣
小編細細個就覺得獅子山好神奇——酷似獅子嘅大石屹立喺石屎森林之上,的確係大自然鬼斧神工之作;但係對好多香港人嚟講,獅子山除咗係一塊好靚嘅石頭之外,更加係一個地標,一個有獨特象徵意義的標誌.中國有云「不到長城非好漢」,而獅子山代表香港人嘅拼搏精神,身為香港人嘅你,點都要上一次獅子山!
獅子山
如果放假,不妨用一個下午嘅時間登上香港高峰大嶺峒,欣賞下無敵大海景啦.由清水灣出發,沿清水灣道行,途經清水灣郊野公園及龍蝦灣郊遊徑,大概行一個半鐘,就可以登上位於西貢嘅小山峰,舊稱「餓死雞山」嘅大嶺峒.登上高處,唔單止可以睇到綿綿無盡嘅海岸線,仲有萬里無雲嘅藍天,真係一次過飽覽曬海天連成一線嘅牛尾海海景.去大嶺峒行山,交通都好方便, 喺將軍澳站搭小巴,大概十分鐘已經可以到達清水灣啦.
大嶺峒
將軍澳係住宅區?都係得啲以私人樓宇為主嘅市鎮?將軍澳無山行?咁就錯啦!寶琳嘅小夏威夷徑就係一條同市區極相近嘅行山小徑,沿途仲可以睇到瀑布添!全程只需一個多小時,以平路為主,石級唔多,小朋友都可以輕鬆行晒全條山路,非常適合親子假日遊.
小夏威夷徑
黃泥涌水塘喺1899年建成,至今有118年歴史.因為儲水量低,市政局喺1986年將佢改建成香港首個划艇公園.公園裏面嘅水壩同水掣房都係香港法定古蹟.水塘有個叔叔看守,大家可以同佢傾計了解水塘嘅故事.黃泥涌水塘位於香港島嘅中心,交通四通八達,極具戰略價值.上世紀三十年代,港英政府意識到日軍對香港虎視眈眈,因此喺附近興建左大規模嘅防禦設施,包括炮兵陣地,榴彈炮炮台同多座機槍堡等.隨住大型水塘如船灣淡水湖同萬宜水塘相繼落成,再加上有東江水,黃泥涌水塘喺1986年關閉,改為香港首個划艇公園.呢度堪稱「名人樂園」,據聞周潤發,梁朝偉,任賢齊都係水塘常客.
黃泥涌水塘
假日唔少人都會去西貢行下,西貢最出名莫過於海鮮同清新既海水味.不過如果唔想喺市中心同人迫,可以喺西貢再轉小巴入去較為偏辟嘅地方.喺西貢碼頭搭7號小巴到白沙澳落車,就可以即刻去到好似世外桃源既小村落白沙澳啦!
白沙澳
泥涌位於西貢北,但唔好諗到好似好遠咁,其實坐馬鞍山綫喺烏溪沙站落車行15分鐘就到架喇!泥涌係香港少數接近市區又可以進入嘅泥灘之一,鐘意睇下神奇地貌嘅你就唔好錯過啦!
泥涌
一講到歐洲風情嘅小鎮,你會諗到香港邊個地方呢?無錯!今次要同大家介紹嘅就係赤柱喇!赤柱以前係英國軍事嘅佔據點,歷史都幾悠久.到1970年初,赤柱就漸漸多咗各式各樣嘅商店同埋攤檔,依家喺靠近海岸嘅區域仲有好多露天食肆,就連建築群都充滿歐式風味.想悠閒咁放鬆下,好chill咁消磨一日,又唔想要搭飛機先感受到歐洲風情,赤柱絕對係一個好選擇!
赤柱
想感受澎湃嘅浪聲,欣賞色彩斑斕嘅岩石?位於石澳南端嘅鶴咀絕對適合你去!你哋知唔知,原來鶴咀係香港其中一個海岸保護區,而且港大嘅海洋科學研究所亦都坐立左喺呢度㗎.另外,唔少人都稱鶴咀為上帝之眼,呢度嘅景色更吸引咗唔少攝影師去影相,佢哋仲會係度捕住個星空,想知點解?等筆者慢慢介紹鶴咀畀大家知喇!
鶴咀
這個在香港最東面的平坦小島全由沉積岩組成,沿岸的海蝕地貌變化萬千.奇趣的頁岩和其他種種自然奇觀,使東平洲成為香港有名的地質地貌寶庫,也被納入香港聯合國教科文組織世界地質公園的範圍.這條遠足路線很簡單,只需沿著環島郊遊徑,便可走遍島上的熱門景點.(文字摘自香港旅遊發展局網站:http://www.discoverhongkong.com/tc/see-do/great-outdoors/hikes/tung-ping-chau.jsp)
東平洲
香港很多地方都被高樓大廈包圍,彷彿連喘息的空間都沒有.若果想逃離一下煩囂的都市,大家可能會選擇到訪郊野公園.可是,香港的郊野公園有個特點,就是大部分毗鄰市區,可能對大家來說還是有種壓迫感.其實新界東北一帶還有個背山面海,遠離人煙,風情樸素的淨土.慢步在阡陌之間,能讓人放鬆心情,暫時忘記煩惱.
鹿頸
山頂公園位於香港島太平山的柯士甸山道,該處為真正的太平山山頂之位置,西望薄扶林水塘,大嶼山及南丫風采發電站.風景向西北望藍巴勒海峽,向東北望山頂無線電站.山頂公園於1950年代啟用,由康樂及文化事務署管理,於2011年進行翻新,改以英國19世紀維多利亞時代為主題.
山頂公園
賈炳達道公園位於香港九龍九龍城賈炳達道,鄰近九龍城廣場及九龍寨城公園,佔地2.68公頃.由康樂及文化事務署管理,於1989年4月落成,公眾可免費入場.電視節目《城市論壇》間中在該處舉行.公園前身是西頭村,於1984年清拆,其後建成現時的公園.
賈炳達道公園
九龍寨城公園以清初江南園林為設計模式,興建工程於1994年5月動工,由一群來自中國的資深技工負責,以確保傳統的設計和構思能再次在公園中展現,是TVB古裝劇的取景勝地~ 興建工程於1995年8月竣工,並在1995年12月22日由香港總督彭定康先生主持開幕儀式.整個公園佔地31000平方米,共分為8個不同景區,各有特色,但融為一體.公園耗資$76000000興建,由康樂及文化事務署負責管理.
九龍寨城公園
香港單車館公園位於將軍澳寶康路105-107號,佔地約5.3公頃.園內有廣闊草坪和人工湖,景觀優美.
香港單車館公園
蒲崗村道公園位於九龍鑽石山蒲崗村道140號,佔地約9公頃.公園提供的多元化康樂設施包括第三代人造草地球場,板球練習場,長約一公里的高架單車徑,極限運動場,適合初學者使用的單車園地,長650米的緩跑徑,適合不同年齡組別人士使用的健身園地,兒童遊樂場,露天劇場和苗圃. 此外,在公園的「可再生能源區」內設置了多塊展板介紹公園內的可再生能源設施包括風能,光電和太陽能,藉此向遊人宣揚保護環境的訊息.(文字和圖片摘自康樂及文化事務署網站:http://www.lcsd.gov.hk/tc/parks/pkvrp/index.html)
蒲崗村道公園
佐敦谷公園位於觀塘新清水灣道71號,原址為佐敦谷堆填區.公園佔地約6.3公頃,是觀塘區最大的公園,為市民提供多元化的動態和靜態康樂設施.園內最具特色的設施,是具國際水平的遙控模型賽車場,適合舉行模型車大型賽事.(摘自康樂及文化事務署網站:http://www.lcsd.gov.hk/tc/parks/jvp/index.html)
佐敦谷公園
太平山頂一直都係香港其中一個旅遊景點,但你又知唔知原來太平山頂凌霄閣旁邊有一條小路徑,條路徑係一個輕鬆的行山路線嚟呢?平時都有唔少人襯住星期六日一家大細嚟到太平山頂行下山.兩個鐘左右嘅路程,輕鬆到連小朋友都可以行完全程架.
太平山頂
小西灣位於港島最東部,如果說蒲台島是為「香港南極」,那麼小西灣就算是「香港東極」了.這次推介的行程是城市綠洲,交通便利,附近人來人往.歡迎香港各區的居民可以來小西灣進行一次本地低碳旅遊,讓香港可持續發展下去.
龍躍徑
香港受到光污染影響,要睇到星空唔係咁容易,今次介紹既大浪西灣就係一個觀星既好地方.
大浪西灣
想親親大自然,又唔想身水身汗?不如嚟河背水塘啦!呢度難度只有一粒星,全程幾乎都係林蔭小路, 廣闊平坦,大約只需1.5小時就行完. 仲可以見到全港唯一嘅S型水壩,置身其中好似入咗宮崎駿嘅世界.河背水塘位於元朗八鄉錦田河上游,屬於大欖郊野公園嘅一部分, 係水務署管轄範圍內最細嘅水塘. 河背水塘喺60年代落成, 為八鄉農民提供灌溉用途. 由河背村去河背水塘, 途中仲可以俯瞰全港三大平原之一嘅元朗平原,景色廣闊優美. 呢度仲有燒烤場同越野單車徑,週不時亦有人嚟呢度露營.
河背水塘
秋高氣爽去親親大自然就最適合不過,平時好少行山或者怕辛苦既朋友可以考慮下去鹽田梓小島兜個圈.鹽田梓島仔細細,斜路唔多,上到高處涼亭仲可以飽覽附近島嶼既景色.比起長洲南丫島呢啲熱門離島,假日呢度都唔會好多人,舒服得多.由西貢搭街渡入去,都只不過十五分鐘,轉眼間就可以遠離煩囂.
鹽田梓
今次介紹地方係由 Eunice & friends + families同筆者親身試行後推介,中意戶外活動嘅朋友仔,記得搵個週末,拉埋親朋戚友一齊去啦,大人小朋友都啱哂!
龍脊
想親親大自然,又無乜體力行山?想食到真點有機蔬果,又唔知去邊度買?今次嘅行程啱曬大家!大家或者聽過行山客鍾意去「川龍飲茶」,其實川龍位於大帽山腰,係一條歷史長達五百多年嘅客家村落,入面有曾氏原居民聚居.川龍設有兩間歷史悠久嘅自助茶樓——端記同彩龍茶樓,出名菜式包括大帽山農場出產嘅新鮮西洋菜同山水豆腐花,仲有質感細滑嘅即叫即製腸粉添!自助茶樓即係咩都要自己黎,包括搵位,攞點心,攞餐具等,富有舊茶樓嘅風味.
川龍
一見到昂平呢個名,唔知你會諗起啲咩呢?360,市集,天壇大佛?定係好似小編咁,諗起有得玩滑翔傘嘅大大片草原呢?吓,草原?無錯喇!因為今日要為大家介紹嘅,並唔係一般遊客都熟悉嘅大嶼山昂坪,而係馬鞍山嘅昂平高原.兩個昂平(坪)個名咁鬼相似,但就一個東一個西,到底點解呢?其實兩個地方都有十分相似之處,就係顧名思義,就係又昂又平.同大嶼山昂坪一樣,馬鞍山昂平屬於香港極之少有嘅高原地貌:喺高昂嘅山上面有一大塊平地,四處無遮無擋,大風到連樹都冇辦法生長,所以造就左一大片翠綠嘅草地.週末約哂成班朋友行上山野餐,影下文青靚相,吹下風吸下新鮮空氣,呢度的確係一個唔錯嘅選擇(自己垃圾自己帶走,好好好重要的).
馬鞍山昂平
係一大片銀白色嘅「蠔殼田」呀!睇日落一絕.今次介紹嘅路線係由沙橋村行去豐樂圍.沿路都係濕地,有紅樹林睇,有候鳥睇,生態價值高之餘,仲可以了解下香港上世紀輝煌過一時嘅養蠔業.去完沙橋村仲可以去埋附近嘅尖鼻咀同豐樂圍,睇埋全港最大的方格魚塘.
沙橋村
位於大埔西南面,大帽山山麓既梧桐寨,擁有香港落差最大,規模最大既瀑布群,分別係井底瀑,中瀑,主瀑同散髮瀑,各有特色.其中以主瀑落差最大,達到三十米.路線以梧桐寨村巴士站做起點,到最高點既散髮瀑之後沿路折返,全長六至七公里,最高點約四百五十米.
梧桐寨
放假去邊好?想做下運動?咁不如踩下單車啦,今次就由v’air小編帶大家由元朗出發,踩入南生圍.南生圍一直比人既印象都係簡樸既田園氣息,或者係文青打卡位,但南生圍當中面對既問題你又知幾多?v’air小編為大家發掘南生圍既另一面啦!😊首先由元朗出發,元朗附近都有租單車既舖頭,30蚊已經可以玩成日,而且單車舖頭既老板都好熱情,唔肯定點踩入南生圍都唔使驚,到時問下老板就得啦,佢地都會好有耐性咁解答^^.租完架靚靚單車就可以開始出發啦~~Let's Go!
南生圍
如果想喺香港睇下動植物,可以去位於海洋公園或者金鐘嘅動植物公園;但如果想再特別啲,遠離塵囂欣賞下動物同花草樹木嘅話,位於新界嘅嘉道理農場都係一個唔錯嘅選擇.嘉道理農場位於來往大埔同元朗之間嘅林錦公路,佔地有成二百個足球場咁大,如果要細心行的話真係一日都行唔完.農場依山而建,大部份嘅遊客設施同景點都設喺山下部份,而山上部份就係幾條生態徑同埋研究保育用嘅實驗農場.想探下動物的話,農場有兩棲類動物,豬,野豬,鳥類,仲有識講野嘅鸚鵡俾大家欣賞;了解下佢地嘅習性,同佢地自拍下,啱哂一家大細或者年輕一族去探個究竟.文青一族想影輯靚相,做下山系男孩/女孩?農場裏面種滿左超過1000種唔同嘅植物,有溫室裏面嘅仙人掌,果樹,同埋好似成個森林咁,位於山谷嘅原生林.加埋園內嘅溪流瀑布,石頭小徑,可以好似置身外地一樣,呼吸一下新鮮空氣,散散心過一個悠閒嘅週末.
嘉道理農場
今日咁好天不如去下海邊?三家村喺香港食海鮮地方,當然就有個勁靚嘅海景啦.而且夠晒方便,同市區幾相近,由油塘地鐵站出發,行十五分鐘就會嚟到一個寫意嘅海灣.假日不妨拋低忙碌嘅生活節奏,嚟三家村感受到閒適嘅漁民生活.鯉魚門位於觀塘區東南面,已經超過150年嘅歷史,過去係一條小魚村.三家村點解會叫三家村?原來係因為由三家人成村,而鯉魚門只是三家村鄰旁進入維多利亞港海道嘅名稱,但香港人一般習慣稱三家村做鯉魚門.三家村唔單止喺一個食海鮮嘅好地方,更加係一條與市區相通嘅時光隧道,短短路程已經可以通往藍天白雲嘅風景.
鯉魚門三家村
白石角海濱長廊位於香港新界大埔白石角科學園路,創新路及科研路,由香港政府耗資兩千萬港元於2004年12月啟工興建,於2007年9月竣工,於2008年2月啟用,由康樂及文化事務署管理.白石角海濱長廊全長兩公里,設有行人路及單車徑,遊人可以沿途欣賞吐露港的風景,亦可以遠眺馬鞍山至八仙嶺的景色;其中單車徑連接沙田至大埔的單車徑.
白石角海濱長廊
一講到城門水塘,大家即刻諗到嘅可能係一隻又一隻嘅馬騮.但水塘入面嘅白千層,真喺好值得好好欣賞,加埋個碧綠色嘅水塘,成個風景真係very good!咁靚嘅景色吸引咗唔少電視劇,電影嘅劇組專登嚟水塘取景.成個城門郊野公園面積唔算大,大概兩個鐘已經可以行晒成個公園,路程亦都唔會吃力,所以非常適合一家大細放假一齊去㗎.
城門水塘
秋楓漸紅,踏入十一月中旬,又係燦紅遮天既季節,京都既楓葉開遍山頭,唔少香港人都會選擇暫時放底忙碌既生活,「飛」到京都欣賞依個賞楓葉既好季節.但有無諗過其實可以唔駛用一整日既時間搭飛機,留係香港都有好似京都一樣咁令人讚嘆既楓葉,個地方係咩?咪就係元朗既大棠楓葉囉,依次就等小編帶大家遊大棠啦.
大棠楓香林
西貢最熱門既路線當然係水清沙幼既半月灣.離開半月灣唔洗直接搭船,可以行1.7公里山路返橋咀泳灘,再搭街渡返西貢碼頭.
橋咀
!!注意!!駐港解放軍於2017年月發出告示,指青山靶場一帶屬軍事禁區,並要清理青山靶場內的非法耕種,嚴禁市民踏足青山靶場,即菠蘿山.未去過既市民只能透過照片懷緬懷緬了.
良田坳
今次帶喜歡挑戰自己嘅大家上山,睇下金黃嘅雞公嶺同埋新界村落魚塘.講起行山,大部分人都會諗起獅子山,龍脊等等嘅熱門行山徑;但如果想遠離人潮,挑戰自己,上山尋找香港新界鮮為人知嘅一面嘅話,雞公嶺絕對係首選.雞公嶺位於新界西北,屬於林村郊野公園範圍內,兩邊主要上山入口位於元朗同粉嶺.山腳四面皆為平地,好天的話,上到最高585米嘅羅天頂可以盡瞰錦田,上水,元朗,米埔同埋新田平原,欣賞好靚嘅田野魚塘.高374米嘅副峰面向西北,四周都冇遮擋,係賞日落嘅最佳地點之一.而雞公嶺本身地勢險要,一峰接一峰,嶺上草叢冬天金黃,夏天翠綠,可以影靚相嘅位置好多,絕無悶嘅路段.
雞公嶺
今次我地為大家介紹係一條較輕鬆,適合短途遊玩嘅線— 塱原濕地.塱原濕地位於新界東北,毗鄰上水以西一帶,區內以農地為主,所以吸引約210種候鳥到訪,係重要嘅具生態價值地點.2000年港鐵興建落馬洲支綫,計劃以高架鐵路形式經過塱原一帶,幸好最後被環保團體強烈反對之下,採用地底隧道方案,塱原亦得以保護,未喺發展巨輪之下被破壞.十五年過去,稻香依舊,風貌仍在,但逐漸被遺忘.城市繁華背後仍然有塱原呢個充滿鄉郊情懷嘅地方,絕對值得城市人去一個短途旅遊,認識同欣賞碩果僅存嘅綠草碧水同埋小動物.塱原裏面大多數都係農地,其中稻米田為濕田,好彩的話可以見到好多鳥類停留.喺田邊小徑漫步,欣賞下認真嘅農夫工作,影下相,聽下鳥聲,反思一下人類同自然間嘅關係,不失為一個怡人嘅散心之地.


text:
大潭水塘位於香港島嘅南區,由於當時屋住喺香港島嘅居民日漸增加,為咗應付持續增長嘅
食水需求,港英政府喺1883至1917年之間建造咗大潭水塘.雖然宜家香港主要靠東江水作為主要嘅食水來源,令到香港水塘嘅重要性大大降低.不過,大潭塘宜家已經成為咗一個親親大自然嘅好去處.唔單止咁,正正因為大潭水塘歷史悠久,所以沿途都可以見到好多戰前文物㗎,更加有22項建築喺2009年被列為法定古蹟添!即刻帶大家睇下啦!
大潭水塘石橋
大潭水塘其實都有唔少石橋,全部都係用花崗岩砌成,而且同其他水塘好唔同,呢度嘅石橋採用咗拱形嘅設計,極具建築特色同殖民時期色彩㗎!
大潭篤水塘水壩
既然介紹得大潭水塘,點可以唔介紹大潭篤水塘嘅水壩呢?呢個咁出名嘅水壩高18.3米,長244米,而且面對住大潭灣.正所謂夏天為大地帶嚟雨水,每逢暴雨過後都好容易見到水塘洩洪,好壯觀㗎!大家可以係雨後碰下運氣,睇下見唔見到排洪嘅景象!(編按:水壩上面嘅一段大潭道淨係得5米闊,所以巴士同私家車成日擦身而過)
蝴蝶樂園
大潭水塘亦都係一個孕育咗好多動物嘅地方,尤其是蝴蝶!係行山嘅過程中,你都會發現到好多蝴蝶㗎,例如美鳳蝶同玉帶鳳蝶等等!另外,我地都可以好容易咁見到香港獨有嘅葛亮洪茶,克氏茶同香港茶嘅茶樹添!不過佢地唔係一年四季都開花㗎,想睇佢地就記得做足功課啦!


text:
一家大小,三五知己去weekend露營吸收下新鮮空氣,人都精神D呀!但係老婆又話拎著D營重,呀仔又周圍跑要拖住,朋友甲重話夜D先到,真係八隻手都唔掂呀!熱門露營地方大灘呀塔門又係禁區又要搭船,係咪好想打退堂鼓去樓下食飯算呢?位於西貢西郊野公園既大網仔一號營地就幫到你啦!佢係漁農署近排開放既指定露營地點,屬於西貢既非禁區範圍,揸到車入去既話,唔好話搭營,搭個蒙古包都得啦!一齊睇下下面介紹啦!
-
夠就近!岩曬初次露營既你!可能好多朋友都覺得拎住咁多野去到遠一遠既營地露營真係好麻煩,大網仔就真係小編既誠意推介啦!各位車友只要見到由西貢駛入北潭涌,去到中途會見到烈士碑園,再駛落去就會見到有以下指示:再向前駛少少,右手面就係大網仔一號營地啦!車去到門口都真係好方便,咁就可以輕鬆搭營啦
-
夠方便!廁所風景燒烤爐一應俱全!
之前係塔門呢D地方都要行到老遠先有廁所(我記得要成半個鐘先行到都拎水lol),你話一急起屎上黎唔通要野外…解決咩,所以小編係選擇營地同廁所既距離既要求都好高嫁.大網仔一號營地離廁所就向上行五到十分鐘(我覺得算近嫁啦!),廁所重幾新淨添,各位車友要打水洗面打邊爐都幾方便嫁.
漁農處網站顯示大網仔一號營地有十二個營位,因為交通方便既關係,假期期間都非常爆滿.如果各位朋友想係公眾假期黎呢度露營既話就要盡早黎霸位啦.
黎呢度個陣都見到好多朋友帶定Shelter 去Cover D 枱,如果大家有揸車都可以順道帶埋去,咁就可以舒舒服服煮午餐又唔驚有雀屎啦!
好天個陣係營地向外睇重可以見致美麗既西貢海景添!
不過需要溫馨提示既係,係營地上面就係烈士碑園,附近係有數個先人靈位,呢個就唔太方便影相啦…不過總括黎講,大網仔一號營地都係一個好方便各位營友既地方黎既,希望大家都可以過一個舒服既露營假期啦!
-
泊車
2018-03-31 更新 –
係上次重回大網仔營地後,我地發現政府將烈士碑園下斜坡邊相關道路收窄左,不能泊車;所以要係度泊車的話,就要停係烈士碑園旁的外面道路 (非合法停車位置).
烈士碑園旁的外面道路
-
揸車注意事項
係抗日英烈紀念碑右面既小路入去
由烈士碑園揸落去既斜路有爛路,而且比較斜,落斜要小心啦.
-
交通工具
駕車前往方法
- 大網仔營地位置


text:
Check out English version of “Menstrual cups bring women sex life back during period !” here
月經杯越來越普及,越來越受歡迎.用過嘅人都話係女性恩物,運動型女仔會同你講佢令你嚟 M 都可以清爽哋跑步做 gym ,鍾意去旅行嘅女仔會話你知佢令你嚟 M 都可以開開心心去日本浸溫泉去泰國游水,環保嘅女仔會同你講佢幫你一世人慳咗幾多條棉條幾多塊衛生巾總共幾多幾多錢.而我呢就準備話俾你知,月經杯令你嚟 M 都可以有性生活.
女仔都有性慾,我哋都經歷過月黑風高情到濃時先醒起「X!姨媽到啊…..」.如果你平時用開衛生巾咁我哋根本連底底都無可能除,如果你用嘅係棉條,咁恭喜你至少你嘅陰蒂都係自由而無血嘅.但大家作為女仔都好清楚有時熱辣辣嘅夏天會令棉條有點臭臭的,所以以前用棉條嘅時候我都唔會太想人哋接近我個妹.
但係我用左月經杯之後成個故事唔同晒.我另一半本身唔係香港住,基本上幾個月先見到一,兩個星期.上一次同女朋友相見就係咁啱撞正我姨媽到嘅日子.你幻想下牛郎織女一年先見得一次但相見嘅嗰一晚咁啱織女嚟M係有幾咁唔開心.但都無辦法啦,沖完涼放個 Fun Cup 入去至少可以唔著衫攬住瞓都好啊,乖乖地攬住係床傾下計囉.
咁但當然,血氣方剛嘅年輕人正常攬下就會錫下,錫下又會摸下,整下整下女朋友越錫越落已經去到啊妹妹度.正當我仲猶疑緊會唔會唔係幾好嘅時候佢已經錫咗落去,去到依個地步我已經無抗拒嘅能力,死就死啦!大家咁熟,食下我啲 M 啫!而轉眼之間其實佢隻手指已經入埋去,去到依個地步我更加無抗拒嘅能力,死就死啦!最多洗床單啫!然後,我哋就大戰咗 300 個回合.
出乎意料嘅係佢話一啲異味都無,而且床單都無污糟.Oral 嘅部份其實同平時無分別一樣咁開心,而手指入去嘅時候感覺係會比平時強烈少少,因為陰道有個杯喺到會窄咗,所以除咗我嘅天然分泌之外都加咗少少潤滑劑.完事之後個杯比我平時放佢嘅位置入咗啲,陰道要輕輕用力推佢出嚟.但整體嚟講,其實同我地平時嘅過程一樣咁享受!
當然係我返到嚟香港之後我好似發現新大陸咁同我啲同事們分享啦,但原來係 Fun Cup 嘅說明書上面一早寫咗:
所以,故事嘅結論係:如果你想係月經時攞返少少身體嘅自主權,性愛自主權,你應該要試下用月經杯!另外要提醒大家注意另一半嘅意願和身體狀態,有女仔月經時特別有性慾,都有女仔月經期間特別唔舒服而唔想要㗎,要尊重返女仔嘅意願~


text:
英國生活小貼士 | 留學必睇 | 附路痴必備App同埋硬水應對方法
今日想同大家分享五個英國生活小貼士💡去英國留學嘅你一定要睇呀🇬🇧 1. 點樣預防畀人偷嘢? 之前都提過,倫敦嘅治安一般.好多我身邊嘅人都有試過畀人偷/搶嘢,除咗自己小心啲之外,我會建議大家平時唔好行咁近馬路邊.因為好多偷嘢嘅人都係踩單車架!行入啲行人路會比較好~ 去餐廳食飯嘅時候都應該盡量避免將部手機放喺檯面(尤其是你去廁所嘅時候)仲有,如果夜晚自己一個喺條比較靜嘅街到,如非必要真係唔好拎部手機出嚟用! 2. 成日落雨點算? 大家都知道英國成日落雨,但佢大部分落雨嘅時候都係毛毛雨咁,所以我會建議大家買一件防水同埋有帽嘅褸!有帽超級重要,因為有時候落雨係大風到擔遮都完全冇用!另外,我每次出街之前都會喺weather.com到check吓當日嘅天氣報告,因為佢可以顯示埋大概幾多點會落雨,我自己覺得幾準! 3. 路痴救星- Citymapper 人生路不熟點算?Citymapper就啱晒你!呢個app真係好好好有用,仲有用過Google Map!佢顯示嘅嘢多好多,例如班車幾時到站,車費,邊個車卡上車最好,預計到達時間等等. 4. 硬水應對方法 雖則啲水如果係喺凍水個tap出係可以直接飲用,但我就冇咁做.就算唔想煲水快啲飲,都應該自己過濾咗先!熱水煲亦都應該定期用descaler或者其他方法定期去除水垢.其實如果真係再懶啲,我有時都會自己喺上網買生活用品嘅時候順便買啲大嘅枝裝水飲,咁就可以一次過送埋貨,唔使自己去抬咁多重嘢. 硬水嘅另一個問題係好傷頭髮,我聽人講其實可以喺花灑到安裝個軟水器,咁就解決到硬水呢個問題~ 5. 餐廳可以幫你split the bill? 喺香港嘅話好少可以幫你split the bill,但英國就唔同啦!只要你係埋單嘅時候同佢講話想split it into half或者其他分法就得架啦!咁就唔使之後自己再計過條數,又要過數(英國唔興cash)畀朋友啦!


text:
APRS覆蓋測試:VR2UGF-10汀九>西九龍@ 5W測試日期:2013年3月16日
測試頻率:144.640MHz
Mobile器材:Yaesu FTM-350AR / Diamond CR77 @ 5W
又有一個新IGate啦!就係位於青衣嘅VR2UGF-10.其實呢個IGate早兩星期已經in service,我都有親身去青衣同埋荃灣玩過.不過由於其天線剛於前兩日先至正式架設(之前係臨時setting來的),所以相信今日呢個test會比之前嘅結果較有參考價值.
都叫做玩咗一排APRS,喺過程中發現其實data比起telephony QSO對訊號強度同穏定性要求更高,畢竟TNC只係一個用喺RF嘅modem,只係一台識得1同0的解碼器,你係不能夠要求佢好似人咁,就算成句冇咗兩隻字,你都可以明晒全句意思.對TNC嚟講,只要數據傳輸中一有雜訊,又或者訊號中間有半秒fading,都可能令佢全句解唔到,所以有時聽到一啲fading data聲都幾無奈,你見佢可能都有S3,用telephony QSO肯定冇問題,但個TNC就係解唔到,有時真係想去工聯會問下,有冇啲人耳1200bps數據聲解讀初階課程~
正因為以上原因,所以今次測試加入咗兩個新方法:
除咗部機會定時30sec就發一次beacon之外,亦會按路程決定手動TX beacon,每次發3個beacon,希望增加成功率;
車速儘量慢.因為我發現車速愈快,可能由於訊號fading愈嚴重,成功hit中IGate嘅機會明顯降低.就今次測試嚟講,行70km/h我只行50km/h;上到三號幹線都係最高只行70km/h~
話說今晚入咗元朗B仔食甜品,奉勸大家千祈唔好叫芝麻糊,開粉之餘,又太甜,好鬼膩~啊!講返個測試,今日希望先測試VR2UGF-10喺周邊沿海道路嘅覆蓋能力,所以今晚就揀一條儘量靠近海邊嘅路線,如下:
元朗>屯門公路>青山公路(汀九)>海安路(即麗城花園)>荃灣路>三號幹線
由於預期VR2UGF-10同我個VR2ZAC-10嘅覆蓋會有重疊,所以喺元朗出發前遙控熄咗個VR2ZAC-10先.
[attach]1743[/attach]
由元朗開始一直開著beacon TX,同時開住iPhone mon住aprs.fi,落到去青山公路過咗汀九橋底,見到VR2UGF-10開始接收到訊號:
[attach]1744[/attach]
一直用慢速行上述路線,久唔久就三連發beacon,總括嚟講全段路都能夠track住.而最後一個可以收到beacon嘅地方,就係三號幹線美孚對出,即係落荔枝角支路出口嘅位置:
[attach]1745[/attach]
其實喺VR2UGF-10未整好條天線時都去荃灣都做過測試,大河道同大涌道等全要路段都冇問題,相信佢已可照顧荃灣大部分地區.遲啲有時間會再做一次荃灣區測試.


text:
7成都會係對話內容內中英夾雜
我地發現香港人的影片7成都會係對話內容內中英夾雜,例如會話「影相上instagram攞五個like」這些,但是 Google A.I. 會不會熟知我地的慣性,當佢做語言辨識時能否辨識出來呢?
用「煮家男人 Bob's Your Uncle」的 YouTube 來測試
我們這次用了「煮家男人 Bob’s Your Uncle」的 YouTube「JetSolution Embraer Legacy 600 私人包機 (上海 – 香港) JetSolution Private Jet (Shanghai to Hong Kong)」來試試.
飛機型號都能辨識出來
「今次呢架機呢係 jetsolution 包機公司佢哋旗下嘅 embraer legacy 600 飛機嚟㗎點解揀呢間公司呢佢哋係香港公司嚟㗎香港管理同埋係美國註冊」
「同埋佢哋有美國faa最高級別嘅part 135 license喺機師篩選方面會比較嚴格同埋航班安全系統都要升級過咁呢啲就買個安心囉」
廣東話的用詞都能辨識出來
「好邋遢個廁所啦幾未做一個廁所嘅size就ok啦個佈置都好靚㗎」
「其實仲有甜品同水果嘅不過我就skip咗因為真係好飽啦同埋都差唔多返到香港唔好意思啊本來都想影多啲咖啡機畀大家睇嘅後半段呢個女部嘅氣流太勁呀我離唔開個座位」
一按 "Copy Text" 就可以複製全篇內容
這個工具很方便,一個 YouTube 的 URL 就可以把影片轉換成為文字,如果想試試可以看看我之前寫過的文章 >.
我也把這次的 Answer Feed 分享出來吧.
如果你想是這個工具,可以到 get.theanswr.com 找用Google A.I. 把 YouTube 視頻的語音內容轉成文字就可以.
今次條片就有啲特別啦同大家分享一個比民航頭等更加高級嘅飛行體驗
上個禮拜我就一支公剷咗上去都嘢回程嗰陣時呢就搭咗私人飛機返香港同大家分享下啦
嗰日傍晚我就去到上海嘅fb0啦即係佢哋嘅商務機場一入嚟就有人招呼你㗎喇但係你去
咁呢個商務機場就喺紅橋嗰邊嘅佔地都幾大不過設施就略為簡陋啦
個候機大堂好大嘅好多梳化好闊落不過飲品選擇嗰方面呢就出奇地少下得幾支水呀同埋咖啡
同埋你都係冇小食呀如果遇著一啲空館呀要delay呢咁咪幾靚嘅
不過呢啲都係小事呀答得私人飛機嘅好處就係唔使過安檢唔使排隊唔使同啲大媽逼唔使聽大媽草
私人飛機呢就坐低飲杯嘢到架飛機準備好再畀個證件佢睇睇咁咪過得關
成件事就冇民航登機程序咁richard啦同埋真係exclusive好多嘅
等多陣就上機啦咁呢度有接駁巴士送你埋架飛機度嘅
今次呢架機呢係jetsolution包機公司佢哋旗下嘅embraer legacy 600飛機嚟㗎點解揀呢間公司呢佢哋係香港公司嚟㗎香港管理同埋係美國註冊
同埋佢哋有美國faa最高級別嘅part 135 license喺機師篩選方面會比較嚴格同埋航班安全系統都要升級過咁呢啲就買個安心囉
就喺隻靚仔啦同埋佢唔係你諗想做中咁貴嘅上海唔好講呀你當香港飛大阪來回除番開呢每係三萬幾銀行旺季頭等呢差唔多
咁搭私人飛機啲嘢就再升華啲㗎啦一部部機師就會畀咗喺度print你啦嘅態度喎好啲笑容呀再親切
去就行日報capital睇睇啦咁呢就可以坐到十三個鐘頭拍前面有四個位中間就張大枱有四個位而家行到嚟尾嗰邊呢有兩個位再加一張雙人床都可以變返一張三個人坐嘅梳化嘅
嗱呢一啲片呢就係之前佢有個so嗰陣時拍落嚟嘅啲嘢就呢區好曬咁大家就可以攞個清楚啲嘅印象
咁呢架飛機啲擺設都係超豪華喎好似你話意大利嘅羊皮梳化啦同埋羊毛地氈christopher嘅水杯ms嘅餐具
睡啲嘢就靚過民航機啲頭等多多聲嘅小姐先
同埋飛機都有wi-fi供應嘅咁你可以一路飛嘅時候嗰度做嘢呀或者影相上instagram攞五個like
睇返個位先咁嗰個位嘅configuration都係差唔多㗎喺旁邊有排掣嘅咁可以轉下枱呀同埋可以交下個月光亮度呢招絕
窗簾就手拉嘅你話個位舒唔舒服呢一定舒服㗎喇大佬羊皮梳化和坐落去包住個人咁呀
好邋遢個廁所啦幾未做一個廁所嘅size就ok啦個佈置都好靚㗎啦全圖目同埋佢呢度啲cherrytree都係用ms嘅機嗰啲wow factor即係畀足你㗎喇
好啦差唔多要起飛啦呢個就係我哋嘅captain阿george a嗰一日我那post嗰陣時呢香港有場大雷暴呀年ed sheeran演唱會都要cancel咁但係再同佢嘅co-pilot都能夠安全帶到我哋返屋企所以佢哋係好cable嘅咁呢一程上海返香港呢就兩個鐘以內嘅啫呢啲私人飛機係快過敏降機少少
起飛之後冇乜嘢做搞下啲空姐先差唔多出嚟先張枱就超結實㗎喇絕對唔會旭嚟旭去嘅雖然行程就好短呀但係佢都有一餐飯五道菜畀你食前菜這個antipasti呢有帶子有蝦有啲book定咁樣
地道菜就係caesar salad喇啲菜仲好鮮綠色同埋脆口嘅
主菜就有三樣嘢可以揀嘅有三文魚啦有呢個伊麵呀同埋呢個龍蝦嘅我就揀咗龍蝦喇都好好食嘅私人飛機嘅餐飲呢一定要高級過民航機嘅頭等呀
其實仲有甜品同水果嘅不過我就skip咗因為真係好飽啦同埋都差唔多返到香港唔好意思啊本來都想影多啲咖啡機畀大家睇嘅後半段呢個女部嘅氣流太勁呀我離唔開個座位
不過我相信大家都攞到一個印象㗎啦我對jetsolution嘅包機服務就非常之滿意啦佢高貴得離大價錢就比較親民呀所以再坐嘅executive或者有錢歌有呢就可以試下跑下阿基去東南亞兩棍呀都係同樣快捷啦畀個身份證佢睇睇咁呀拍拍籮柚就走得啦好啦多謝大家收睇仲會有飛機片嘅到時再見啦


text:
「真相」
好多人話經過咁多年,大家只係用同一種方式去爭取,用同一種方法去平反,其實都係冇用.當然方法係可以改變,但係承傳就更加緊要.歷史係用文字去記錄發生咗嘅事同物,等下一代係歷史當中了解人類嘅成與敗.但係當一個國家意圖或企圖篡改歷史,否認歷史,打壓尋求真相嘅人,咁就算國家有幾強大幾發達都好,永遠都會有一個歷史污點,永不磨滅.
「歷史」
歷史係不能變的,歷史係不能忘的,歷史係不說謊的!一個只會譴責其他國家而不會譴責自己嘅國家,而且不斷隱瞞事實意圖篡改歷史嘅國家,究竟有幾還蠻霸道?歷史就係歷史,事實就係事實,無數嘅片段,無數嘅紀錄,已經足以證明當年中國政府係有使用武力去鎮壓同屠殺當年係天安門爭取民主自由嘅中國人!無人會忘記呢段歷史,亦都無人改變到!如果唔係事實嘅話,點解要隱瞞,要打壓?只有心虛嘅人先至會咁樣做!
「香港」
今日香港,明日台灣.今日國歌法,明日國安法.五十年不變?一國兩制?港人治港?高度自治?特別行政區?就連真普選都未落實,仲講乜嘢五十年?而家一半都未到,就已經要搞到咁.如果當初唔係林鄭嘅反口覆舌,話唔選又選,今日嘅香港或者仍然保持原貌一段時間.為咗下一代,去留仍然係一個好難決定嘅問題.不過最緊要嘅係將段歷史繼續教育下一代!「不想回憶,未敢忘記」!


text:
黃佩霞(Almen)為90年代一線名模,天生充滿女人味同性感氣息嘅佢更曾經拍過《豹妹》等電影,備受力捧.不過事業如日中天嘅佢發現自己懷孕,但偏偏佢同當時嘅男友瀕臨分手邊緣,最終佢毅然決定獨力湊大阿女Camelot.
(網上圖片)
(網上圖片)
Almen曾經為咗想畀阿女有完整嘅家而努力修補同前男友嘅關係,但最後並不成功.Almen認為成年人之間的男女關係唔應該牽涉到小朋友身上.最後決定將關係分開處理:兩個成年人嘅關係以及父女,母女之間嘅關係.
(黃佩霞IG)
Almen指阿女出世之後,佢凡事都以阿女嘅利益作為首要考慮條件,阿女幾歲嘅時候佢會選擇朝早時候陪佢,自己就返夜班.到阿女十幾歲嘅時候,佢就會減少晚間應酬,留更多時間畀家人.即使去旅行都係以小朋友意願行先,自己喜好都拋諸腦後. Almen話自己後生時已經享受過自由嘅生活,所以冇太大問題,更相信等兒女長大之後,又可以再過自己嘅生活.
(黃佩霞IG)
Almen嘅模特兒同演員工作時間同收入都唔太穩定,又要經常出埠.阿女一歲前佢已經出埠超過7次,阿女唔認得自己都令Almen覺得好心痛.作為一個單親媽媽,佢決定轉一份穩定的工作.
(黃佩霞IG)
自小就鍾意做運動嘅Almen對health & fitness類嘅生意都好感興趣,所以佢就同朋友合伙做瑜伽生意.佢哋由7個人嘅公司開始,發展成有過1,000名員工嘅企業,非常成功.
(黃佩霞IG)
Almen指瑜伽背後有一種概念.鍛鍊瑜伽嘅人, 大部分都充滿正能量, 而且唔輕易認輸,參加者需要堅定的意志和願意為達成目標付出的心態.或者就係呢種積極嘅心態,令到Almen咁堅強單親湊大阿女.
(黃佩霞IG)
佢嘅自我紀律更令佢Keep住廿年如一日嘅Model身形,真係少啲毅力都唔掂.
Almen與老公Ryan經常一齊出席公開活動.(黃佩霞IG)
事業得意,Almen後來亦覓得真愛,2005年Almen與美藉老公Ryan結婚,至今一直keep住甜蜜. Ryan同Almen都有相同經歷,係帶子洪郎,經歷過一次失敗婚姻.
Zanska好靚仔,有啲似阮馬素.(黃佩霞IG)
婚後又與繼仔Zanska及囡囡Camelot組成四口之家,Almen一直都視Zanska如己出,感情深厚,實在難得!
(黃佩霞IG)
撰文:黃蘊姿
責任編輯:楊安莉


text:
到咗年尾,又係回顧一年嘅時間喇!Google早排公布咗2015嘅熱門搜尋字,發現香港人同新加坡,日本相比,頭十位都係同娛樂相關(見圖),唔通港豬真係咁樣煉成的?
除咗地區,其實Google都有按主題排返今年熱門搜尋字,以下呢啲就係同運動有關,部份結果真係估你唔到!
全球體育盛事 Sporting Events
「南美自由杯」,竟然係今年全球最多人搵?可能今年足球得佢一個大賽事啩!Top 10入面仲有「印超聯」,唔通有錢大搞就乜都得?不過真係一場都無睇過,環法排第三都有啲意外!
熱爆全球盛事
呢個係只計香港地區搜尋,仲要係唔淨止計運動的,網球四大滿貫都入咗Top 10,欖球同板球世界杯都有份,最好笑係臨尾出事的環球小姐都打入十大.咩話你唔知發生咩事?一齊去片重溫!
運動員
嗱,呢個就係計美國本土啫,Top 10入面有6男4女,但頭兩位就已經被兩個女子格鬥王霸晒,連拳王美韋達同帕奎奧都唔夠揮!
點解?因為本來戰無不勝,三年嚟保持不敗嘅露絲,竟然第六度衛冕嗰陣被荷姆打到落花流水,直頭無還擊之力,最後失埋UFC拳后寶座!正所謂「睇人XX最開心」,所以就咁多人google囉!即刻睇返當日片段,黑衫就係露絲喇!
有興趣嘅話,大家可以上返Google Trends上面,睇返各個國家同類別排行榜,十個趣呀!
更多:
25個重拾跑步樂趣的方法
跑友最愛分享的10種相片
[點都要到此一遊] 香港10大自然勝景
自細肥仔一名,後來因發現患有脂肪肝,決心多做運動注重健康,曾參加並完成毅行者,關注所有健康資訊.
分享連結:


text:
今日唔講政治,講故事.
話說富足主有位由細玩到大o既好朋友,最近呻話覺得自己愈來愈追唔上時代步伐.富足主就唯有 聽o下佢有發牢騷啦,原來係講佢隊波.
朋友叫阿西(一睇就知唔係真名啦,為免秋後算帳,用化名穩陣o的),咁佢隊波,叫西波(都係 化o既),個班主最近唔知咩事屎忽痕,叫班球員換過哂o的波砵.咁阿西不嬲都係穿我舊鞋,因 為[廣告]NIKE好著丫嘛[廣告],但班主話最近買o左一批全天候新砵,真草又踢得仿真又踢得 ,行街睇戲食飯又得.美其名就話新砵,但說穿了咪又係為o左慳錢,一對當兩對用,識波之人都 知硬係差o的o架.阿西球技雖然麻麻,但習慣o左對舊砵,間唔時都有入波助攻,家陣又要重新適 應過,到時可能行都有問題,真係慘到hi hi.
之後阿西又話,呀班主最近有個怪癖,就係好鍾意見到大家入完波o個o的慶祝動作,總之愈誇張 就高興.於是o的領隊同教練,依家已經唔係教大家踢波o架啦,練親波都係教大家點樣慶祝.後 衛冇機會入波咩,咪上去射波囉,就連因為行唔郁而被逼守龍o既,都可以隨時走上去踢前鋒,總 之為求入波慶祝,話之你根本後防唔夠人,完全本末倒置.最慘o的領隊同教練本來都係踢波出身 o既,但為o左搵食,連最基本o既o野都可以拋諸腦後,你話係咪痴根先.
富足主聽到呢度,就嘆口氣同佢講,阿西,你幾廿歲人都唔化,家o下o係香港搵食,邊度仲話睇 你做唔做到o野,梗係睇你擦唔擦得老細掂o架啦,各行各業都係咁,無一行可以例外.阿西聽到 呢度就靜o左,成個人灰哂,遠睇成個矢吹丈咁.
講完.
富足主


text:
講一講背景先:其實一兩年前已經知道基石嘅存在,因為嗰陣時睇JPM嘅Initiation報告,介紹乜嘢係PD-1,分別介紹咗信達(1801),百濟(6160),君實(1877),同埋基石.其他三隻就不停向上破頂,基石就自己喺下面浮浮沉沉(咁信達同百濟喺最多人中嘅肺癌同肝癌做得比較好,君實同基石選擇左少啲競爭嘅適應症),所以即使放咗喺watchlist嗰度,都一直冇乜理佢,一年幾前已經停咗對佢嘅研究.
但以估值嘅角度黎睇,基石真係低估得有少少誇張(喺呢度先唔用DCF去計absolute value,始終有好多主觀成份同assumption,留返比更專業嘅分析師去計,暫時先直接攞市值對比).近排翻睇番基石嘅時候,佢得160億市值,而好多中小型biotech嘅公司,pipeline同技術含量小過佢,但係都有200至300億市值喎.咁原先會諗:可能佢基本面冇咁正呢,PD-1/L1呢個靶點而家又咁多人用,所以應該有discount⋯
如果睇返基本面,就發現更加唔止呢個價⋯首先,佢嘅主打舒格利單抗(CS1001)係三期非小細胞肺癌(NSCLC)已經註冊性臨床試驗達到主要終點,就快遞交新藥嘗試申請;第二,佢仲license in咗一系列嘅藥,今年諗住上四隻,至今已經有兩隻商業化上市;第三,對於國內嘅藥企,如果要license out,最緊要拍到好碼頭,而基石其中一個拍檔係輝瑞喎(我研究到一半嘅時候,突然傳出新消息,輝瑞同基石將會共同開發勞拉替尼,比之前嘅合作更加緊密),因此可以推出基石嘅底蘊應該唔差.
講完一輪,其實想表達雖然過往一年,基石係$8-$12中間浮浮沉沉,但係投行嘅目標價一直都係$17左右,等緊嘅就係合適嘅催化劑,結果喺主打嘅藥物收成加上輝瑞嘅合作,眨吓眼就推番去上市個位,令我諗翻起如果跟返《發掘超強港股》4.5章嘅諗法,可能有好靚嘅投資機會.今篇寫完基本面嘅考慮,下一篇先寫技術分析!
(利申:基石藥業得少少貨⋯純粹想share吓)


text:
投稿讀者:Blair
記得當日9:15返到公司,receptionist見我入門口就嗌咗我埋去:「今日返工個新仔超唔掂!」
「你咁快就知佢唔掂?」
我哋公司冇人準時,得receptionist搭正9點鐘返嚟開門,其他同事基本上會喺10點前陸陸續續返到,不過當日個新仔就好乖,始終第一日返工吖嘛,佢同receptionist講自己早10分鐘已經企喺門口呆等.
Receptionist:「我今日遲咗3分鐘,一出電梯見個新仔棟咗喺度,我一路開門佢就一路話:『企咗十幾分鐘都冇人,以為公司執咗,呢度冇人準時咁搞笑嘅.』哈,我真係廢事睬佢,講嘢咁臭串.」
我返埋位之後,又親耳聽到個新仔問其他同事:「我而家等咩?等HR定係等我阿head?係咪冇人會返9點?」
有同事回答唔知,叫佢坐陣先,但人人個樣都變晒,私下WhatsApp group仲講緊佢好冇禮貌,好似好唔耐煩.
新仔返咗工幾日,問題天天都多,某次我條team要同佢條team一齊開會,而佢上司同我上司又係煙鏟,最鍾意開會前落樓下煲完煙先上嚟,當佢兩個行入會議室,個新仔竟然舉起手掃走煙味,而且一臉嫌棄,我哋都睇到O晒嘴,新仔仲要補多句:「嘩,好臭喎陣煙味,呢間房啲窗開唔開到㗎?通通風吖唔該!」
兩個上司塊面黑過墨斗,再四目交投,我哋兩條team嘅同事你眼望我眼,唔使翻譯同埋解讀啦,大家嘅眼神應該講緊同一句嘢:「呢條新仔都幾惡㗎喎!」
新仔成程會議都喺度用手撥下撥下作勢掃走煙味,我作為旁觀者都睇到心驚膽顫,好驚兩位上司會忍唔住開佢波,好在最後冇事,但係新仔嘅印象分就肯定扣晒㗎喇.
得罪兩位男上司唔算最差嘅情況,因為嗰兩條煙鏟其實唔算小器,錯愕完就冇擺喺心,最正係新仔返工嘅第三個星期,呢次佢得罪咗幾個old seafood,堪稱公司開業以嚟最經典一幕.
呢班old seafood本身就係山寨王,年資最少嗰個都做咗7年,另外有3個拎埋10年長期服務金牌,難聽啲講句,佢哋死咗之後都應該會將骨灰灑喺公司㗎喇,得罪佢哋肯肯定冇運行.
今次新仔又做咗咩呢?話說嗰日食完lunch返嚟,老細行過見到新仔上網睇漫畫,真心講老細已經好好EQ,笑笑口行埋去新仔度:「年青人(我老細係咁樣叫人),返工時間唔應該睇呢啲喎,放工先睇啦!」
正常人會笠水同say sorry,不過新仔冇,佢兜頭兜腦就話:「吓,我以為冇嘢做可以睇,佢哋幾個啱啱先喺度煲韓劇同埋TVB喎(同時間用手指住嗰幾個old seafood),係見你行埋嚟先轉走個網頁之嘛!」
嗰幾個old seafood紅都面晒,又尷尬又想殺人,何其矛盾,老細唔出聲行開咗,因為都唔知可以畀咩反應.過咗一陣,其中一個old seafood企起身睥咗新仔一眼,然後走入老細房唔知傾乜,一傾就係成個鐘,我哋都預計必定有事.
隔咗一個weekend,新仔接到上司通知話唔續約,做到月尾就走得.喺度解釋返少少先,新仔係contract base,主要係公司budget用晒,本身打算請個人返嚟正正常常做到2021年就轉返full time,行住幾個月contract先,點知個新仔返工一個月就被終止合約.
其實我都分唔清呢個新仔係性格天生臭串,定係唔鍾意份工,抑或真係唔識睇人眉頭眼額,畢竟我同佢冇乜幾句,但我要承認新仔出聲嗰幾個問題,包括上司成陣煙味行入meeting room,仲有幾個old seafood從來唔做嘢只顧煲劇,我哋一班同事已經忍受咗好耐,或者你公司都有呢啲人存在,只係大家都冇出聲,或者唔敢出聲,新仔某程上係幾勇,好可惜佢嘅一連串行為得罪咗太多人,出嚟社會搵食如果下下都唔修飾同埋橫衝直撞,對自己嚟講確實好蝕底.
可能係我杞人憂天,唔排除新仔day one已經唔鍾意呢間公司,覺得好多嘢睇唔順眼,所以完全唔怕得罪人,希望佢之後可以搵到自己鍾意嘅工作啦!


text:
同韓國元祖偶像過聖誕?!
要講韓迷們聖誕節最期待嘅,梗係每年聖誕播出嘅歌謠大戰啦!但其實除咗呢個盛事,資歷較深嘅韓迷都知道,第一代偶像(元祖偶像)係90年代個陣仲會每年都推出聖誕歌,陪粉絲過個溫暖聖誕,不如一齊回味下90年代三大代表偶像嘅聖誕歌啦!
1. Fin.K.L – White (1999)
Image by SM
如果要揀一首聖誕歌,相信年長少少嘅韓國人都會答你:Fin.K.L 嘅 white!呢首歌收錄於《Finly 2.5》專輯special album.90年代,韓國人更鐘意節奏輕快嘅歌曲,所以雖然呢首係後續曲,但都反而比主打歌更受歡迎!
呢首歌前奏以 “Feliz Navidad” 開始,輕快嘅節奏加上應節嘅歌詞,配埋聖誕鐘聲音效同飄雪效果,係咪感受到濃濃嘅聖誕氣氛呢?
其實2005年嘅時候,Davichi曾經改編過呢首歌,絶對係韓國人心中嘅聖誕經典歌之一!快啲一齊嚟聽吓啦!
Video by Music Camp
2. SechsKies – Jekki’s Christmas (1997)
Image by DSP
由殷志源領軍,出道至今二十三年,當中經過解散,又合體,最後以個人形式活動嘅「不老男神」SechsKies,原來當年都曾經推出過應節嘅聖誕歌.
Jekki’Christmas 呢首歌收錄於《2》專輯,算係較早期嘅作品,節奏歡快,舞步充滿活力,再加入 Jingle Bell 原本嘅旋律,成個氣氛即刻炒熱起嚟.一齊聽住歌感受吓Jekki嘅聖誕節啦!
Video by DSP
3. SM Town – Jingle Bell (1999)
Image by SM Town
大家都知道SM Town係由SM公司旗下嘅藝人組成,而大家又知唔知呢個組合幾時第一次正式推出呢?
答案係:1999年嘅聖誕節!當年推出嘅《Christmas In SMTown》,係SM Entertainment最早嘅聖誕專輯,亦都係首次發行嘅家族合唱.
專輯收錄歌曲由H.O.T,S.E.S,Fly To The Sky,神話同俞永鎮演唱.可以話係元祖級SM Town組合!收錄嘅七首歌全部都係聖誕歌,當中Jingle Bell主旋律同原版一樣,不過另外加插咗Rap部份加強新鮮感.身為SM團飯嘅你,相信一定識!快啲趁呢個聖誕節重溫下啦!
Video by SMTown
鍾唔鍾意今日嘅推薦呢?唔知你又有冇一首充滿故事嘅聖誕歌呢?


text:
「賽車」
係香港玩車就好似唔見得光咁,莫講話改車,要享受駕駛嘅樂趣都真係幾難,因為香港啲路真係好差!至於賽車方面,其實係香港真係好難去發展,因為唔似得其他國家咁有自己嘅賽車場.如果有人想成為賽車手嘅話,最起碼都要有個地方可以用作培訓同練習.香港莫講話無賽車場,就連小型賽車場都無,如果真係要玩嘅話,最近都要去到珠海或者肇慶嘅賽車場.
「行業」
其實香港有無條件發展賽車行業?答案就梗係有啦!或者你唔知香港有幾多個職業賽車手,但係唔代表香港無賽車手.有好多都係去到亞洲唔同地方參與賽事,當然大家或者最熟悉嘅係每年嘅澳門格蘭披治大賽.上年香港好慶幸,終於係中環舉行咗第一次電動方程式嘅賽事,而今年亦都會係十二月舉行.只不過香港仍然未有一個正規嘅賽車場,嚴重影響香港賽車運動嘅發展!
「興建」
政府積極發展大嶼山,其中欣澳將透過填海六十至一百公頃,發展成為區域娛樂及商業樞紐.香港汽車會認為香港缺乏大型賽車場,建議係有關填海用地上興建國際級賽車場,以推動賽車運動發展同增加本地旅遊商機.有關建議已獲得部分立法會議員支持,但仍處於初步討論階段,現正考慮同政府商討可行性方案.如果香港真係有自己嘅賽車場就好了!
Also published on Medium.


text:
過咗差唔多半年,今日再的起心肝繼續寫日本大阪之旅
今日行程出發去神戶麵包超人館
今朝起身既時候落雨,
心大心細去唔去神戶好,不過我地最後都係向神戶出發,
因為同M & M講咗兩日都未去,不過真係好好彩,成日都無落雨仲出大陽.
不過係大阪去神戶都幾遠,差唔多撘左一個鐘頭車先到.
下面有講多D神戶麵包超人館 (交通 + 地圖+舒服海景)
我地出發之前去咗心齋橋嘅金龍食拉麵做早餐,味道一般,好肥膩好多油.
(建議大家唔好去食..當早餐都差D)
Marcus去到日本都乖d,自己食
食飽飽就行去近鉄特急個邊撘車向神戶出發
好多人都問點去架,其他都係好方便,即日來回一定OK
由大阪去神戶交通圖解
交通方式01: 巴士
JR神戶轉山陽本線(神戶線)
JR垂水站落車,逢星期六,日及假期有穿梭巴士
大阪去神戶40分鐘/阪神電車券
交通方式02:從阪神梅田駅出發
直通特急,特急,普通 列車
起站:阪神梅田駅 終站:阪神 神戶三宮駅 或元町駅
交通方式03:從阪神難波線的大阪難波駅出發 (需轉車)
準急,區間準急,普通
起站:阪神 大阪難波駅 轉車:尼崎駅 終站:阪神 神戶三宮駅 或元町駅
Mosaic 廣場
我地坐咗高速神戶
大概撘咗一個鐘到就到咗神戶
下面就係附近地圖
JR神戶站出來,總知j都易搵
行去大家比較熟的神戶 Mosaic 商場,摩天輪方向走就到啦.
一出咗站就已經見到好多麵包超人既公仔可以影相,Mancent哥哥好主動要求影相.
終於到咗
終於都去到神戶麵包超人館,不過都已經十一點半,
好彩趕得切睇麵包超人真人show.
提提大家入麵包超人館所有BB車都唔入得,要放係門口
票價係大小同價1500円,一歲以上就要俾錢
玩波波都開心
日本既天空特別籃架
三父子影返張合照先,佢地3個今日都係著咗親子裝
二樓是主要都係D影相區域
好彩趕得切睇show,其實完全唔知佢哋講乜嘢,但係Mancent同Marcus都睇得好開心.
係劇場入面,會見到3-4主角出來表演
同埋東京同大阪嘅麵包超人館入面個show嘅故仔係唔同㗎
所以大家去咗東京嘅麵包超人都可以去買大阪呢個
神戶麵包超人館 (交通) + 故事內容
小朋友必見到好開心架
睇完show出黎就見到方包超人
仲有得give me five呀!
麵包超人理髮廳
不過到到都排長龍,最後我地係食咗紅精靈餐廳,有飯有漢堡飽同甜品食,
本來好想買麵包但係由去到到走個一刻都係排長龍所以我哋無買.
因為每次都係要攪咗2個小朋友食飯所有都miss咗相機食先,每次到記得已經係食甜品
食飽飽又去玩
慢慢玩....可以玩足一日
玩到三四點我地就離開麵包超人館
因為比出面既神戶海景吸引左...
臨走又見到飯團人,梗係要影吓相啦!
最後買左呢個返屋企
神戶海港
睇麵包超人館出邊有一個好靚嘅可以大家可以影吓相
中間仲停左架潛水艇
(Marcus 頭上面架果黑色野)
好開心....好耐未試過兩公婆一齊望海
神戶夜景+摩天輪
玩完大半日之後..兩兄弟開始無咩電.....
最後梗係shopping啦!
去左Mosaic 商場..本身Plan 左食最出名既神戶牛食 !!
但我本身唔係太鍾意神戶牛
所以都無特別搭車去食.
玩完麵包超人館,就去咗對面嘅shopping Mall到行咗一陣
竟然有收穫,但係我地冇係神戶度食晚飯,搭車返心齋橋食晚飯.
shopping mall收穫
買左Global work ..平過香港幾百蚊
之後再返梅田食晚
神戶麵包超人館網頁
====旅行仲有呢幾篇blog,總有一D啱大家====
(核輻射知識入門)
大阪 20 個適合小朋友玩的景點
1. 大阪海遊館 / 天保山摩天輪
2. 大阪環球影城
3. 大阪 Kid-o-Kid
4. 大阪兒童樂園 ( Kids Plaza Osaka )
5. 扇町公園
6. 大阪市立科學館
7. 大丸百貨 Tomica 組合工場
8. 大阪生活今昔館
9. 天王寺動物園
10. 大阪城 / 大阪城公園
11. 大阪歷史博物館
12. 道頓堀廣告牆
13. 本町 阿卡將本舖
14. 阿倍野 Q's Mall 阿卡將本舖
15. 池田日清泡麵發明紀念館
16. Big Bang 大阪府立大型兒童館
17. 甲子園 KidZania 兒童職業體驗樂園
18. 奈良東大寺鑽洞,餵鹿
19. 和歌山電鐵貴志川線
20. 和歌山淡神社
若果想知道我地日本親子之旅仲有咩好玩


text:
迷你兵團
《迷你兵團》(Minions)係一套2015年美國動畫電影,係《壞蛋獎門人》同《壞蛋獎門人2》嘅外傳,故仔主角係迷你兵加分(Kevin),小小超(Stuart)同阿卜(Bob).
劇情[編輯]
套電影講述一眾迷你兵點樣由盤古開天時期,由一個個黃色嘅有機體,隨著時間漸漸演化成迷你兵種族,以及點樣去搵佢哋邪惡主人嘅故事.根據電影嘅角色設定,迷你兵終身都係要服侍最邪惡嘅主人.佢哋先後揀咗暴龍,拿破崙,殭屍等主人去跟從,但都唔小心俾佢哋害死晒.迷你兵發現自己無主人可以服侍,變得鬱鬱寡歡.喺呢個時候,其中一隻迷你兵,加分(Kevin)提出一個偉大嘅計劃,就係出發尋找新嘅邪惡領袖.出發之前,佢喺一眾迷你兵入面揀選咗另外兩隻迷你兵,就係小小超(Stuart)同埋阿卜(Bob).加分帶住小小超同埋阿卜去美國紐約,並喺機緣巧合之下,前往奧蘭多參加「壞蛋博覽會」(Villain-Con),尋找最惡名昭彰嘅壞蛋.佢哋因找到主人:煞天嬌(珊迪娜·布洛配音)——世界女魔頭翹楚.女魔頭煞天嬌由細到大都希望擁有英女王嘅王冠,於是就派迷你兵去偷.結果喺爭奪過程中,阿卜無意間竟然成功拔出傳說中嘅石中劍,於是被加冕為王.煞天嬌好嬲,叫阿卜傳位俾佢自己之後,就監禁同埋想用酷刑對付佢哋.但係迷你兵都唔明發生咩事,仲試圖喺佢加冕時向佢道歉,被煞天嬌誤以為佢哋又要尼搶王冠.
經過一輪爭鬥,迷你兵打敗煞天嬌,取回王冠,讓英國女王復位.點知臨到最後,煞天嬌突然出現又想偷王冠,結果個王冠就俾年輕嘅犀利哥奪走,從此所有迷你兵就追隨犀利哥作為佢哋嘅新主人喇.


text:
本身玩飛機射擊遊戲好廢,特別係新 Game 啲彈幕越黎越勁,真心玩唔掂.舊嘅射擊遊戲就有個好處,有難度得黎又唔會太高,好似我呢種飛機手殘黨仍然會玩得好歡樂.今次介紹嘅遊戲《Gley Lancer》係一款 92 年出品嘅舊作,但係推出時不論畫面,音樂,玩法都有別於當年嘅水平.如果係同我一樣,對射擊遊戲有興趣但又玩得麻麻,非常推薦試下今次嘅移植版.
《Gley Lancer》由 Masaya Games 開發,係一款橫向捲軸射擊遊戲.遊戲故事講述主角露西亞嘅父親被異星人擄走,露西亞為咗救人於是就違背上級命令,偷走一架尚處於調整中嘅新型戰鬥機出擊.雖然故事設定而家睇就覺得平平無奇,但當時主流都係王子救公主,女兒勇救父親其實係幾新鮮的.
遊戲玩法同一般橫向捲軸射擊遊戲差唔多,都係食強化,避子彈,不停射卒同埋不停死,而本作死亡就並非原地復活,會由關卡 Check Point 重新開始的.雖然主要玩法見慣見熟,但係本作喺細節位花咗唔少心思,例如機體有四段加速,喺狹窄地形慢速前進,太多敵彈或者被敵人包圍就要視情況加速走位,基本上好考玩家技術.另外射擊組合亦都非常豐富,有激光,束縛,燃燒器,5Way 等多達 49 個組合,同時亦有自動追蹤同完全手動控制供玩家選擇,就算係手殘黨都無乜問題,完全由玩家自己決定遊玩風格.
最後一定要提嘅就係本作嘅音樂係極之出色,就算相隔多年仍然好有印像.而本作嘅人設由「あいざわひろし」負責,佢喺某個界別可以話係活著嘅傳說,喺今時今日可以重溫呢位大師嘅作品真係非常之幸福!
《Gley Lancer》預計於 10 月 15 日正式發售,對應平台為 Xbox One,PS4 及 Nintendo Switch.


text:
烏冬專門店「丸龜」分店遍佈日本各地,近年更加進駐埋香港,話唔定大家屋企附近都早已經有一間.不過如果你會去沖繩,都一定要去拜訪一下沖繩嘅分店,因為呢度有「沖繩限定」嘅特色配料!
就係呢件「水雲天婦羅」!水雲盛產於沖繩,沖繩人好鍾意將水雲整成炸物料理,所以水雲天婦羅亦順理成章地成為丸龜沖繩分店嘅地區限定特色配料.
呢個就係水雲嘅真身,最普遍嘅食法係以醋調味,香港某啲食肆都可以食到,但天婦羅就比較少見.
去到丸烏嘅沖繩分店只有一個目標,就係新鮮炸起熱辣辣脆卜卜嘅水雲天婦羅!認住「もずく」三個字,見到即刻夾返件冇走雞!
想食得簡單啲其實一件水雲天婦羅已經好夠.天婦羅除咗可以點天婦羅專用醬汁之外,仲可以成舊放入湯湯烏冬內浸淋佢,品嚐水雲特有嘅滑捋捋口感.
一件天婦羅加一碗湯烏冬都只係¥440,仲要係地區限定嘅美食,下次去沖繩識揀啦!
(追加!沖繩店限定美食!)
沖繩分店其實仲曾經推出過「醬油豬骨」,「苦瓜天婦羅」兩款極受市內外人歡迎嘅配料,不過由於係期間限定嘅關係並唔係成日都食得到,如果丸龜可以將佢地變成店內regular menu咁就好喇~
醬油豬骨烏冬
以醬油,昆布,鰹魚等材料長時間熬煮過嘅豬軟骨非常入味,入口即化,可惜唔係成日都食到.
苦瓜天婦羅
好多唔食苦瓜嘅人都覺得沖繩嘅苦瓜唔苦不特止,仲清甜帶甘,丸龜嘅苦瓜天婦羅都係,甘甜之餘仲好脆口,有機會見到記得要夾返舊!
地點:丸龜製麵 沖繩各店
官網:www.marugame-seimen.com


text:
「千祈唔好話俾個收件人知,邊個嗌外賣比佢」
公司指引係打咗電話,系統就會自動開始倒數計時,夠鐘唔見人我哋就係可以離開,我哋撳掣離開前系統會問有冇地方可以安全放低食物,例如放低響你屋企門口,掛響門柄等等,如果有就將外賣放低安全地方離開啦,但係你個地址又唔比我上樓,我要響條街等你,咁我邊有安全地方放低呢?
公司不會解除時薪合約送遞員,不過會阻止佢攞更
睇番第一二三期嘅抗疫基金,就只有失業綜援放寬一倍,叫做好似幫助到失業人士,但係如果你同屋企人住,個資產限額講緊係已經要計晒你成家阿,即係你屋企兩老已經做咗好多年嘢,退咗休,揸住啲退休金,假設有兄弟姊妹,銀行戶口加埋得17萬6千?
2018年deliveroo 邀請大家轉件薪,deliveroo 就不斷講緊件薪啲正面嘅事項,我就瘋狂講佢件薪嘅負面嘢,鬧到佢哋飛起,個陣deliveroo 只需要做多啲宣傳,基本上咩銀彈都唔需要,就有一大堆人會轉過去,今次突然嘅邀請,加上一個完全前所未見嘅金額邀請你轉,我覺得唔係單純想邀請你轉咁簡單.
有日送咗單外賣去咗一幢甲級商廈,呢幢大廈我係做咗嗰區咁耐都未試過送過去,個次係第一次.可能真係咁啱得咁橋無單係送嗰度啦.(但係都好少聽到其他同事會送去呢幢大廈)咁我去到大廈接待處就諗住話要登記上樓送外賣,點知大廈接待處職員話唔俾上樓.我個陣心諗,吓?平日日間辦公時間唔可以上樓?咁我就當然打俾個客問下佢想點啦.
做登記,保安唔係即刻問我去邊個單位送外賣.
而係拎起隻手指指住窗外嘅太陽,同我講:
「死人㗎喎」
我講緊嘅唔係啲外賣員點處理啲食物阿,有無保溫袋之類,我提出嘅食物安全隱憂已經係響Foodpanda 外賣員跟足規矩攜帶保溫袋進行運輸嘅情況下提出,我開頭有諗過呢個問題,以為熊貓有點智慧唔會咁做,點知佢哋做咗,真係隨時可以大規模出事.呢件事關於佢哋嗰個全新嘅生活超市送貨.
網上睇到兩條片講述各間嘅外賣公司,而且又講緊啲公司唔同嘅制度之類,但係內容相當含糊加可笑,重要非常之誤導.所以我就不如詳細講下各外賣公司,同埋你應該點選擇你遇到嘅問題,例如應該做咩區呀,揀咩公司等等.
自己學校入面咁做都話未必有人知吖,但係租其他地方,仲要咁戇鳩?
疫情肆虐好多公司都蝕錢裁員,唔少人都搵我話有無工可以介紹下,咁我係做送外賣架姐,橫掂我都見到各間外賣公司都請緊人,不如我一次過講下呢一份工啦.
點解我會咁熟悉嘅呢?因為想要最高嘅收入囉,然後好多時就會自不然了解下各外賣公司嘅發展.
話說我就做咗個短嘅訪問,話做外賣有接近5萬個月,兼簡單講咗啲外賣嘅數據,例如一個鐘大家做幾多單等等.(接近五萬,即係好多挨住4萬左右)
然後,外賣界好多嘅師兄師姐聽完為之震驚,話我吹水之類
個日我接到張外賣單,係去呢間餐廳到攞嘅,我上到個客到,撳佢門鐘.
「嚟送貨架,樓下保安叫我上嚟」
由於只收38蚊(有加一服務費),所以決定親身去試下,中伏都係無咗38蚊姐,ok嘅.


text:
阿仔由上星期開始已經好期待呢日,老師講完話2月5日會帶佢哋出去行花市後,佢當日放學已經同我講要帶50蚊去買野,之後仲日日提住行花市!要帶錢呀等等!
終於俾佢等到今日啦!由於平時返下午班,我呢個媽媽都習慣晏起身,加上自己尋晚夜咗瞓,到今朝起身執書包時忘記咗幫佢帶個環保袋…好在老師借個俾佢用.Thank you!
去之前問佢會買乜?我話我估佢會買汽球.佢話唔會喎!佢諗住買風車.應該都係被老師影響,因為有聽過佢提起學校教過定提過風車.
接佢放學時見到好多同學仔都有買汽球,我仲估佢見到人哋買九成九會忍唔住買啦!點知佢真係冇買到,又真係買咗風車.最最最估唔到嘅係佢買咗盤水仙花!非常非常SURPRISE ! 因為呢盤水仙細細盤咁,可算是唯一可以擺屋企既花,如果佢買其他例如劍蘭,康乃馨果D就麻煩啦, 要買花瓶.所以我地都覺得佢好叻仔呀! 識得揀水仙黎買.
不過接佢走既時候發生左件不愉快事件, 就係我地好趕咁跑住走, 阿仔就突然跌倒了, 因為佢拎住個風車, 所以個風車就爛左….阿仔係我後面跌倒, 我見佢喊得咁緊要, 仲以為跌得好甘, 原來唔係, 係因為個風車爛左!!
由於佢一早就期待去行花市兼買風車, 所以我非常明白佢有幾傷心! 佢跌倒我就絕對唔會錫返佢, 但係今次佢喊係因為個風車爛左, 係傷心而唔係要人錫返, 所以我都好痛心咁攬住佢….氹返佢….然後仲同佢一齊去返旺角個年宵市埸度!諗住買返個俾佢啦!
但諗諗下,都係岩岩買,唔知賣俾佢果個人肯唔肯換過個俾佢呢?於是就由阿仔帶路搵返果個檔位.結果個叔叔好好人!!肯換過個新既俾佢!!真係好感恩!!
然後我地就周圍行下買下野食啦~
This slideshow requires JavaScript.
今年好似少左好多檔口,有點兒冷清既感覺!不過就好多學校帶學生黎行年宵,可能對上果次我地黎既時候D學校已經放哂假,所以見到咁既情境覺得好得意,仲見住D小學生買野…問人可唔可以賣平D俾佢地, 因為佢地冇錢啦..! 我聽到忍唔住笑, 係因為佢地實在太可愛啦!!原來小學生都仲好似幼稚園既小朋友咁可愛架??!(SORRY! 真係覺得好可愛, 唔係笑佢地講價)
搵到阿仔買水仙果度啦!
估唔到你咁識揀呢!叻豬~~
點都要同D桃花影張合照啦!!
仲有桔仔呢!!
今日下午好熱呀!熱到要除衫!!小朋友著住件底衫周街行,已經見怪不怪了!哈哈~


text:
3 NOVEMBER 2013(SUN)
今日下午我地三口子過左太古城,陪小豬媽食TEA兼SHOPPING,就係咁....小小豬又呃左小豬媽一份大禮物啦!
睇吓小小豬玩得幾開心~
事緣今日同小豬媽食完TEA之後,我地就去左行玩具反斗城(基本上都可以話係指定動作),每次去到都一定去TOMY車仔嘅位置玩吓.
今次小小豬都玩左成十幾二十分鐘都唔肯走(好在當時冇其他小朋友),叫佢去另一個位置玩又唔見願意,最後小豬話佢實在忍唔住,佢話見小小豬玩得實在太開心,所以要買俾佢返屋企慢慢玩呀!
雖然我都知小小豬係好鐘意,不過開頭我都係唔讚成,因為唔想俾小小豬覺得買玩具係一件好簡單嘅事.係小豬媽不斷游說後,見到小小豬知道有得買時嗰個既興奮又肉緊個樣,最後我同大肥豬都心軟了,答應買返屋企啦~
不過,原來買依個停車場係唔包車仔,所以我都買左兩部小車~
小小豬一知道我地俾左錢之後,佢個開心樣即刻出哂嚟,仲要自己拎返屋企,唔俾我地幫手,睇見佢三斤拎二斤個樣,真係勁攪笑呀~
原本打算返屋企先開嚟玩,點知心急嘅小小豬同小豬媽都話要即刻玩.
大肥豬同小豬媽好努力為佢地至愛嘅小小豬砌停車場~
完成啦~
依個心急豬當然要即刻玩啦~
仲同小豬媽一齊玩添~
唉....無底深潭開始,Tomica出啲咁好玩嘅停車場真係好毒,係毒我地啲媽媽不停買車仔同配件,點解小小豬會咁鐘意玩TOMY車仔呀!
慶幸小小豬都仲細,暫時唔識追款,同埋未知有其他配件,所以應該有一段時間唔洗咁快再繼續買.
不過就算再買都係要等佢乖仔先可以買,唔可以習慣咁輕易買到心頭好呀!


text:
撰文:Wantedly編集部
如果大家有睇過上年筆者同Outward Bound做嘅訪問,就會發現呢幾位年輕人已經成長咗唔少,而喺肺炎肆虐嘅情況下,基本上大部份外展課程都停哂,咁究竟呢班Outdoor Instructor嘅日子又點過呢?
▲(文末有彩蛋,記得睇到最後呀~)
▲(左至右)2019年入職嘅三位:Rocky,Peter,Kaycee
肺炎下的Outward Bound
雖然疫情令佢哋冇班帶(但係本地旅行團又可以30個人㗎喎),但佢哋大部分時間都依然留喺Outward Bound個campsite,究竟有咩做呢?
Peter就話:「吓,好多嘢做㗎喎,拎隻獨木舟出去3日2夜呀,潛水,行山,攀石,出艇,真係數唔哂.」Peter最癲試過用兩日時間,由Outward Bound划隻獨木舟去西環,再去屯門黃金海岸上水……
Rocky補充:「係呀,因為好多instructor都會留喺Outward Bound提供嘅宿舍,所以差唔多日日都會一齊夾band,打機,玩boardgame,鍾意玩水嘅就一齊去玩水,攀石行山嘅又會聚埋一堆.」
Kaycee仲癲到試過由campsite徒手划獨木舟去鹽田仔,大家話呢班人係咪癡線㗎……?
▲ 當問到佢哋點解咁癡campsite嘅時候,Peter秒速答:「因為呢片海.我可以即刻答你.」(留意返:張相係影唔到鹽田仔㗎,咁大家自己諗吓Kaycee划咗幾遠……)
所以佢哋幾個好多時都係一個星期番一次屋企,陪屋企人一兩日,食個飯就會碌返入西貢.但除咗玩之外,喺呢段非常時期工作上又有咩做呢?Kaycee就話:
「最主要都係做maintenance同renovation,其實咩都有啲:砌吓攀石牆呀,髹油呀,同新入職instructor做training之類.」
雖然聽落好似有啲無聊,但Rocky就補充:「帶班實係開心好多嘅,但趁而家幫手整好啲個campsite,等遲啲開返班嘅時候大家都會有多啲嘢玩,新入嚟嘅instructor都會比較ready去帶班.」
撇除啲「無聊」嘢,佢哋仲由零開始,為咗隻新Longboat去砌一份SOP,一手一腳將成隻Longboat嘅操作,維修,注意事項之類寫低,準備喺Outward Bound名留千古.
而除咗做internal嘅工作之外,Outward Bound仲參與好多義工嘅campaign,其中一個就係Adventure Clean Up Challenge.所以就算冇班帶,都唔係喺度hea㗎.
▲ 介紹返,呢隻就係佢哋研究嘅Longboat,佢哋仲話呢隻船真係好好玩!(照片由Outward Bound提供)
究竟「帶班」有咩咁吸引?
佢哋係咁提帶班帶班,但佢哋都做咗年幾,冇理由仲係咁鍾意呢份工㗎?但佢哋三個都話自己比起初入嚟更加鍾意呢份工,因為帶班嘅感覺真係好正.Kaycee就話:
「其實當初冇班帶好唔慣,因為入嚟Outward Bound做就係想帶班,當你每次帶完班都見到學員因為你而有轉變,個感覺真係好.」
Kaycee仲話一直都有帶開一班女clients,其中一個學員由最初連行樓梯都怕高,去到而家就算大風大浪都可以好有信心咁起帆船上落.就算勁暈船浪勁想嘔,佢地都會撐住幫你轉咗帆先,做完哂野先返轉頭嘔,真係好體現到佢哋當年上training course嘅時候記低嘅一句說話:
“You have more in you than you know. If you can be made to see it, perhaps for the rest of your lives you will be unwilling to settle for less.”
至於Peter最深刻嘅帶班經歷,竟然係關一班「佬」事:
「嗰日係要帶一班成年男人去划艇,成個course其實大家都唔多好deep嘅交流,但點知嗰日佢哋都反哂艇,好似經歷咗生死咁.然後嗰晚嘅sharing大家都講好多好personal嘅嘢,其中一個仲話想離開咗呢個camp之後去修補返某啲關係.」所以Peter佢哋當年training嘅時候,其中一個trainer強調嘅說話就係:Let the nature speak.
而令佢最開心嘅就係見到一班「學員」,帶走喺Outward Bound嘅經歷,去改變返自己嘅人生,當然帶唔同班嘅時候,學員嘅sharing都會令佢哋參透到好多人生道理.
▲ 戴起頂cap帽就有個「教練款」啫,其實除咗頂帽,佢哋只不過係廿幾歲嘅年輕人.
一年前|一年後
話說筆者一年後再一次見到佢哋,除咗覺得佢哋成熟咗之外,氣息都同以前唔同咗.被問到佢哋自覺呢年幾時間有咩改變,佢哋就分別咁答.
Peter:「個人慢活咗囉,一開始畀人嘅感覺係做所有嘢都好急,好冇手尾,但而家起碼可以照顧到每一班學員,自己都識得慢慢享受個大自然.」
佢仲話當佢划住隻獨木舟經過維港嘅時候,就發覺人類其實真係好渺小.
Kaycee聽完之後就笑住咁講:「我就一定係快手咗,因為初初比較內向,做嘢啲手腳好慢,但做得instructor,你就一定要做好自己先,可能係主動啲,出多啲聲之類,因為你畀幾多,你就會收返幾多.」Kaycee仲話自己以前遇到唔識嘅嘢就會避,而家就算唔識都會頂硬上.
至於Rocky又點呢?「因為instructor之間都會互相畀意見,好多時我收到嘅feedback就係太長氣,太多口水,好多時其實學識點樣聆聽更加緊要.」
當然,喺呢年幾時間入面,改變嘅唔止係佢哋自己,Outward Bound都不斷改變緊,Rocky就咁講:「而家Outward Bound好睇重我哋嘅career development,用多好多資源去train up我哋,無論係請外國嘅expert嚟又好,買新equipment都好,所以會比以前更加清楚見到自己條career path.」
如果大家有心機睇到最後,筆者深信你絕對想同佢哋一齊改變自己,改變人哋.如果係咁就快啲apply下面個job post去成為佢哋一份子啦!
▲ 後記:筆者一行人去到Kaycee宿舍嘅時候,就問吓佢可唔可以影吓佢間房啦,點知佢笑住咁話:「欸……影門口得啦,裡面太亂啦.」咁唯有等大家自己望住下面張相,自己幻想吓Kaycee間房係點啦~
Outward Bound Hong Kong's job postings


text:
好多人話女仔唔捱得,所以好少會去搞 Startup.小編最近先同一間「全女班」嘅 Startup 做訪問,團隊中就有四位各有個性嘅靚女,有事業型女強人,有媽媽級,有背包旅人,仲有愛心爆棚嘅寵物主人,呢幾位美女走埋一齊並無變成一個墟,反而因為佢哋各有所長,憑佢地唔同嘅經驗,造就咗佢地嘅產品,全球定位追蹤器-TAG.
離開咗香港都搵得返
嗱嗱嗱,唔好諗錯隔離,個追蹤器並唔係用嚟放喺老公 /男朋友身上,check 住佢去咗邊嘅(當然如果你有呢個需要,你可以咁用啦,哈!)佢哋幾位話 TAG 係俾你掛喺個小朋友 / 老人家 / 寵物甚至行李上面,萬一唔見咗,只需要開個 App,就算離開咗香港都可以搵得到!
TAG 內置咗一張可以漫遊嘅 SIM 卡,原理就好似 Wi-Fi 蛋咁世界通行,買咗佢就會自動生效一年,之後就會收取月費.而 TAG 裝置同時運用咗 GPS 同 GLONASS 定位系統,令準確度縮窄至只有 5 米範圍內,令搵人,搵動物難度大大降低.用家仲可以喺隻 App 入面預設地理範圍(Geo-Fence),當裝置進入或離開預設範圍,就會通知用戶.例如,小朋友返幼稚園,你放個 TAG 入去書包度,當佢進入同離開學校範圍,或者返到屋企都會通知你,做家長嘅就安心晒啦.
俾老人家用保平安
除咗定位呢個基本功能之外,TAG 最特別就係可以偵測跌倒,同埋有「平安鐘」功能.裝置內嘅速度計可以用來偵測使用者嘅行動,例如老人家唔小心跌倒,而 TAG 專用嘅 App 就會彈出通知話你聽佢可能跌親喇.至於裝置上嘅按鈕,就可以俾長者當「平安鐘」用,按一吓個 App 就會彈出通知,長按 3 秒就會 Send SMS 去你預設嘅電話號碼,簡單嘅操作非常適合長者使用.不過有一點要留意,定位嘅用電量都好大,如果長期開住個 App 搵裝置會好快冇電,只可以用到一日左右;而如果唔長開 App 嘅話,就可以用到 7 至 10 日.
著靚衫去街街
女仔當然係貪靚啦,所以四位美女創辦人為 TAG 呢個裝置設計咗「衫仔」,除咗有唔同顏色嘅外殼同款式,仲有得俾你夾住用,掛住用等等,女仔用又得,小朋友用又得,得咗!
數碼港 + 網上集資谷人氣
TAG 係數碼港培育計劃成員之一,因為睇準數碼港有良好嘅市場推廣支援,有助佢哋衝出國際而加入.除此之外,佢哋早前喺 Indiegogo 亦推行咗一個集資嘅專案,務求將佢哋嘅產品帶到更多市場,現時佢哋已經達到咗集資目標,預計會喺今年四月面世,有興趣嘅讀者可以去 Back 返個試用吓!


text:
「景點」
去蘇梅之前其實做咗好多資料搜集,但係搵嚟搵去真係無乜有關蘇梅嘅資料.或者因為真係一個度假嘅地方,所以大部份嘅人唔係去海灘就係留係酒店.當然另一個重要嘅議題係要帶埋郭大少一齊去蘇梅,而當地真係好少嘢啱小朋友玩.到最後都係諗住去到蘇梅再問下當地嘅酒店,睇下有乜嘢提議.當然難得一場嚟到蘇梅,就梗係希望去睇下當地嘅風土人情啦!
「生日」
今日係老婆嘅生日,而今年係第二年同郭大少一齊慶祝.上年嘅今日郭大少都未夠一個月大,而眨下眼就已經一歲.當然要帶住個小朋友去旅行真係唔容易,但係其實我同老婆都一直想去蘇梅,而且郭大少鍾意游水,所以今年嘅生日就同老婆移師去蘇梅慶祝.當然最希望嘅係可以等老婆輕鬆下,因為過去一年真係辛苦咗佢.希望今次佢可以輕輕鬆鬆咁過一個生日啦!
「對比」
兩年前嘅今日係我同老婆去馬爾代夫渡蜜月同慶祝老婆兼三週年嘅旅行.而今次再去陽光與海灘已經再唔係二人行,老實講有時都幾懷念未有郭大少嘅日子.如果你問我鍾意馬爾代夫定係蘇梅,我嚟一刻我會覺得係蘇梅.當然事實係好難做對比,只不過有可能因為馬爾代夫實在太過唔現實,因為四野無物,同蘇梅比嘅話最起碼我會見到個海有其他嘢,所以如果純粹陽光海灘嘅話,我諗我會揀蘇梅.
Also published on Medium.


text:
「工作」
出嚟做嘢或多或少都要應酬,雖然唔係個個人都鍾意應酬,只不過有時真係好難避免.尤其以前係中國做嘢,老細叫到你又真係無得唔去,如果係客戶嘅話就更加唔駛講就一定要去.不過除咗工作之外,其實人生仲有好多應酬,尤其係自己搞嘅話,應酬係在所難免.好多時真係需要識多啲人,因為有好多嘢自己唔識,如果有人可以幫到你嘅話,好可能會事半功倍!
「應酬」
相信好多人都會認為出嚟做嘢識多啲人係一件好事,正所謂識人好過識字呀嘛!但係亦有人認為應酬係一件完全浪費時間嘅事.當然去乜嘢活動都應該要做一啲篩選,因為真係有啲活動係浪費時間.當然凡事有第一次,去下睇下見識下真係無妨.如果到最後真係啱嘅話,下次咪唔去囉,無乜嘢大不了.係香港真係有好多唔同嘅圈子,見識多啲有時係可以擴闊視野!
「突破」
當然唔係個個天生都鍾意去同人打交道,有時真係要鍛煉出來.當然有時真係會覺得某啲圈子會格格不入,就好似啱啱返嚟香港一樣,好多嘢都係要由零開始.依家時間少咗,無可能個個活動都要去,所以點樣篩選去邊啲活動真係要自己諗.當然最主要就係要認識多啲唔同界別同層面嘅人,而如果只係停留係自己覺得舒服嘅環境同圈子,有時好難突破.
Also published on Medium.


text:
已經開咗學兩個禮拜,新學年目標都一定有訂過,但係你仲記得自己訂咗啲乜嗎?訂咗之後有冇真係努力去實踐呢?
今日我地就一齊重新嘅去訂立目標,用三步,將目標幻化成為現實啦!
一.反思|尋找起點
正所謂「新學年,新開始」,話就話「新開始」,如果年年都重新開始,咁你咪冇進步過?!
要進步就要首先知道自己有咩需要進步
所以我地依家一齊反思下上一年有咩做得好,有咩做得唔好,點解會做得唔好先啦!
比個例子你參考下:
中文作文得38分
英文作文都係得48分
數學考試拎咗滿分,比預計九成好
好似花太多時間落數學,搞到無時間去溫其他科目
化學暫時仲算follow up到,同預期差唔多
上年參加排球隊,最少每星期用咗4個鐘
為自己進行一個年度反思,評價下自己嘅表現!做得好嘅就要keep,做得唔好嘅就要搵出做得唔好嘅原因!
二.目標|你的終點
反思完你就可以諗下黎緊呢一年有咩目標,記住唔好一黎就吹太大話「我要7科5*」,要根據翻目前學習進度同你DSE嘅目標,去定立一啲係你能力範圍以內做到嘅事情同目標!
例如:
我本身中英都係麻麻地,都係求合格拎個3入到大學就得,但係照上年情況黎睇會有D危機,所以其中一個目標可以係「我要中,英作文平均表現有65分或以上」.
三.行動|交通工具
知道起點同終點之後,你就要知道前往終點嘅方法!第三步就係為自己設立一啲具體嘅行動!要訂下令自己可以進步嘅方法!
又用翻上面做例子,你要做咩先可以令自己中文,英文作文去到上面嘅水平呢?
1. 每星期中文,英文最少各作一篇文並交比老師去改
2. 一派作文果陣就問同學拎D佳作黎睇下
咁樣具體話比自己知要做咩先可以幫你達成目標!最好就搵個日日都會見到嘅地方寫低,日日提醒自己有咩目標同要點樣達成!
總結
上面三步看似簡單,其實真係好簡單,係睇你做唔做!
今年有心想改變一下自己嘅,不妨搵一晚lock自己係間房度,拎支筆同白紙,開始試下寫低你今年嘅目標同點樣去達成!話唔定半年之後你都會比自己嚇親呢!


text:
我係嗰啲做任何事之前都會問自己點解要咁做,即使唔使同其他人解釋,我覺得我自己都要好清楚我做每一件事嘅原因.以下我所講嘅嘢唔係為咗要得到大家嘅理解或者認同,而係為咗向自己闡述做所有事情嘅原因,要表明我係清楚理解自己嘅所作所為,並且會為自己所有嘅行為負責任.
大概一年前因為生活苦悶所以開咗交友Apps黎玩,開頭都係齋吹水,之後有啲啱傾嘅都會約出嚟行街睇戲食飯,真係約炮其實係呢幾個月嘅事.
至於點解會約炮……其實作為一個廿到抿嘅中女,日日打開FB同IG,就係見到同齡嘅朋友被求婚,訂婚,結婚(當然都有人離婚,不過通常都無post),生B,湊B,但我自己就無拖拍兼Dry左幾年.每次我見到人哋曬幸福嘅post,我都會心諗點解人哋做緊呢啲嘢,而我究竟喺度做緊乜撚嘢?!我唔係嗰啲鬥心好強嘅人,相反我係嗰D見到人人都咁努力,反而會自暴自棄嘅人.即係賽跑比賽個個都出盡九牛二虎之力去跑想跑贏爭冠軍,而我就會雞聲一響匿喺樹底度打返個邊爐,因為點努力都唔會夠其他人黎,反正又一定要有人包尾,我又唔太介意,所以不如倒轉黎玩.
當人人追求緊成功積極嘅人生嘅時候,其實我係追求緊失敗消極嘅人生.人人話上到山頂會睇到不一樣嘅風景,我覺得跌落谷底都會有喺高處睇唔到嘅風景,我係好驚陽光鍾意黑媽媽,你吹咩?我要同個世界講唔係成功同幸福離棄我,而係我唔選擇去成功同幸福呀!所以咩幸福美滿嘅家庭,真係即刻黑人擰歪面耍手擰頭;交友app約炮食仔,就當然黑人露齒笑加手指公啦!(meme同好會明)
我記得有一個星期我知道有兩個同齡嘅朋友將會喺嚟緊幾個月結婚,戥佢哋開心之餘,其實嗰個星期我自己最開心嘅事,就係同左一個貌似韓仔嘅靚仔扑野(利申唔鍾意韓仔,但貌似韓仔嘅港仔K!).同到靚仔扑野我係真心開心嘅,你都唔知我之前食咗幾多粗茶淡飯,先捱到有一餐好嘅!但喺人人邁向幸福嘅時候,我自己只能夠為左呢樣野而感得開心,我覺得有啲可笑,又有啲可悲.其實講咁耐都係自己呃自己啫.你估個個都約炮真係個個都想約炮咩!
時候唔早,寫住咁多先,後續.


text:
病左都有一星期嘅小小豬,雖然都已經叫做冇再發燒,仲開始精神返晒,玩嘅時間都有返精力同笑容.不過佢嘅鼻水同咳都好似仍然未有改善,仲係不停咁流,攪到個鼻哥仔都紅晒,所以都係要再去睇多次醫生,希望可以收到啲鼻水啦!
由於之前係柴灣睇開嗰位醫生好似唔多夾小小豬,睇左幾次之後再食佢啲藥都好似冇乜效,加上又成日開抗身素,我又唔係咁鐘意,所以我地都決定轉一轉,最後經小豬媽朋友介紹,去左銅鑼灣睇嘅兒科專科.
我星期一請左半日帶小小豬去醫院,真係唔敢再請,剛好LULU妹又放假,所以就由佢地負責帶小小豬去睇醫生.雖然有小豬媽係度我都應該好放心,不過都總係覺得好唔開心,點解我唔可以自己帶個仔去睇醫生?一諗到依點,內心只能感嘆一個字『唉~~~~』.
係出發前,小小豬話要打俾媽咪先~
可能依個係兒科專科,所以成個醫務所都有好多玩具玩,唔講仲以為係小豬媽帶左小小豬去玩冇去睇醫生.
睇吓小小豬玩得幾開心,一啲都唔似有病呀~
不過當一聽到姑娘叫名,成個樣都即刻唔同晒,好似好驚咁哦~
冇錯,小小豬係好驚.其實小小豬細個時睇醫生都唔會有事,仲好開心咁同醫生玩.不過自從睇左一個醫生(嗰位醫生其中一個診斷方法就係同姑娘按住佢嚟俾啲氣佢吸,話可以順返條氣管咁話.),之後每一次一見到醫生,又或者係戴住聽筒嘅人,佢都一定勁喊.我地估計佢可能係上次吸氣有左個負面影響,所以就一定會爆喊.
當然今次都一定唔例外,據LULU妹講,佢係醫生房門外都聽到好大聲嘅喊聲,小小豬又話醫生『曳曳』,又話『ANGRY』,當佢出到嚟仲係喊緊添~
醫生話小小豬係傷風未清,所以又係俾左啲止鼻水同化痰藥俾佢.唉...又要食藥,已經食左都有成個星期,今次又係食一星期,希望食埋今次真係會好返晒啦!
原本我都冇打算俾小小豬打流感針,怕會有副作用,同埋又聽過話流感針個成份唔係咁得.不過見小小豬好似病密左,依家真係要重新考慮吓先得啦!
唔知有冇媽咪有帶小朋友去打流感針呢?打左係唔係真係會少啲傷風感冒呢?俾啲意見我啦!


text:
中學生/大學生必備嘅實用工具 | Productivity Hacks
睇readings Weava 成日要睇readings但嫌print出嚟自己highlight完再整合好麻煩?Weava呢個chrome extension就幫到你!佢可以俾你用5隻唔同顏色highlight website或者pdf入面嘅文字,輕鬆幫你做到colour coding~ 佢都可以俾你喺highlight咗嘅文字到加啲annotations,超級方便!當你highlight同annotate完之後就可以一次過export做Microsoft Word/ Excel/ .csv/ .txt!咁下次寫essay嘅時候需要用到readings就可以輕鬆重溫番啲重點! 整Presentation Slides2go 整presentation slides除咗內容要夠精簡之外,個design都好影響到人地對你成個presentation嘅觀感㗎!我最常用嘅template網站就係slidesgo.com (ppt/ Google Slides都適用).對比起其他網站嘅templates,我覺得佢嗰啲真係靚啲,而且大部分都係免費.你亦都可以根據你presentation嘅類型/ colour scheme去篩選適合你嘅templates! Microsoft OneDrive 我見好多人做group presentation嘅時候都會選擇用Google Slides,但用用吓都會覺得佢嘅功能唔及Microsoft PowerPoint多,而且佢有啲formatting唔係咁好.其實大家可以選擇經OneDrive share個PowerPoint俾你啲組員一齊同步edit㗎!你可以直接喺自己電腦嘅ppt到開啟個檔案去edit (唔建議用網頁版,因為功能唔完整),真係方便/好用好多!另外,如果大家需要pre-record個presentation(錄音/影),以MP4/ MOV嘅形式嚟交功課,都可以好簡單咁喺PowerPoint到做到,唔需要用到剪片軟件咁麻煩.而且如果你事先將份script paste落ppt notes嘅部分,你錄影嘅過程仲可以喺screen到睇住嚟讀添!每個組員只需要喺個shared ppt到錄番自己個slide,然後錄晒之後再export成MP4/ MOV就可以~ 其他 Dualless Dualless係一個Chrome extension,我覺得佢好適合一啲成日要split browser windows嘅人!例如我就好鍾意寫essay嘅時候一邊開住我個word doc,另一邊開住我啲readings/ notes/ 其他網頁嘅.咁呢個extension就幫到我好快咁做到split browser windows嘅呢個step,而且可以自己揀番適合自己需要嘅比例添!


text:
(撰文:余見)
我鍾意本土電影唔係因為佢喺製作技術上特別出眾,或者佢藝術上的價值,而係因為佢講出咗我哋呢一個年代香港人嘅故事——簡單嚟講,就係因爲佢講出咗我哋嘅故事.
而家好多港產片都係小本製作,所講嘅故事都比較貼地,而唔係香港電影黃金時代時打打殺殺嗰種誇張大製作.所謂塞翁失馬,正正係因爲本土電影業冇咗要將電影賣俾外國人睇嘅包袱,港產片就有機會同香港人講番香港人嘅故事.就算係對好多人嚟講最難代入,最難產生共鳴嘅《叔叔》都好,雖然觀衆大部分都唔會係老年男同性戀者,但係電影中提到嘅婚姻,家庭,愛情觀,同埋各種引起角色之間衝突嘅事情,對香港人嚟講都係好真實嘅.例如主角個女到咗三十幾四十歲都未嫁得出,就成日俾阿媽催佢結婚.
呢啲同婚姻有關嘅話題,《金都》亦有提到.但係講《金都》對我嚟講最貼近日常生活嘅元素,就係故事嘅「地」,"setting".呢套戯一睇個名就知係講婚姻,而聽到佢嘅英文名("My Prince Edward")亦會意識到電影以太子為主要地點係有其重要性同意義嘅.要從《金都》呢個名估到電影主題,甚至係取景地原來都有其意義,其實應該只有熟悉香港嘅人先做到.角色所生活嘅地方係我哋熟悉嘅地方,自然就有角色嘅故事都係我哋身邊嘅人嘅故事嘅感覺.
《幻愛》喺屯門取景,雖然我自己本身好少去屯門,但係同樣有一種親切感,亦好諷刺性咁俾咗我對愛情好貼近現實嘅幻想.相信好多其他人都有同樣嘅感受:好記得男女主上緊天橋嗰一幕,女主行先,應承咗陣間見嘅男主喺後面跟住佢,跟住對住自己笑一笑,好似好慶幸可以同女主一齊一樣.係,呢段係兩者甜蜜嘅片段,其實我聚焦唔應該係呢度,但係我覺得呢一幕好能夠反映到香港人幻想緊嘅愛情係點,係會有啲咩情節.
當港產片以香港為背景講出香港人嘅故事,香港人嘅幻想,就算我哋未經歷過電影嘅情節,我哋都因爲文化,地區,思想等等上嘅相似而能夠深入明白呢啲角色嘅經歷,甚至將自己代入角色之中.呢種代入嘅感覺並唔係勉强嘅,因爲我哋同角色所身處嘅文化背景係一樣,若果我早十年出世,係同《叔叔》主角一樣係男同性戀者,我嘅經歷應該會同佢大同小異.
最後再講番被稱為有預言能力嘅港產片《十年》.《十年》反映咗香港人對未來嘅恐懼,亦俾我睇到我哋所恐懼嘅同西方所恐懼嘅真係好唔同.我唔驚AI全球暖化外星人來襲,但係我驚有一日會有不熟悉嘅語言取代母語.外國電影唔會明白呢種驚,但《十年》會明.同樣地外國嘅戲如"Love, Simon"唔會明白LGBT+喺香港係幾不受主流接納,但係《叔叔》會明.外國電影可以不斷提到同精神病有關嘅問題,但《幻愛》明白香港人唔一定能夠咁開放咁接納到.
本土電影講出我哋時代嘅本土故事,係一啲除咗香港人冇人可以講到嘅故事.呢個就係佢最值得支持,最可愛,最寶貴之處.


text:
作者:認真小毒毒 | POSTED ON 23 NOVEMBER 2020
大家好,今次會開箱嘅成人用品係由G PROJECT同RIDEJAPAN合作推出嘅「PUNI VIRGIN REAL」.
講到二層構造,有繼早前開箱過硬版嘅「HON-MONO HARD」,之後再有exe嘅特殊二層構造「UV俏女孩」,又到返G PROJECT出二層構造啦,雖然今次呢個飛機杯一早已經有其他版本,但係話晒都係今年第一個PUNI VIRGIN系列啦,點都要支持下嘅.
佢嘅原版其實就係PUNI VIRGIN RIDE,相信有返咁上下資歷嘅飛機杯玩家對呢個名一定唔會陌生,如其名就係G PROJECT嘅PUNI VIRGIN同RIDEJAPAN兩大著名廠商嘅合作結晶,早喺上年年初已經出過硬版,再喺年中出埋普通版,不過講真設計同埋內部結構上就真係無乜特別鮮明之處,所以評價亦都唔算特別好,究竟今次化身成二層構造又可唔可以扶佢一把呢?
首先呢個內部構造比我嘅感覺就係「PUNI VIRGIN版本天下一穴?」,記得較早前嘅天下一穴終於出埋Bungee Touch嘅版本,亦即係由二層構造變成單層,而今次呢個PUNI VIRGIN REAL就啱啱好相反,由本身嘅Bungee Touch版本改成二層構造,RIDEJAPAN嘅二層構造杯多數都可以成為暢銷產品,今次呢款似乎都相當值得期待.
開箱
重量約300g,全長13cm,單手啱啱好捉得實嘅尺寸.
基本上結構係跟返RIDEJAPAN,而形狀大小方面就係跟G PROJECT啦.
材質上就同天下一穴完全一樣啦,外軟內硬嘅構造,只有輕微膠臭味同出油度.
不過唔知係咪因為內部結構唔同嘅關係呢?入面嘅硬度摸落又好似無天下一穴嘅咁硬喎.
入口部分就係典型嘅PUNI VIRGIN造型,非常簡單嘅一線鮑中間有個小洞口.
打開可以見到深紅色嘅充血二層構造,色澤上真係完全表現出充血嘅感覺.
內部結構都同兩款前作一樣啦,由4個大肉紋,3個大肉粒,再到纖細肉紋同子宮四個部分組成,完全係飛機杯主流構造嘅集結體.
*內反動作只屬評測之用,請勿模仿.
*如因任何使用不當導致產品損壞,本公司恕不負責.
試用
材質上雖然內層比起外層偏硬,但係實際插入過後,發現刺激度並無想像中咁誇張,反而外層柔軟材質嘅幫助令內部感受到非常恰到好處嘅包覆感,同時內層材質再突顯紋路結構同擠壓感,插入嘅過程中可以感受到肉壁四周嘅變化,相當有立體感.
能夠做到突顯內部紋路係就係唔錯,但同時間亦都將佢嘅缺點放大,點解咁講?因為只要紋路稍為唔夠突出就會變得相當明顯,特別係中段嘅纖細肉紋位,本身螺旋處女入面的確係做到絕妙嘅舒適輕磨感,一旦放喺呢個位就真係完全展露晒佢嘅弱點,紋路感覺基本上係集中喺前半部分,變相呢個構造嘅刺激非常薄弱,甚至係差啲唔記得佢嘅存在阿.
幸好最入嘅子宮位都唔算差,將龜頭插入去之後又唔會話緊到覺得痛,大概係啱啱好貼合嘅程度,每一下抽插都可以感受到溫柔嘅吸吮感,雖然單體感覺嚟講唔算突出,但係作為整體管道感覺嘅點綴就相當之足夠,亦都有完美補救咗纖細肉紋唔夠突出嘅問題,喺前後兩部分攞得返個平衡.
總括而言,今次呢個PUNI VIRGIN REAL係一個可以充分感受二層構造嘅飛機杯,舒適度嚟講就算係中規中矩啦, 刺激度就介乎於RIDE同埋HARD之間嘅程度,不過紋路設計就相對比較平凡,如果玩開刺激型嘅可能會覺得有啲普通啦.
*試用文內容只屬用家意見,實際用感因應個人體質情況以及使用方式而異,不能保證效果完全一樣.
相關成人用品連結:(RIDE × G PROJECT)PUNI VIRGIN REAL
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
「改變」
因為一個突如其來嘅病毒,令全球改變咗生活同工作模式.以前大家覺得唔正常嘅嘢變得好正常,而亦都將以前正常嘅嘢邊得好唔正常.咁乜嘢先至係新正常?最起碼而家世界各地都知道帶口罩嘅重要性.無得去旅行,無得去公幹,無人搭飛機,無人訂酒店,完全好正常.原來好多工作係可以唔需要返公司先至做得,係屋企做亦都可以.如果真係繼續講真係有排數.
「正常」
人嘅生活係千變萬化,亦都會因為環境嘅改變去不斷適應新嘅環境.只不過當發生一啲突如其來嘅改變,未必所有人都可以好快咁適應到,甚至乎會覺得無所適從,失去方向同安全感.當然一個疫情衍生咗唔同嘅危機同新機,無論你係邊一邊都好,慢慢好多嘢都會回復正常.而經過咗幾個月嘅改變,好多人都已經適應咗新嘅生活,只係有時大家諗幾時先至可以回到過去所謂嘅正常生活啫.
「適應」
其實所謂嘅新正常真係改變咗咁多嘢咩?好多人會話唔慣係屋企工作,但係其實外國好多公司好多年前都已經有咁嘅模式,只係好多人唔習慣.可多人話要轉型,其實市場嘅改變只係取決於快定慢,但係一直都有改變,因為唔變就只會被淘汰.所以其實從來唔係新唔新嘅問題,只係當大環境突然改變得太快,大家需要時間一齊去適應新環境,新生活,新嘅營商模式.


text:
早兩日有冇出去聽人報佳音呀?平安夜嗰晚,有個教會就去到油麻地天后古廟出面報佳音,仲喺大閘掛晒banner大大隻字寫住「聖誕報佳音」?.
原來呢間教會叫做「福臨教會」,相入面同大家揮緊手呢位係黎振滿牧師~其實喺公共空間舉行任何宗教活動都唔係犯法嘅,但係喺正天后廟門口報佳音,就令到好多人都覺得佢哋唔多尊重其他宗教,甚至係踩場挑機喇.
開心大發現!比幾多個「趣」?!Posted by 雲海 陳雲海 on Friday, 25 December 2015
不嬲都摩擦力超強嘅雲海都有search下呢個教會咩背景,發現佢其實係一間有限公司嚟㗎!仲會link咗去啲奇奇怪怪嘅咩「北京醫科大學」,「神經康復中心」,「平慮解迫安神劑官網」呢啲page.最後雲海仲問,雖然唔知福臨教會同呢啲page係咪真係有關,不過喺天后廟門口報佳音又係咪挑釁呢?
最爆趣嘅係,原來福臨教會個黎振滿牧師,2008年嘅時候曾經喺一個誓師大會出晒力咁叫大家支持梁美芬參選立法會㗎!佢仲話「西九龍係需要美芬」,「美芬係帶住一個天上嘅使命」……嘩真係好肉麻,毛毛痺都骨埋喇!呢位牧師真係超有愛!
封面圖片來源:Fuk Lam Church 福臨教會@油麻地,youtube截圖
資料來源:Fuk Lam Church 福臨教會@油麻地,雲海 陳雲海,youtube


text:
開始踏入30週,個人有啲怯,無論係日本既280日嘅BB app,定係健康院嘅姑娘,一係就叫你帶定產檢手冊(日本限定)以應付突如其來發生嘅事,一係就叫你執定走佬袋.非常淆底加緊張.好彩我係一初唔算太緊張嘅時候,已經整定project august 嘅google sheet XD所以可以跟着照單執藥.
仲需要列出埋,邊啲係消耗品,最方便嘅就係加晒落去HKTVmall嘅我的清單,到時BB出左世,揦手唔成勢,都可以咁幾個制就會送到屋企.
中後期購物
特別係香港地小人多,寸金尺土,冇理由神咁早就買晒啲嘢埋晒係屋企,特別係BB床,BB車咁,就算係人哋傳承落嚟嘅都好,都有屋企有位放先至OK.然後再因應自己預產期嘅時間,去查詢一下Aeon BB展,一田BB展嘅時間,大概預產期前三個月就要買定BB野,以應付突如其來嘅意外.
記得留意埋申請信用卡嘅時間.詳見「孕期 – 入院前準備 (走佬袋,申請信用卡)」
家居用品,洗澡用品,換片用品,哺乳用品,外出用品,媽媽用品
家居用品
嬰兒房
如果有BB房,又要諗吓冷氣嘅安裝,最好笑係我嘅裝修師傅,堅持要響我入院嗰幾日先至過嚟裝冷氣,為免動土影響bb咁話,都係一片好心嚟嘅.
嬰兒衣櫃/換片平台
不過又咁講,BB衣櫃最好早少少買,因為始終物料會有味道,要花啲時間等佢散味.先可以將人哋轉贈嘅BB衫褲鞋襪洗乾淨,比太陽曬乾,再入櫃.然後我而家31wk,等緊個實惠衣櫃散味⋯⋯
由於屋企唔想再擺張接枱,上面開放換片膠墊,所以直接買一個三桶櫃,到時直接將個換片膠墊放上邊,又可以泊響BB床隔離,方便就手.記得要因應照顧BB嘅人嘅身高,去衡量換片膠墊嘅高度要幾多,唔係條腰骨就會好似斷.
隔尿墊
思詩樂送嘅(好似係),有啲似漏M墊,到時鋪響張床或者鋪響換片墊上面.有聽到媽媽谷,有啲陪月建議放廚房紙響BB換片墊上邊.我就覺得BB好似會瞓得唔係太舒服,定係爆屎爆尿嘅機會真係好高?真係要出咗世先見真章.
仲可以買一盒pigeon即用即棄嘅隔尿墊,可能都比廚房紙好啲.
嬰兒床
朋友介紹嬰兒床響淘寶買Faroro,好結實硬正,係實木,成個大人企上去都夠硬正.經過小寶深入研究之後,發現Faroro係仿日本牌子Farska.所以結論係佢又響日本訂Farska返嚟(JPY50288~=HK$3620)⋯⋯
今次仲要等到七月中(即係我36週)⋯⋯我好怯.我嘅情況係,張bb床響我37wk1都仲響船上面,仲有delay未ship到黎香港⋯⋯小寶表示好驚死.所以奉勸各位要運來佬貨嚟香港嘅爸爸媽媽,真係真係要早啲訂.唔緊要嘅初生嬰兒可以瞓high chair,到時咪用combi果張囉,再唔係叫小寶抱住佢瞓,但由於大人同bb一齊瞓有風險,所以小寶冇得瞓.
終於響37wk6,張BB床終於送到黎,真係一額汗.即刻放個3M甲醛淨化劑.
本身Farska就送咗枕頭,涼席同埋床褥.小寶話最新研究BB床最好唔好有軟圍欄,驚會令到BB有睡眠窒息症.
再視乎屋企環境,睇下需唔需要加多張蚊帳.
BB Cam – Cubo Ai
Cubo Ai 智慧寶寶攝影機,台灣製造,冇夜燈(即係唔會有棧好似紅外線咁樣嘅燈着住),但有夜視功能.28wk嘅時候我迫小寶快啲買,然後佢響美國亞馬遜免運費咁訂返嚟.好似聲稱話平過喺香港買(USD249~=HK$1965).31wk嘅時後終於到咗香港.
嬰兒安撫餐椅
Bedi Long就多咗個蓋,多咗床墊比初生BB,但我懷疑BB根本就唔會鍾意有嘢蓋住佢,所以冇咁嘅需要.亦都聽過朋友講,如果買純粹搖床Combi Creamy,同bb差唔多六個月左右,張搖床就淨係要黎放奶粉罐.電動版就唔好考慮啦,因為唔會長期用電郵呢一個function,BB會嘔.
結論係應該會選擇Combi Joy.Aeon BB展or 友和最抵,一田BB展要加運費所以冇咁抵.
洗澡用品
浴盆
朋友俾咗個b duck嘅我,好彩陪月都覺得呢個浴盆合格.陪月仲提醒我浴盆千祈唔好買,下邊有個膠失,可以掹開防水嗰種,因為好快趣漏水.同埋幫BB沖涼嘅時候長期都要抱住,托住佢咁滯,所以就算家居環境細,將個浴盆直接擺上冚左蓋嘅馬桶上邊,其實都可以.
同埋嗰啲防滑墊,同埋浴網,雖然都係安全為主.其實要用嘅時候又要消毒多樣嘢,到後期基本上大家都會棄用,所以我直接慳返唔買.
但朋友經驗就係,如果BB肌肉太發達,未夠六個月就已經可以踢得郁裝滿水嘅浴盆,其實都幾考媽媽嘅肌肉肌力.
浴巾
費事用大人用過嘅毛巾,直接買條新既大浴巾比BB.
洗澡海綿
小寶響日本訂咗つやの玉(JPY660~=HK$50),好似係天然嘅海藻.
嬰兒洗髮精,沐浴乳
大家嘅建議都係BB沖涼唔好沖太耐,費事凍親,最好揀唔使過水.二響朋友屋企亦都問過mustela,唔係太鍾意嗰浸香味.睇過消委會報告,又參考左護士Vi媽三小火嘅建議,直接用Aveeno Baby洗髮沐浴二合一.首先去Aeon買一支泵裝,其後補充裝可以喺HKTVmall買,平行進口平啲.
乾清毒棉
BB出世嘅時候係夏天,應該都會開冷氣.但如果係冬天出世嘅BB,如果要用濕消毒棉,就驚凍親佢哋個pat pat.所以最好買乾消毒棉,直接沾熟水或者暖水.
所以簡單啲我求其揀咗softtouch,貪佢周圍都買到.見到佢包裝上面仲可以寫可以抹埋口腔(牙齒),咁BB嘅乳齒就冇咁容易蛀啦.最緊要我又去咗HKTVmall度加入我的最愛清單,到時有咩用曬,就直接落單.
棉花球,棉花棒
棉花球都係買咗softtouch,陪月話要用黎洗臍帶.BB棉花棒有少許唔同,棉花棒頭會大嚿啲,費事伸得太入整親BB耳仔.
換片用品
濕紙巾
小寶用咗5000円(~HK$3xx)買咗三箱LEC,total 3700張⋯⋯一款抹手,一款抹屁屁,一款揼落廁所.日本銷售No.1嘅濕紙巾(好似係),號稱係99.9%純水.
再睇埋Testing媽媽嘅介紹,如果喺香港買LEC太貴,到時揀Huggies濕紙巾都可以.
紙尿片
朋友俾咗一袋Merries初生,連埋其他媽媽會送嘅贈品試用裝,到時再決定邊隻好着.
哺乳用品
奶樽
陪月堅持要買Pigeon Premium直樽,唔好買闊口樽,因為啲奶會long住喺條邊度,BB會食到風.加上闊口樽BB需要用多啲力去吸啜,如果BB懶起上嚟,就成日懶得飲,飲唔夠奶.闊口樽只適合幾個月大以上嘅BB.
又有人講,用直樽喂奶,BB食得太快又好易喂奶⋯⋯都真係唔知聽邊個講.
安撫奶嘴,收納盒,掛鍊別針
我研究咗勁耐先至知道安撫奶嘴≠奶嘴.我一路都以為失比BB食嘅係奶嘴.點知原來奶嘴係指奶樽上面嗰個咀⋯⋯小寶話好似又有研究話,頭一個月唔好俾佢食安撫奶嘴,所以直接慳返唔買,或者買定但唔拎出嚟.
收納盒都好緊要,因為安撫奶嘴好多時候都要帶出街,起碼都要乾乾淨淨.
好笑在,我同小寶討論緊嘅時候,BB勁出力咁踢我,好似知道我唔買安撫奶嘴比佢咁.當我打緊呢段嘅時候,佢又好似聽得明咁,再踢我⋯⋯
奶瓶清潔液,奶瓶刷
朋友用過話Combi好用,HKTVmall買補充裝又唔貴HK$61@3包,所以直接入去加入我的清單.傳送門
都有睇過Testing媽媽嘅簡介,最緊要揀係去油脂能力.有人會揀有泡嘅,因為一沖水落奶樽,唔起泡就知乾唔乾淨.有啲保濕程度都高嘅,冇咁傷手,但好可惜佢冇測試Combi清潔液⋯⋯
奶瓶刷,小寶又買咗個pigeon日本直送.
蒸奶樽機,奶樽夾
Ulmuka多功能烘乾消毒煲,由Healthbaby大約會響32wk送出(係因為我追問佢幾時會送黎).係因為買咗臍帶血嘅Package送嘅(懷孕 – 臍帶血儲存),就算到時用唔到呢個服務,都可以全數退款,到時俾返原價買返呢一個蒸奶樽機就可以.
試過開到機,只係就算用過濾水,個底盤都好容易出現水垢,唔通真係要用蒸餾水?
然後去Aeon想買奶樽夾,問個問姐姐可以響邊一區搵到,俾個姐姐串,你買咗蒸奶樽機點解佢無送?我點知啫.都係10幾蚊啫.
奶樽收納箱
就算蒸奶樽機有埋烘乾功能,都唔排除佢會唔會完全乾透.所以求其響HKTVmall見到有個西松屋日本製造嘅收納箱,就直接落單,但有少少迷你,唔適合想要大收納盒嘅家庭.傳送門
奶粉/奶粉攜帶盒
奶粉係可以另外開一個post去討論.我直接打咗去荃灣港安問,醫院有幾個牌子嘅水奶你揀,如果bb食開無問題,就照買番果隻比佢食.所以首先要揀定一隻奶粉牌子,費時到時姑娘問到你口啞啞.
無論有冇人奶都好,都要買定一罐細罐嘅同一款牌子放喺屋企做後備奶粉,呢個時候又可以上carousell到望吓格下價.Just in case,以預防突然阿媽食咗藥喂唔到人奶嘅突發情況.細細罐得㗎啦,容乜易到時阿B唔鍾意食呢個牌子,又要再買過第二款.
奶粉攜帶盒就求其買一隻三為一體就夠啦,都係幾十蚊.當初為咗帶媽媽奶返公司飲,已經買咗一盒.
泵奶器
朋友收奶之後,就送咗一個俾我,又可以慳返.
溫奶器
知道有樣咁嘅嘢先,但我見好多人都話溫奶器要時間預熱,不如索性坐落熱水,想BB喊緊嘅時候仲可以慳啲時間.所以暫時唔打算入手.
外出用品
嬰兒車
朋友俾咗部英國名牌子Silver Cross,成架車嘅結構好穩陣,仲重到我差啲拎唔起.絕對唔適合出入要帶住BB搭巴士嘅媽媽,開車收車真係要鬼佬先至做到好順手,唯有當附近散步用.成架車嘅配件可以拆晒出嚟洗.
仲要買多㗎輕盈小小嘅,方便我呢一隻廢手臂開閂車,帶阿B出街.
但應該唔會揀Combi嘅BB車,因為某個姐姐教我地睇Combi係冇調校腳位嘅部份,所以淨係適合初生嬰兒.如果果日之後喺商場見到大概一歲以上嘅BB,又仲用緊Combi車,多數兩隻腳都凸咗出架車出邊,響度fing fing吓.
初步應該會揀Capella Coozy,因為夠輕,單手可以開收車.Aeon見.
涼席
如果budget有限,其實可以用返BB床上面嗰張,但如果懶得拎出街之後,拎返張床之前又要消毒,就不如直接買多張.
背帶
因為早期產檢做咗T21,有一張換領券可以優惠價買Chicco (HK$399).
嬰兒安全座椅Car seat
本身諗住買Combi prime long.但突然有一日朋友送咗個唔知乜嘢牌子,用得就用,慳返.
媽媽袋
響樂天買左隻JPY3880(~279)嘅背囊款,仲有自帶換片墊.傳送門
媽媽用品
溢乳墊
朋友俾咗Pigeon我,到時試一試好唔好用,再追加.我再見到台日媽媽都比好高評價Pigeon.傳送門
我見媽媽谷都話護協好抵用,去公立醫院嘅走佬袋內容都好齊全,只要持有惠氏媽媽會,雀巢會員卡,就可以去護協買嘢,唔一定係護士先至可以入去.
母乳收集袋
又係個朋友俾嘅,收埋咗,唔記得咗係邊隻牌子.如果好用就唔轉啦.
哺乳巾
求其響Carousell見到有人買美贊臣哺乳巾贈品,連運費都係$28,即刻買咗.
安睡褲
Whisper, Laurier同埋Kotex係候選.Kotex好似係窄身啲,所以應該冇咁舒服.因為Whisper嘅M巾真係好吉,所以結論係樂而雅.HKTVmall傳送門
懷孕全集:
-
- 懷孕產檢時間表 – 深度research
- 懷孕產檢時間表 – 早期懷孕檢查(包括T21,鴨咀,B鏈)
- 懷孕產檢時間表 – 中期懷孕檢查(包括照結構)
- 懷孕產檢時間表 – 後期懷孕檢查(胎位不正)
- 孕期 – 早期購物清單
- 孕期 – 飲食
- 孕期 – 滴雞精嘅比較
- 孕期 – 臍帶血儲存
- 孕期 – 媽媽會
- 孕期 – 媽媽會贈品
- 孕期 – 中後期購物清單
- 孕期 – 入院前準備 (走佬袋,申請信用卡,買陪月勞工保險,家居維修)
- 孕期 – 出世後 To do list
- 孕期 – 一孕傻三年
- 孕期 – 朋友們常見問題 Q&A
- 孕期 – 奶粉
- 孕期 – 改名
- 孕期 – 英語學習之比較(Disney/Oxford/D Mind)
- 育兒 – N/K班


text:
傷殘奧林匹克運動會
傷殘奧林匹克運動會(粵拼:soeng1 caan4 ou3 lam4 pat1 hak1 waan6 dung6 wui6*2,大陸叫殘疾人奧林匹克運動會,臺灣叫帕拉林匹克運動會),係現代奧林匹克運動會嘅分支活動,專畀傷殘人士運動員參加.
1960年開始,傷殘奧林匹克運動會開始跟住夏季奧運之後搞,1976年開始搞埋冬季版.
歷史[編輯]
經歷咗第一次世界大戰同埋第二次世界大戰之後,全球出現咗唔少殘障軍民,一次大戰結束後,復康治療漸漸被重視,為咗減少因為肢體傷殘所帶嚟嘅影響,呢啲傷殘人士開始接受體能訓練,從運動中幫助復康同埋回復自信.
1948年,有一位叫做盧域·格特曼嘅醫生喺英倫為二次大戰時嘅脊髓損傷軍人組織咗一個運動競賽團體,四年之後,荷蘭開始有參加者加入咗呢個運動會.呢個就係傷殘奧運會嘅起源:史篤曼維爾運動會(即係而家嘅世界輪椅運動會).
需要留意嘅係,國際殘疾人奧林匹克委員會喺2001年6月19號同國際奧林匹克委員會簽署協議,授權由國際奧委會決定主辦權係邊個;另一方面,一旦獲選為奧運會主辦城市,一定要兼辦傷殘奧運會,即係同時攞到奧運會,傷殘奧運會(兩個運動會)嘅主辦權.而且喺奧運結束後,一定要喺幾個禮拜內搞掂晒傷殘奧運會嘅大小事務,以趕上傷殘奧運會嘅開幕儀式.


text:
2015年3月24日星期二
鹹蛋?鴨蛋?
2015年3月19日星期四
硬 margarine
超市賣開嘅 margarine 通常都係軟身,用嚟搽麵包嗰一款,唔可以用嚟整烘焙食品,但我又一直唔見有硬 margarine 賣,因為始終有啲西點製法係唔可以用液體油代替,例如牛油霜;另外試過用固體菜油整批底又唔多掂,雖然可以成形,但個 texture 真係太鬆脆,一脫模就散,所以我一直都好想知道究竟有無硬 margarine 賣.
2015年3月18日星期三
素公司治
平時我都好少出街食,兩餐多數都係自己煮,一來當然係慳錢啦,二來就係一向都唔多鍾意出街食.之但係咁,始終都係有機會要喺街外食嘅,由朝到晚都喺街的話就迫住要出街食喇!
以我嘅生活習慣,出街食的話好彩都夾到 tea time 時間,我都多數只會去快餐店攪掂,因為都仲可以 $2X 醫飽個肚.好多時都會叫公司治,飽肚得嚟又相對比較健康,少肉少油.近日行經某快餐店門口,經過時望到入面個餐牌,一份公司治原來已經加到成 $30 一份,以呢個價錢去食幾塊薄薄麵包同雜菜,真係唔多值,我唔想同食店交租囉!!反正自己整都無難度,應該係零難度先啱呀!
2015年3月15日星期日
煙肉薯仔粟米湯 Smoky Bacon Sweetcorn & Potato Soup
如果大家有睇過上次肉桂焦糖蘋果西多士條片的話,應該會覺得呢個湯熟口熟面,因為係同一輯節目內嘅 recipe 嘛!見材料都好簡單,而且屋企又有罐忌廉粟米蓉,一於又試吓啦!
番紅花免發酵薄包 Saffron Flatbread
睇 Gordon Ramsay 個節目真係學到好多嘢,由主菜到甜品,麵包到蛋糕都有教,真係夠哂全面.
其中一集主題係健康食譜,佢教大家整煙肉車厘茄煮青口配 flatbread 做 lunch,一見到呢個 flatbread 就已經下定決心一定要試整,因為唔使發酵,麵糰鬆弛過後就直接落平底鑊烘烤,夠哂方便,唔使嘥時間等佢慢慢發,天氣凍時就更加正呀!
2015年3月13日星期五
韓式海帶蜆肉湯 Jogae Miyeokguk (조개미역국)
今個禮拜又偷懶唔煲湯,試咗整 Gordon Ramsay 個西湯,效果都唔錯,不過份量只夠兩餐,所以今晚就另外再跟 Maangchi 姨學整海帶湯,遲啲先同大家分享番 Ramsay 個西湯啦!
韓國人好鍾意煮海帶湯,不單只生日會整,就連生完 BB 之後都係飲海帶湯補身.Maangchi 姨係教用新鮮青口去煮海帶湯,但係邊度咁易買到新鮮青口呢!原本街市間「大昌」都有急凍藍青口賣,可惜街市重建又俾「領匯」迫走埋,所以我就改咗用蜆肉喇.當然,味道一定會差好遠,但調味之後都唔差呢!
鮮橙杏仁玉米蛋糕
真係想死,個街市變成雞肋,唔好話買番薯咁普通嘅嘢都無,原來想買個富士蘋果都咁艱難!蛇果就有,但我唔多鍾意食,自從出咗富士蘋果之後都已經無再買喇!無富士蘋果又無雪梨,所以連續兩次都係買橙嚟供佛,加上依家又興 $XX/ X 個咁賣,攪到成屋都係橙,食都食唔切,有啲都開始有少少爛橙味,要快手攪掂佢!!
突然間俾我諗到用嚟整 polenta cake,趁今朝比較得閒,嗱嗱淋即刻整!!
2015年3月5日星期四
元宵湯丸
五香豆乾甘筍絲
2015年3月3日星期二
韓式泡菜煎餅 Kimchijeon ( 김치전 )
唉,有排捱呀!
之前見到 blog 友 Moonmoon 話佢去開賣餸嗰個屋邨街市要封咗嚟大裝修,只係留番每樣一,兩檔繼續營業,當時聽到都戥佢慘,但估唔到呢一日居然都會發生喺自己身上!
過咗農曆新年頭嗰幾日,屋企附近個屋邨街市就正式被「領匯」完全封閉,聽聞原本有百多個檔位,依家就只係提供得二十二個臨時檔位繼續經營,咁即係話,基本上每種產品嘅售賣檔位都只係得番一,兩檔.其實檔位數目少都唔緊要,只要產品種類夠齊全都 OK,但最慘係啲檔位 size 超迷你,有啲直情係比我屋企個廚房,廁所仲要細,唔好話擺多幾種嘢嚟賣,就連檔主企喺度想轉身都難,最簡單不過想買幾隻番薯煲糖水都無,皆因檔口地方少,菜檔阿姐話無可能放啲咁嘥位嘅嘢喺度賣!
2015年3月2日星期一
肉桂焦糖蘋果西多士
訂閱: 文章 (Atom)


text:
訪問 Malabar Baby 創辦人, Anjali Harjani
(Switch to English version) Malabar Baby 係一個真實又親切嘅嬰兒/ 兒童床具同睡衣品牌,輕鬆融入現代家庭.每個系列嘅製作過程都好細緻,編織住一個個唔同嘅故事.香港媽媽兼品牌創辦人 Anjali Harjani 表示,佢好自豪,因為佢有機會同世界分享印度豐富嘅文化和手工傳承.Malabar Baby 幾乎係每個香港媽媽嘅嬰兒必備品,不論係佢哋著名嘅有機水彩嬰兒布定係手工製作嘅棉被,每件產品都需要7日去製成! 我哋好開心採訪到佢,因為佢係一個清洗同保養小朋友嘅衣物嘅專家! Anjali:我曾經係一個一定要手洗所有 BB衫嘅媽媽.而且我永遠都提前好多去清洗所有嘢,由於我怕啲嘢會積塵,為咗我嘅仔仔 Aryan健康,我於是又將啲嘢重新洗過!經歷過嗰啲重複清洗嘅日子,我學到咗好多嘢,好慶幸能夠搵到 ecostore. 問:可唔可以同我哋分享一啲洗 BB衫嘅心得? 答:我其實唔鍾意手洗BB衣物.我嘅睇法係唔應該將有機織物同有天然染料嘅衣物長時間浸喺有刺激性嘅洗衣液入面.洗咗衫上嘅梘液後,衫仍然會浸住好多水,好多污糟嘢又會粘返喺衣物上面,咁樣實際上會造成皮膚過敏同初生BB嘅皮疹.又有另一個情況係,好多人會倒過多嘅洗衣液,令洗衣液中嘅化學物粘喺你小朋友嘅衣物度.最大件事嘅係,好多手工製品或者柔軟嘅天然棉喺用手粗暴地摩擦時會變質.雖然我唔鍾意手洗衣物,但係我絕對建議所有BB衣物始終要分開洗,唔好同家人其他衣物一齊洗.我最鍾意用嘅洗衣液係 ecostore嘅防敏感洗衣液. 問:你喺屋企用咩產品洗仔仔嘅衫? 答:我將所有嘢都放入洗衣機度,快洗,但係會確保洗得乾淨,所有細小衣物都會放喺網袋中.任何有拉鍊或裝飾物嘅嘢(例如睡袋)都反轉內而外洗.大約用1樽蓋嘅 ecostore防敏感洗衣液.我真係好鍾意呢款產品,因為佢冇香料和色素,對敏感肌膚超級安全.好多用我哋床上用品同睡衣嘅小朋友都有濕疹同皮膚過敏,所以如果有一款洗衣液同柔順劑係有效之餘又唔會刺激到皮膚,我就一定會極力推介.ecostore防敏感配方喺凍水同暖水入面都一樣洗得咁好,佢嘅去污力都通過咗我嘅測試! 問:點樣令衣物保持良好狀態? 答:洗完衫後要立即喺洗衣機度拎返出嚟.呢個係我保持衣物乾淨又唔甩色嘅關鍵.我將好多衣物同床上用品晾乾,或喺有必要時喺乾衣機度輕輕咁吹乾.衣物喺乾衣機度甩出好多棉同毛,其實咁係代表咗衣物破損.對於好多家庭嚟講,乾衣機係最秏電嘅電器之一,通過減少使用量,你可以大大減少碳足跡.我認為好多人仲未意識到,購買可再用產品 (sustainable products) 後,亦都應該要負起保養產品嘅責任,延展產品嘅壽命.日常生活中嘅小事實質上係好重要,我哋點樣洗衫同埋洗幾多次係有分別.當我最近睇到一項統計數據講,我哋平均要用860公升水去洗一條牛仔褲,我感到好驚訝. 問:你點樣睇ecostore產品?你試過邊種產品?你會唔會推薦比其他媽咪呢? 答:除咗我之前提到嘅洗衣液之外,我仲非常鍾意 ecostore BB按摩油.嬰兒按摩喺好多國家同文化中都係非常重要,尤其係我哋印度傳統,我由BB出生開始就同佢按摩.呢種油非常溫和,用植物成分製造,保濕作用一流.我亦都發現原來媽媽都可以一齊用!非礦物油對減退妊娠紋有好好嘅效果.呢款產品加入自然嘅薰衣草香味,喺BB過咗嬰兒期之後都可以繼續用. 而家我個仔大咗啲,佢好鍾意喺浴缸度玩水,佢最開心就係浸泡泡浴.我哋推介ecostore嘅 Kids Bubble Maker.質感真係好輕身,聞起嚟好香,又會出好多泡!我好放心比佢用呢款產品.因為我最驚嘅就係佢浸喺有化學物質踲水度,然後導致佢之後會出疹. (圖片來源:@ the.reynolds.family)


text:
測試員: 認真小毒毒 | POSTED ON 10 MARCH 2020
大家好,今次開箱介紹嘅成人用品係由PPP推出嘅NEW NEW -frill wave-,newnew系列新作.
由PPP推出嘅兩款newnew,本來我以為係新推出嘅系列啦,搵返資料先知原來已經唔係新膠,喺2018年尾已經推出過原版,可惜整體嚟講無咩特別之處可言,所以對佢嘅印象真係唔太深刻.
今次嘅同名續作分別推出兩個唔同版本,分別係「Frill Wave」同埋「Puni Lock」,封面插圖嘅風格上好似差唔多咁,但係畫風就有啲唔同,個人感覺今次續作走嘅可愛風會比較適合PPP呢.
開箱
睇過下切面圖發現兩個版本嘅內部結構都非常唔同,雖然兩個一齊開箱做比較應該會多啲野寫,但係怕篇幅上會搞到好混亂,所以都係一個一個嚟啦,首先出場嘅係「Frill Wave」.
打開外盒之後入面仲有一個防變形透明膠盒,非常細心.
重量約295g,全長約14cm,對比現行嘅飛機杯算係偏細尺寸,配合返封面嘅小蘿莉身型其實又幾貼切喎.
外層係相當軟熟嘅柔肌素材,所以相對地有返一定程度嘅膠臭味同出油度.
唔知係咪因為都係柔軟素材嘅關係,入口位置一打開就會見到入面嘅紋路「岩岩巉巉」咁,耐久度上會有啲擔心呢…
同前作一樣,用咗「Hybrid混合構造」,簡單啲講咪又係外軟內硬嘅二層構造,換個名好似勁啲咁姐.
反出之後見到薄薄嘅粉紅色,似乎內層唔算非常肉厚,隱約見到中間管道嘅橫紋間線,子宮系嘅設計可以見到尾段位置特別大舊,以營造出真空吸吮效果.
試用
插入感意外地唔錯,頭先內反時嘅預想係紋路太淺薄,感覺應該唔會太強烈,結果重點根本唔係在於紋路,而係個素材感,混合二層構造兩種唔同硬度嘅配合,如果只有外層嘅柔肌素材的而且確係會令紋路淡漠無感,不過因為內層係稍為偏硬嘅素材,就好似喺背後推咗佢一把咁,令管道結構突出返,內外層兩者之間巧妙地互相取得平衡.
中間部分嘅收窄螺旋設計嘅感覺亦都非常顯著,就好似啲觸手卷住你下體嘅感覺.
去到最尾段嘅子宮位,同其他子宮系嘅管道感覺一樣,都係緊窄嘅入口,真空吸你嘅龜頭入去,多數要做到真空吸感,材質都要有返咁上下硬度先會做到,而今次呢個就係靠內部嘅偏硬材質營造出真空效果,再有整體嘅柔軟素材保留返柔肌舒適感,非常絕妙嘅配合.
總括而言,NEWNEW Frill Wave係個用落先知乾坤嘅飛機杯,舒適感非常足,同原版有明顯差別,可以話係派生作嘅存在,就算有無玩過原版都值得一試,唯一缺點就係內層真係好薄,不過我諗呢個都係不可抗力因素之一,如果唔係都做唔到呢種嗰種管道效果,唯有就係清嘅時候小心啲啦,要舒服始終要啲代價嘅.
相關成人用品連結: NEW NEW -frill wave-
睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
萬眾期待既寄櫃行動, 今日正式就開始左啦. 講返轉頭明明上年9月已經批出VISA, 因為封關及種種原因, 離境既時間表不停地轉. 搞佐一大倫結果今日至正式on show. 唔係話之前已經預備好佐架咩? 係架…之前係問過幾間agency, 佢地報價既方法都係比佢地carton box既尺寸我, 叫我自己estimate下共有幾多個carton box, 而agency就based on交出既dimension再加佢既cushion後報價比返我, 再加埋離境個schedule一路都未firm到. 即係全部野都係靠估.
咁今日我呢個令人煩惱既死廢老又有乜野搞作呢? 就係好認真地搵佐一間同路人同色彩同一個spectrum既搬運公司上門做survey, 同交代一下乜野要搬同點樣搬法. 我係呢道就叫佢做”黃先生”啦.
其實成件事都好迂迴, 因為近呢半年好多真.香港人係無選擇, 無希望下大量離境, 最明顯係BNO 5+1既出現, 帶動到好多人早已經使用LOTR方式走佬去佐英國, 另外都有一批人走佬去加拿大及澳洲, 所以國際搬運生意量急增, 而呢間同路人真係接唔切單, 我足足搵佐佢地前後3星期至有人接收follow我呢個case.
早於大半個月前雖然已經有人接手我呢個account, 但因為我選擇上門做survey作報價, 所以由接觸至上門做survey都等佐好一段時間. 早兩日同佢地WhatsApp confirm今早做site survey既安排. (大家想快可以選擇自己估)
準時9點,”黃先生”已經黎到我屋企做盤點, 大致上了解下有乜野大件野及其他既貨量, 如我地所料, 我地係少野既一戶人家, 不出5分鐘其實已經睇完, 而”黃先生”話好多時上門都會提D客比較陳舊既野真係無乜意思帶走, 佢話會同D客講”既然香港你都捨得離開, 做乜呢D陳舊既死物會唔捨得放棄?”
閒聊間既對話帶出左好多真.香港人既離去. 而佢地公司呢大半年既生意量已經多過佢地過去10幾年既總和, 而成件事既最大受益人…又係”藍精靈”, 因為基本上香港所有櫃都係老董持有. 另外佢都有提議叫我問多一兩間做quotation都無問題, 唔好因為同顏色就一定要用佢地.
吹水中都有提到, 封港前去英國既櫃大約6萬蚊可以做到一隻, 但今日你預要13萬左右.
anyway, 講返”黃先生”既服務, 佢地包送packing野上門一次, 包師父上門幫手pack野, 收貨, 報關及送到外地既business partner以至安排送貨上門.
因為我地野唔多, 佢初步既assessment係應該只有200-300cuft, formal quotation 會遲一步發出. 而我自己估計應該3萬蚊以內就可以埋單.
另外我都有反映佢地好難搵, 而佢話有需要可以叫朋友直接搵佢, 咁樣會快好多, 但佢都只會係晚間才會覆message, 如果大家唔介意接單唔夠快, 而又想支持一下同路人同色彩同一個spectrum既搬運公司就問我攞contact.
註:我有問佢另外兩搬運公司情況, 分別係朋友L而家問緊價既SwiftRelo及Vanpac, 而佢話Vanpac都係一間唔錯既公司, 但SwiftRelo就可免則色, 因為Swiftrelo只係一個broker黎, 信譽好一般.
開佐個無member既MeWe谷,想聽我發up瘋可以用呢道傳送門
另外有個TG group chat歡迎埋黎吹水傳送門
YouTube 傳送門


text:
內藏山紅葉攻略
當地人係秋天亦都會去地內藏山附近遠足同睇紅葉
內藏山入面有好多必到打卡地點,等travelwebsite.com同你介紹下啦!
湖水倒影四周圍嘅紅葉,哩個景簡直一絕,難怪哩到成為近年影紅葉嘅熱點
2.白羊寺
白羊寺係內藏山國立公園內,一到達白羊寺,你會見到雙溪樓
哩到嘅特點係有山有水,仲有亭臺樓閣
如果相機貼夾啱角度,仲可以將倒影同實影連成一線添!
3.靈隱寺(內藏寺)
唔同顔色嘅紅葉襯托住古色古香嘅建築物,顔色係非常之夾
4.楓林隧道
係近住內藏山國立公園北洞附近入口嘅楓林隧道,路嘅兩邊俾50-200年樹齡嘅楓樹包圍
一路行一路睇住落葉,加上小小秋風吹起地下上面枯葉,成個畫面俾橙紅色包圍,真係會行到唔捨得走!
至於點去內藏山?首先你要係首爾搭三個鐘高速巴士去到井邑,再轉市區巴士先至去到內藏山
車費來回大約$400左右,而且到左睇紅葉嘅時侯,會有一班旅客同當地人迫滿等巴士,可能去到內藏山停留時間短左
你知啦,去旅行最緊要慳錢慳時間啦!
travelwebsite.com就係知道去旅行時間就係金錢
所以我地就幫你掙取時間影靚相!
秋季限定紅葉之旅: 韓國內藏山紅葉一天純玩團